Source: https://www.europarl.europa.eu/doceo/document/A-8-2018-0130_MT.html
Timestamp: 2020-08-13 12:02:40+00:00
Document Index: 258680

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Proċedura : 2017/2188(DEC)
Ċiklu relatat mad-dokument : A8-0130/2018
1032k 110k
PE 612.401v01-00 A8-0130/2018
dwar ir-rapporti speċjali tal-Qorti tal-Awdituri fil-kuntest tal-kwittanza lill-Kummissjoni għas-sena finanzjarja 2016
– wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2016 (COM(2017)0365 – C8-0299/2017)(2),
– wara li kkunsidra d-deċiżjoni tiegħu ta' ..........2018 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima III – Il-Kummissjoni(5) u r-riżoluzzjoni tiegħu bl-osservazzjonijiet li jifformaw parti integrali minn dik id-deċiżjoni,
– wara li kkunsidra r-rakkomandazzjoni tal-Kunsill tal-20 ta' Frar 2018 dwar il-kwittanza li għandha tingħata lill-Kummissjoni fir-rigward tal-implimentazzjoni tal-baġit għas-sena finanzjarja 2016 (05940/2018 – C8-0042/2018),
– wara li kkunsidra r-rapport tal-Kumitat għall-Kontroll tal-Baġit (A8-0130/2018),
A. billi, skont it-termini tal-Artikolu 17(1) tat-Trattat dwar l-Unjoni Ewropea, il-Kummissjoni għandha teżegwixxi l-baġit u tamministra l-programmi, u billi, b'applikazzjoni tal-Artikolu 317 tat-Trattat dwar il-Funzjonament tal-Unjoni Ewropea, din għandha timplimenta l-baġit f'kooperazzjoni mal-Istati Membri, taħt ir-responsabbiltà tagħha stess, f'konformità mal-prinċipju ta' ġestjoni finanzjarja tajba;
B. billi r-rapporti speċjali tal-Qorti tal-Awdituri jinkludu informazzjoni dwar aspetti importanti relatati mal-implimentazzjoni tal-fondi u, għaldaqstant, huma utli għall-Parlament fir-rwol tiegħu ta' awtorità ta' kwittanza;
C. billi l-osservazzjonijiet tiegħu dwar ir-rapporti speċjali tal-Qorti tal-Awdituri jiffurmaw parti integrali mid-deċiżjoni tal-Parlament imsemmija hawn fuq ta' .......... 2018 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima III – Il-Kummissjoni;
Parti I – Rapport Speċjali Nru 21/2016 tal-Qorti tal-Awdituri bit-titolu "Assistenza ta' qabel l-adeżjoni mogħtija mill-UE għat-tisħiħ tal-kapaċità amministrattiva fil-Balkani tal-Punent: Metaawditu"
1. Jilqa' r-rapport speċjali tal-Qorti fil-forma ta' metaawditu li jippreżenta ħarsa ġenerali tal-Kummissjoni rigward il-ġestjoni tal-assistenza ta' qabel l-adeżjoni fl-Albanija, il-Bożnija-Ħerzegovina, il-Kosovo, l-Eks-Repubblika Jugoslava tal-Maċedonja, il-Montenegro u s-Serbja u jippreżenta l-osservazzjonijiet u r-rakkomandazzjonijiet tiegħu hawn taħt;
2. Jirrikonoxxi li l-Kummissjoni trid topera f'kuntest politiku diffiċli u tiltaqa' ma' ħafna dgħufijiet fil-livell tal-istituzzjonijiet pubbliċi tal-pajjiżi benefiċjarji bħal burokrazija eċċessiva, rata għolja ta' bidla fil-persunal, effiċjenza baxxa, nuqqas ta' responsabbiltà u korruzzjoni;
3. Jistieden lill-partijiet ikkonċernati kollha kemm biex jagħtu attenzjoni partikolari lid-definizzjoni ta' strateġiji nazzjonali kwalitattivi u ta' programmi nazzjonali u reġjonali li jkunu jinkludu objettivi ċari, realistiċi u li jistgħu jitkejlu, kif ukoll biex joħolqu konnessjoni aħjar bejn it-tfassil tal-programmi fil-pajjiż benefiċjarju u dawn l-istrateġiji u l-valutazzjonijiet tal-ħtiġijiet rispettivi;
4. Jappoġġa l-isforzi tal-awtoritajiet tal-pajjiżi tal-Balkani tal-Punent biex ikomplu bl-isforzi tagħhom f'oqsma ewlenin ta' governanza tajba u fir-riforma tal-amministrazzjoni pubblika tagħhom, inkluż fil-qasam tal-kontroll finanzjarju fil-kuntest tal-ġestjoni tal-finanzi pubbliċi; jistieden lill-atturi kollha jintensifikaw l-isforzi għall-iżvilupp jew il-konsolidazzjoni ta' strateġiji għall-koordinazzjoni tal-implimentazzjoni tar-riforma tal-ġestjoni ta' finanzi pubbliċi;
5. Iqis li huwa kruċjali li tissaħħaħ l-applikazzjoni tal-prinċipju ta' kundizzjonalità, b'mod partikolari billi tkun verifikata bil-quddiem il-kapaċità tal-benefiċjarju li jagħmel dak li huwa meħtieġ għal proġett ta' kwalità għolja kif ukoll f'termini speċifiċi li jistgħu jitkejlu;
6. Jiddispjaċih li madwar nofs il-proġetti ffinanzjati mill-Unjoni għat-tisħiħ tar-riforma tal-amministrazzjoni pubblika u l-istat tad-dritt ma kinux sostenibbli; jenfasizza l-importanza li tiġi żviluppata s-sostenibbiltà, speċjalment għal proġetti ddedikati għat-tisħiħ tal-kapaċità amministrattiva; jiddispjaċih li s-sostenibbiltà ma kinitx assigurata f'ħafna każijiet minħabba fatturi inerenti bħan-nuqqas ta' mezzi baġitarji, ta' persunal u fuq kollox in-nuqqas ta' rieda politika tal-benefiċjarju li jirriforma l-istituzzjonijiet; jistieden lill-Kummissjoni tibni fuq il-kisbiet ta' proġetti li rnexxew b'valur miżjud kwantifikabbli u tiżgura s-sostenibbiltà u l-vijabbiltà tal-proġetti billi dan isir prekundizzjoni tal-proġetti fl-implimentazzjoni tal-IPA II;
7. Jemmen li għad hemm lok għal titjib biex ċerti setturi ewlenin jilħqu l-istandards tal-Unjoni bħall-osservanza tal-istat tad-dritt, ir-riforma tal-amministrazzjoni pubblika u l-governanza tajba; huwa tal-opinjoni li l-assistenza pprovduta f'dawn l-oqsma għandha tiżdied, issir aktar effettiva u sostenibbli minħabba r-rabta mill-qrib mal-istrateġija tat-tkabbir u l-kriterji politiċi;
8. Jistieden lill-Kummissjoni tikkonċentra fuq il-ġlieda kontra l-korruzzjoni u l-kriminalità organizzata u tinkoraġġixxi l-prosekuzzjoni pubblika u l-iżvilupp tar-rekwiżiti tat-trasparenza u l-integrità fi ħdan l-amministrazzjoni pubblika bħala kwistjoni ta' prijorità; itenni l-ħtieġa ta' strateġija aktar kontinwa u stretta u impenn politiku akbar mill-awtoritajiet nazzjonali sabiex jiżguraw riżultati sostenibbli f'dan ir-rigward;
Parti II – Rapport Speċjali Nru 24/2016 tal-Qorti tal-Awdituri bit-titolu "Jeħtieġ li jsiru aktar sforzi biex tiżdied is-sensibilizzazzjoni u tiġi infurzata l-konformità mar-regoli dwar l-għajnuna mill-Istat fil-politika ta' koeżjoni"
9. Jilqa' r-rapport speċjali tal-Qorti u japprova r-rakkomandazzjonijiet tagħha;
10. Jinnota b'sodisfazzjon li l-Kummissjoni se timplimenta l-maġġoranza kbira tar-rakkomandazzjonijiet;
11. Jissottolinja li d-direttorati ġenerali kollha kkonċernati, u b'mod partikolari d-DĠ COMP u d-DĠ REGIO, għandu jkollhom aċċess għad-databases kollha miżmuma mis-servizzi tal-Kummissjoni, li jippermettulhom li effettivament jerfgħu r-responsabbiltajiet tagħhom;
12. Jistieden lill-Kummissjoni teżamina mill-ġdid ir-rifjut tagħha li timplimenta r-rakkomandazzjoni 4(b), peress li dan jista' jipperikola l-protezzjoni tal-interessi finanzjarji tal-Unjoni;
13. Jista' jaċċetta r-retiċenza tal-Kummissjoni biex tpoġġi fil-prattika r-rakkomandazzjoni 4(d), sakemm metodi alternattivi magħżula mill-Istati Membri jkunu daqstant effettivi bħala reġistru ċentrali għall-monitoraġġ tal-għajnuna "de minimis"; jistieden lill-Kummissjoni tiżgura li dan ikun il-każ;
14. Huwa konvint li huwa ta' importanza primarja għall-Istati Membri li jkollhom ċertezza tad-dritt dwar ir-regoli applikabbli dwar l-għajnuna mill-Istat qabel ma jwettqu proġetti kbar peress li regoli ċari u koerenti jistgħu jikkontribwixxu biex inaqqsu r-rati ta' żball f'dan il-qasam;
15. Jistieden lill-Kummissjoni tiżgura li l-awtoritajiet ta' awditjar nazzjonali jkunu familjari mar-regoli applikabbli dwar l-għajnuna mill-Istat kif ukoll jivverifikawhom qabel jippreżentaw ir-rapport annwali ta' kontroll tagħhom;
16. F'dak il-kuntest jilqa' l-ftehim tad-DĠ COMP u d-DĠ REGIO dwar pjan ta' azzjoni komuni għall-għajnuna mill-Istat f'Marzu 2015; jinnota li l-pjan ta' azzjoni oriġinarjament kien jinkludi sitt azzjonijiet intenzjonati biex iqajmu kuxjenza u jtejbu l-għarfien fil-qasam tal-għajnuna mill-Istat fl-Istati Membri kollha: l-identifikazzjoni u d-disseminazzjoni ta' prattika tajba, korsijiet ta' taħriġ għall-ispeċjalisti fl-għajnuna mill-Istat, sessjonijiet ta' ħidma speċifiċi għall-pajjiż, seminars għall-ispeċjalisti, l-iżvilupp ulterjuri ta' database bil-mistoqsijiet u t-tweġibiet (in-netwerk86 NEK-TE) u l-iżvilupp ta' database bl-informazzjoni dwar l-għajnuna mill-Istat; mill-2016 il-Kummissjoni offriet ukoll modulu ta' taħriġ dedikat;
17. Jilqa' wkoll il-fatt li, sa Jannar 2016, id-DĠ COMP kien organizza korsijiet ta' taħriġ dwar l-għajnuna mill-Istat u l-infrastruttura fil-Bulgarija, il-Kroazja, ir-Repubblika Ċeka, ir-Rumanija u s-Slovakkja;
18. Jappoġġa lill-Qorti fl-appell tagħha għal database ċentrali madwar l-UE kollha li fiha l-awtoritajiet rilevanti tal-Istati Membri jistgħu jikkonsultaw l-identità ta' impriżi soġġetti għal ordnijiet ta' rkupru tal-għajnuna mill-Istat kif ukoll l-istatus tal-proċedimenti ta' rkupru; iqis li tali database tista' tkun importanti għal analiżijiet tar-riskju futuri;
Parti III – Rapport Speċjali Nru 29/2016 tal-Qorti tal-Awdituri bit-titolu "Il-Mekkaniżmu Superviżorju Uniku - Bidu tajjeb iżda jenħtieġ aktar titjib"
19. Ifakkar fil-bażijiet ġuridiċi li ġejjin:
(a) L-Artikolu 287(1) tat-Trattat dwar il-Funzjonament tal-Unjoni Ewropea (TFUE): "1. Il-Qorti tal-Awdituri għandha teżamina l-kontijiet tad-dħul u l-ħruġ kollha tal-Unjoni. Teżamina wkoll il-kontijiet ta' kull dħul u ħruġ tal-korpi jew l-organi kollha stabbiliti mill-Unjoni safejn l-att kostituttiv rilevanti ma jipprekludix dan l-eżami.
Il-Qorti tal-Awdituri tipprovdi lill-Parlament Ewropew u lill-Kunsill dikjarazzjoni li biha tiċċertifika l-affidabbiltà tal-kontijiet u l-legalità u r-regolarità tal-operazzjonijiet li jaqgħu taħthom, li tiġi pubblikata fil-Ġurnal Uffiċjali tal-Unjoni Ewropea. Din id-dikjarazzjoni tista' tiġi kompletata b'valutazzjoni speċifika għal kull qasam maġġuri tal-attività tal-Unjoni."
(b) L-Artikolu 27 tal-Istatut tas-Sistema Ewropea ta' Banek Ċentrali (SEBĊ) u tal-Bank Ċentrali Ewropew (Protokoll Nru 4 mehmuż mat-TUE u t-TFUE): "27.1. Il-kontijiet tal-BĊE u tal-banek ċentrali nazzjonali jiġu verifikati minn awdituri esterni indipendenti rakkomandati mill-Kunsill Regolatorju u approvati mill-Kunsill. L-awdituri jkollhom kull setgħa li jeżaminaw il-kotba u l-kontijiet kollha tal-BĊE u tal-banek ċentrali nazzjonali u li jiksbu kull informazzjoni fuq it-transazzjonijiet tagħhom.
27.2. Id-dispożizzjonijiet tal-Artikolu 287 tat-Trattat dwar il-Funzjonament tal-Unjoni Ewropea jkunu japplikaw biss għal eżami tal-effiċjenza operattiva tat-tmexxija tal-BĊE."
(c) L-Artikolu 20(1) u (7) tar-Regolament tal-Kunsill (UE) Nru 1024/2013(7) li jikkonferixxi kompiti speċifiċi lill-BĊE fir-rigward ta' politiki relatati mas-superviżjoni prudenzjali ta' istituzzjonijiet ta' kreditu: "1. Il-BĊE għandu jagħti rendikont lill-Parlament Ewropew u lill-Kunsill dwar l-implimentazzjoni ta' dan ir-Regolament, bi qbil ma' dan il-Kapitolu. 7. Meta l-Qorti Ewropea tal-Awdituri teżamina l-effiċjenza operattiva tal-ġestjoni tal-BĊE skont l-Artikolu 27.2. tal-Istatut tas-SEBĊ u tal-BĊE, hija għandha tieħu kont ukoll tal-kompiti superviżorji mogħtijin lill-BĊE minn dan ir-Regolament."
20. Jappoġġa l-konklużjonijiet tal-Qorti u jilqa' l-fatt li l-BĊE aċċetta r-rakkomandazzjonijiet tal-Qorti(8);
21. Madankollu, huwa mħasseb dwar rapport mill-Kumitat ta' Kuntatt tal-Istituzzjonijiet Supremi tal-Awditjar tal-Unjoni Ewropea (SAI) li jqabbel id-drittijiet tal-awditjar ta' 27 mit-28 SAI nazzjonali madwar l-Unjoni fuq is-superviżuri bankarji; jiddispjaċih li d-dikjarazzjoni sussegwenti ġibdet l-attenzjoni għall-fatt li feġġet diskrepanza tal-awditjar f'dawk il-pajjiżi fejn il-mandati preċedenti tal-awditjar ta' SAIs nazzjonali fuq superviżuri bankarji mhumiex qed jiġu sostitwiti b'livell simili ta' awditjar mill-QEA fuq l-attivitajiet superviżorji tal-BĊE(9);
22. Jissottolinja l-fatt li diġà esprima dan it-tħassib fir-riżoluzzjoni tiegħu tal-10 ta' Marzu 2016 dwar ir-Rapport Annwali tal-Unjoni Bankarja għall-2015(10);
23. Jiddispjaċih li hemm trasparenza limitata tal-informazzjoni għall-entitajiet sorveljati minħabba l-approċċ adottat mill-BĊE fir-rigward tal-iżvelar, li wassal biex l-entitajiet sorveljati ma setgħux jifhmu bis-sħiħ l-eżitu tal-proċess ta' rieżami u tal-valutazzjoni prudenzjali; jenfasizza li l-Qorti esprimiet tħassib dwar in-nuqqas ta' trasparenza li fl-opinjoni tagħha tista' żżid "ir-riskju tal-arbitrarjetà superviżorja";
24. Jirrimarka dwar in-nuqqas ta' kwalunkwe skrutinju superviżorju dwar il-fatt li l-bank kien espost għal "attivitajiet ta' livell 3" illikwidi, inklużi assi tossiċi u derivati tossiċi li rriżultaw f'eżerċizzju asimmetriku tal-funzjoni superviżorja; iqis li l-preġudizzju qawwi kontra r-riskji ta' kreditu fir-rigward tas-suq u tar-riskji operattivi li jirriżultaw minn attivitajiet finanzjarji spekulattivi kellu r-riżultat tal-penalizzazzjoni tal-banek kummerċjali favur il-banek kbar ta' investiment u dan poġġa f'dubju l-validità u l-affidabbiltà tal-valutazzjonijiet komprensivi mwettqa s'issa; huwa mħasseb dwar id-dikjarazzjonijiet reċenti tal-President tal-Bord Superviżorju, Danièle Nouy, rigward id-diffikultajiet u l-inabbiltà tal-BĊE li jipproċedi b'valutazzjoni xierqa tal-pożizzjonijiet relatati ma' dawn il-prodotti kumplessi u riskjużi;
25. Jenfasizza s-sejbiet tal-Qorti dwar in-nuqqas ta' distinzjoni organizzattiva effikaċi bejn il-politika monetarja u l-funzjonijiet superviżorji, kif ukoll ta' regoli ta' governanza ċari u stretti għall-prevenzjoni tal-kunflitti ta' interess, li jsaħħu t-tħassib dwar il-kunflitt inerenti bejn ir-rwol tal-BĊE fiż-żamma tal-istabbiltà tal-euro u s-superviżjoni prudenzjali tal-istituzzjonijiet ta' kreditu kbar Ewropej;
26. Jappoġġa s-sejbiet tal-Qrati dwar il-bżonn li ssir analiżi tar-riskju rigward l-użu tas-servizzi kondiviżi dwar il-kompiti relatati mal-politika monetarja u l-funzjonijiet superviżorji tal-BĊE;
27. Huwa inkwetat, f'dan il-kuntest, dwar l-osservazzjoni tal-Qorti li l-livell ta' informazzjoni pprovduta mill-BĊE kien biss parzjalment suffiċjenti biex tiġi vvalutata l-effiċjenza tal-operazzjonijiet marbutin mal-istruttura ta' governanza tal-MSU, ix-xogħol tat-timijiet superviżorji konġunti tiegħu u l-ispezzjonijiet tiegħu fuq il-post; għaldaqstant, jenfasizza li oqsma importanti ma ġewx awditjati;
28. Iqis li mhuwiex aċċettabbli, minn perspettiva ta' kontabbiltà, li l-parti awditjata, jiġifieri l-BĊE, tkun trid tiddeċiedi unilateralment liema dokument tagħmel aċċessibbli għall-awdituri esterni(11); għalhekk, jistieden lill-BĊE jikkoopera bis-sħiħ mal-Qorti bħala awditur estern u jipprovdi aċċess sħiħ għall-informazzjoni lill-Qorti sabiex jikkonforma mar-regoli msemmijin hawn fuq;
29. Jistieden lill-Qorti tinforma lill-kumitat kompetenti tal-Parlament jekk tkunx instabet soluzzjoni għall-problema ta' aċċess għal informazzjoni qabel Novembru 2018;
30. Jirrikonoxxi l-arranġamenti eżistenti dwar ir-rappurtar bejn il-BĊE u l-Parlament Ewropew(12); iqis li dawn l-arranġamenti ma jistgħux, madankollu, jieħdu post l-awditu tal-Qorti;
31. Ifakkar li l-Kummissjoni kellha tippubblika, sal-31 ta' Diċembru 2015, rieżami tal-applikazzjoni tar-Regolament tal-Kunsill (UE) Nru 1024/2013 li jikkonferixxi kompiti speċifiċi lill-BĊE fir-rigward ta' politiki relatati mas-superviżjoni prudenzjali ta' istituzzjonijiet ta' kreditu; jiddispjaċih għall-fatt li dan ma seħħx;
32. Għalhekk, jistieden lill-Kummissjoni tiffinalizza dan ir-rapport malajr kemm jista' jkun;
Parti IV – Rapport Speċjali Nru 30/2016 tal-Qorti tal-Awdituri bit-titolu "L-effettività tal-appoġġ tal-UE lis-setturi prijoritarji fil-Honduras"
33. Jilqa' r-rapport speċjali tal-Qorti, japprova r-rakkomandazzjonijiet tagħha u jippreżenta l-osservazzjonijiet u r-rakkomandazzjonijiet tiegħu hawn taħt; jieħu nota wkoll tat-tweġibiet tal-Kummissjoni;
34. Jinnota b'sodisfazzjon li r-rapport tal-Qorti ntlaqa' tajjeb ħafna, kemm mill-Gvern tal-Honduras kif ukoll mill-Kummissjoni, u li l-isfidi identifikati mill-Qorti, kif ukoll il-konklużjonijiet tagħha, kienu utli ħafna fit-tisħiħ tad-djalogu politiku bejn il-Honduras u l-Unjoni;
35. Jirrimarka li, fil-preżent, ir-relazzjonijiet bejn il-Honduras – bħala parti mill-Amerika Ċentrali – u l-Unjoni huma prinċipalment ibbażati fuq il-Ftehim ta' Assoċjazzjoni ffirmat fl-2012, li huwa rabta b'saħħitha u dejjiema ffurmata abbażi tal-fiduċja reċiproka u l-protezzjoni ta' valuri u prinċipji kondiviżi; jirrimarka li l-ftehim jistabbilixxi tliet pilastri ċentrali ta' azzjoni: id-djalogu politiku, il-kooperazzjoni u l-kummerċ; jirrimarka, b'mod partikolari, li fil-ftehim iż-żewġ partijiet impenjaw ruħhom li jimplimentaw miżuri biex irawmu l-iżvilupp ekonomiku, filwaqt li jqisu interessi reċiproċi bħalma huma l-eliminazzjoni tal-faqar, il-ħolqien tal-impjiegi u l-iżvilupp ġust u sostenibbli;
36. Jenfasizza li, sal-lum, 21 Stat Membru rratifikaw il-ftehim; jittama li dawk il-pajjiżi li għadhom ma ffirmawhx, jiffirmawh mill-aktar fis possibbli, peress li l-implimentazzjoni sħiħa tat-tliet pilastri ssaħħaħ l-iżvilupp tad-djalogu politiku, tippermetti l-allokazzjoni effiċjenti tal-finanzjament u tiżgura, darba għal dejjem, li l-għajnuna tal-Unjoni tkun effettiva fil-bini mill-ġdid u t-trasformazzjoni tal-Honduras;
37. Jirrimarka li l-Honduras huwa l-pajjiż tal-Amerika Ċentrali li jirċievi l-aktar għajnuna għall-iżvilupp mill-Unjoni, u li l-kontribuzzjoni tal-Unjoni hija r-raba' l-akbar fost it-12-il donatur prinċipali tal-Honduras, li tirrappreżenta 11 % tal-ammont totali ta' għajnuna għall-iżvilupp uffiċjali li l-pajjiż jirċievi; jenfasizza li ċ-ċifra totali żdiedet minn EUR 223 miljun fil-perjodu 2007-2013, għal EUR 235 miljun fil-perjodu 2014-2020;
38. Madankollu, jinnota bi tħassib li l-kontribuzzjoni finanzjarja tal-Unjoni matul il-perjodu eżaminat ikkorrispondiet biss għal 0,2 % tal-PDG tal-pajjiż, perċentwal ferm aktar baxx minn dak tad-donaturi l-oħrajn, b'mod speċjali l-Istati Uniti;
39. Jinnota, bl-istess mod, li skont data tal-Bank Dinji, wara l-kriżi ekonomika dinjija, il-Honduras esperjenza rkupru moderat mill-perspettiva ekonomika, immexxi minn investimenti pubbliċi, esportazzjonijiet u livelli għoljin ta' introjtu minn remissjonijiet, li ppermetta tkabbir ta' 3,7 % fl-2016 u ta' 3,5 % fl-2017;
40. Madankollu, jenfasizza li minkejja li l-prospetti ekonomiċi huma inkoraġġanti, u minkejja l-isforzi min-naħa tal-gvern u tad-donaturi, il-Honduras għad għandu l-ogħla livelli ta' faqar u inugwaljanza ekonomika fl-Amerika Latina, b'madwar 66 % tal-popolazzjoni tgħix fil-faqar fl-2016, skont id-data uffiċjali, u bi vjolenza, korruzzjoni u impunità persistenti u mifruxa; jinnota li, minkejja li r-rata ta' qtil naqset f'dawn l-aħħar snin, għadha fost l-ogħla fid-dinja u hija l-ogħla fl-Amerika Latina; barra minn hekk, jenfasizza li għad hemm problemi u sfidi kbar fir-rigward tal-aċċess għall-ħtiġijiet bażiċi, l-opportunitajiet ta' impjieg, ir-riżorsi naturali bħall-art u l-mezzi ta' sopravivenza, u li n-nisa, il-popolazzjonijiet indiġeni u l-persuni ta' dixxendenza Afrikana huma s-sezzjonijiet tal-popolazzjoni li huma l-aktar vulnerabbli għall-ksur tad-drittijiet tal-bniedem minħabba l-inugwaljanza;
41. Jenfasizza, bi tħassib partikolari, li l-Honduras għadu wieħed mill-aktar pajjiżi perikolużi fid-dinja għad-difensuri tad-drittijiet tal-bniedem u għall-attivisti tad-drittijiet ambjentali, żewġ oqsma li huma sikwit marbutin mill-qrib; jirrimarka li, skont id-data minn Global Witness, mill-inqas 123 difensur tal-art u tal-ambjent inqatlu fil-Honduras mill-2009, li ħafna minnhom kienu membri ta' komunitajiet indiġeni u rurali li opponew il-megaproġetti fuq arthom, kif kienet Berta Cáceres, li l-qtil tagħha għadu ma ġiex solvut; jistieden lill-Kummissjoni tiżgura li l-kooperazzjoni tal-Unjoni fil-Honduras ma timmina bl-ebda mod id-drittijiet tal-bniedem tal-poplu tal-Honduras u twettaq monitoraġġ rigoruż fuq bażi regolari biex tiżgura li jibqa' hekk; waqt li jibqa' jitqies dan, itenni l-importanza tal-Istrument Ewropew għad-Demokrazija u d-Drittijiet tal-Bniedem (EIDHR) li jipprovdi appoġġ finanzjarju u materjali urġenti u dirett għad-difensuri tad-drittijiet tal-bniedem li jinsabu f'riskju u tal-fond ta' emerġenza li jippermetti lid-delegazzjonijiet tal-Unjoni jagħtuhom għotjiet diretti ad hoc; barra minn hekk, jistieden lill-Kummissjoni tippromwovi l-implimentazzjoni effettiva tal-linji gwida tal-Unjoni dwar id-difensuri tad-drittijiet tal-bniedem permezz tal-adozzjoni ta' strateġiji lokali biex jiġi żgurat li l-linji gwida jitpoġġew fil-prattika kompletament b'kooperazzjoni mal-organizzazzjonijiet tas-soċjetà ċivili li diġà għandhom esperjenza f'dan il-qasam;
42. Jinnota bi tħassib kbir l-inċidenti serji li seħħew fil-Honduras wara l-elezzjonijiet li saru fis-26 ta' Novembru 2017; jirrimarka li n-netwerks Ewropej u internazzjonali tad-drittijiet tal-bniedem u tal-midja kkundannaw l-użu sproporzjonat, u xi drabi fatali, tal-forza kontra d-dimostranti min-naħa tal-forzi tas-sigurtà tal-istat, kif ukoll attakki oħra fuq difensuri tad-drittijiet tal-bniedem fil-kriżi wara l-elezzjonijiet, li matulha l-organizzazzjonijiet tad-drittijiet tal-bniedem iddokumentaw li 30 persuna ġew maqtula (21 minnhom mill-pulizija militari (PMOP)), 232 ġew midruba u 1 085 ġew detenuti; jirrimarka li l-Uffiċċju tal-Kummissarju Għoli tan-NU fil-Honduras iddokumenta aktar minn 50 każ ta' intimidazzjoni u fastidju kontra difensuri tad-drittijiet tal-bniedem, mexxejja tal-komunità u ġurnalisti; jinnota li, b'reazzjoni għas-sitwazzjoni, il-Gvern tal-Honduras ħabbar it-twaqqif ta' Ministeru tad-Drittijiet tal-Bniedem, biex jopera b'mod indipendenti mill-Ministeru attwali tad-Drittijiet tal-Bniedem, il-Ġustizzja, il-Governanza u d-Deċentralizzazzjoni, li beda jopera fis-27 ta' Jannar 2018; jistieden lis-SEAE jżid l-appoġġ tal-Unjoni għad-difensuri tad-drittijiet tal-bniedem u l-promozzjoni tad-djalogu politiku, u jinsisti li l-Gvern tal-Honduras jissodisfa r-responsabbiltajiet u l-obbligu tiegħu li jżomm il-paċi u jiggarantixxi s-sigurtà taċ-ċittadini tiegħhu;
43. Jirrimarka dwar kemm huwa importanti li s-settur privat fil-pajjiżi tal-Unjoni jimpenja ruħu wkoll li jħares id-drittijiet tal-bniedem kif ukoll l-ogħla standards soċjali u ambjentali b'tali mod li, bħala minimu, jiġu osservati l-istandards Ewropej f'dawn l-oqsma; jistieden lill-Unjoni u lill-Istati Membri tagħha jkomplu jieħdu rwol attiv fl-isforzi kontinwi tan-NU biex tabbozza trattat internazzjonali dwar il-korporazzjonijiet b'parteċipazzjoni azzjonarja biex jagħtu rendikont ta' kwalunkwe involviment fi ksur tad-drittijiet tal-bniedem;
44. Ifakkar li l-kolp ta' stat tal-2009 kellu konsegwenzi diżastrużi għall-pajjiż: kien hemm tnaqqis sinifikanti fit-tkabbir tal-attività soċjali u ekonomika, l-għajnuna internazzjonali ma baqgħetx tasal u l-Honduras ġie sospiż mill-Organizzazzjoni tal-Istati Amerikani; jinnota li l-attivitajiet tal-Unjoni fil-Honduras setgħu madankollu jitkomplew matul dak il-perjodu, għalkemm kien hemm dewmien fl-implimentazzjoni fis-setturi prijoritarji kollha, u xi wħud minnhom, bħall-armonizzazzjoni tal-qafas legali, ma setgħux jiġu kkompletati; jenfasizza li kieku l-Unjoni ma tatx u ma komplietx l-appoġġ lis-setturi prijoritarji għall-kooperazzjoni, il-kundizzjonijiet f'dawn l-oqsma kienu jkunu saħansitra aktar diffiċli;
45. Jinnota li l-Gvern tal-Honduras iddikjara li huwa lest jaċċetta skrutinju internazzjonali u jikkoopera mal-organizzazzjonijiet internazzjonali (l-istabbiliment tal-Uffiċċju tal-Kummissarju Għoli tan-NU għad-Drittijiet tal-Bniedem, il-ftuħ riċenti tal-Missjoni għall-Appoġġ tal-Ġlieda Kontra l-Korruzzjoni u l-Impunità fil-Honduras, l-awditjar tal-kontijiet tal-Istat minn Transparency International, eċċ.); madankollu, jirrimarka kemm huwa importanti li jintlaqgħu u jiġu applikati t-tagħlimiet u l-aħjar prattiki li jkunu nkisbu, u li ma jkunx hemm dipendenza indefinita fuq dawk l-organizzazzjonijiet sabiex jiġu eżerċitati r-responsabbiltajiet ewlenin tal-istat; jinnota bi tħassib kbir ħafna li, fit-18 ta' Frar 2018, il-kap tal-Missjoni biex Tappoġġa l-Ġlieda Kontra l-Korruzzjoni u l-Impunità fil-Honduras (MACCIH) irriżenja minħabba li l-Organizzazzjoni tal-Istati Amerikani (OAS) ma tatux biżżejjed appoġġ biex iwettaq il-kompitu li ngħatalu sentejn ilu biex jiġġieled il-korruzzjoni fil-Honduras (nuqqas ta' riżorsi, ħela mil-lat tal-organizzazzjoni, nuqqas ta' faċilitajiet xierqa, eċċ.); jinnota li, minkejja dan in-nuqqas ta' appoġġ, il-MACCIH kisbet riżultati sinifikanti fil-ġlieda kontra l-korruzzjoni mill-2017 'l hawn, b'każijiet kbar kontra uffiċjali tal-gvern involuti f'korruzzjoni gravi u b'investigazzjonijiet li jinvolvu l-klassi politika tal-Honduras; huwa mħasseb li dawn iċ-ċirkustanzi se jxejnu l-ewwel sforzi reġjonali kbar fil-ġlieda kontra l-korruzzjoni u l-impunità f'wieħed mill-pajjiżi li l-aktar għandu bżonn azzjoni bħal din, jistieden lill-Gvern tal-Honduras u lill-OAS jipprovdu appoġġ u faċilitazzjoni bla kundizzjonijiet għall-ħidma tal-MACCIH, u jistieden lis-SEAE jkompli jaħdem mal-MACCIH bil-għan li jilħqu għanijiet komuni;
46. Jinnota li l-awditi mwettqin mill-Qorti ffukaw fuq il-perjodu bejn l-2007 u l-2015, meta l-pagamenti tal-Unjoni ammontaw għal EUR 119-il miljun, u li s-setturi prijoritarji taħt kunsiderazzjoni kienu t-tnaqqis tal-faqar, il-forestrija, is-sigurtà u l-ġustizzja, li rċevew 89 % tal-appoġġ bilaterali mħallas; madankollu, huwa tal-fehma li l-perjodu kopert mill-Qorti fir-rapport tagħha huwa twil wisq peress li huwa itwal minn dak tal-mandat tal-Kummissjoni u jinkludi wkoll sitwazzjonijiet politiċi u ekonomiċi estremament diffiċli u differenti; huwa tal-fehma li sabiex dawn isiru aktar effettivi, il-perjodi tal-awditjar għandhom jitqassru, jew li l-valutazzjonijiet interim għandhom isiru, minħabba l-fatt li hemm wisq każijiet fejn ir-rapport jidentifika kwistjonijiet jew nuqqasijiet li sadattant ġew rettifikati, u dan ifisser li xi wħud mill-konklużjonijiet u r-rakkomandazzjonijiet tar-rapport m'għadhomx rilevanti; jenfassizza, barra minn hekk, li fir-rapport tagħha, il-Qorti ma tatx kont tal-intervisti li għamlet fil-Honduras, b'mod partikolari dawk mal-benefiċjarji, ma' donaturi oħrajn u mal-organizzazzjonijiet tas-soċjetà ċivili;
47. Jinnota li fir-rapport tagħha l-Qorti kkonkludiet li, għalkemm sar xi progress, l-għajnuna tal-Unjoni lis-setturi prijoritarji kienet biss parzjalment effettiva, l-aktar minħabba ċ-ċirkustanzi tal-pajjiż, kif ukoll sensiela ta' problemi ta' ġestjoni li naqqsu l-impatt tal-għajnuna, u jinnota li għalkemm l-istrateġija tal-Kummissjoni kienet rilevanti u koordinata, ma kenitx speċifika biżżejjed, u l-finanzjament kien mifrux fuq wisq oqsma, u dan fisser li minkejja t-talbiet tal-Gvern tal-Honduras, ma kienx possibbli li jiġu ssodisfati l-ħtiġijiet sinifikanti tas-setturi prijoritarji li lanqas ma rċevew appoġġ minn donaturi oħrajn;
48. Għalkemm jikkondividi t-tħassib li esprimiet il-Qorti, jaqbel mal-Kummissjoni li, f'ħafna okkażjonijiet, kien meħtieġ ċertu grad ta' flessibbiltà biex isir adattament għall-kriżi kkawżata mill-kolp ta' stat kif ukoll għall-ħtieġa li tingħata risposta għal sitwazzjonijiet ta' urġenza massima u għall-ħtiġijiet essenzjali tal-popolazzjoni; jistieden lill-Kummissjoni tkompli taħdem sabiex tikseb bilanċ effettiv bejn il-flessibbiltà meħtieġa biex tadatta għaċ-ċirkustanzi, il-ħtiġijiet u r-rekwiżiti li qegħdin jinbidlu tal-pajjiż, il-bżonn li jiġu indirizzati l-aktar sfidi urġenti inklużi d-drittijiet tal-bniedem, id-dritt tal-ħajja u d-dritt għal ħajja dinjituża, u l-ħtieġa li tingħata risposta u li jittejjeb l-impatt potenzjali tal-għajnuna tal-Unjoni;
49. Jinnota li fil-passat, il-kooperazzjoni tal-Unjoni kienet iffukata fuq il-qasam tal-koeżjoni soċjali u t-tkabbir ekonomiku, filwaqt li l-eżerċizzju ta' programmazzjoni l-ġdid jirrispondi għall-ħtiġijiet idderivati mill-isfidi ewlenin għall-iżvilupp li qiegħed jiffaċċja l-pajjiż: it-tnaqqis tal-faqar u tal-inugwaljanza, is-sigurtà alimentari, l-edukazzjoni u s-saħħa, is-sigurtà u d-drittijiet tal-bniedem, ir-riformi fil-qasam tat-taxxa, il-ġlieda kontra l-impunità u l-korruzzjoni, il-ħolqien ta' impjiegi b'ħarsien soċjali, il-kompetittività, il-ġestjoni tar-riżorsi naturali u l-vulnerabbiltà minħabba t-tibdil fil-klima;
50. Jenfasizza li, minħabba s-sitwazzjoni partikolari tal-pajjiż, huwa fundamentali li jiġu msaħħa u varati programmi komprensivi tal-ġlieda kontra l-faqar (b'mod speċjali indirizzati lejn il-popolazzjonijiet l-aktar vulnerabbli bħan-nisa, it-tfal u l-popli indiġeni, hekk kif talab il-gvern tal-Honduras) kif ukoll programmi komprensivi ta' edukazzjoni, ta' taħriġ u vokazzjonali mmirati lejn tfal u żgħażagħ mill-kuntesti l-aktar żvantaġġati, sabiex jingħataw opportunitajiet biex jiżviluppaw il-kapaċitajiet u l-ħiliet tagħhom u jitbiegħdu mir-riskju li jaqgħu f'idejn in-netwerks tal-vjolenza u tal-kriminalità organizzata;
51. Jenfasizza wkoll ir-rwol kritiku tan-nisa u tal-organizzazzjonijiet tad-drittijiet tan-nisa fil-qasam tal-progress soċjali, inklużi l-movimenti mmexxija miż-żgħażagħ; jitlob lill-Unjoni tinsisti fuq il-ħtieġa li jiġu appoġġati l-emanċipazzjoni tan-nisa u l-ħolqien ta' ambjent sigur u favorevoli għall-organizzazzjonijiet tas-soċjetà ċivili tan-nisa u tad-difensuri tad-drittijiet tan-nisa, u li jiġu indirizzati l-forom speċifiċi ta' repressjoni bbażati fuq is-sess, b'mod partikolari fir-reġjuni milquta minn kunflitti; jenfasizza l-importanza li jingħata kontribut attiv għall-appoġġ ta' politiki u azzjonijiet relatati mad-drittijiet tan-nisa, inklużi s-saħħa u d-drittijiet sesswali u riproduttivi;
52. Huwa tal-fehma li l-Unjoni għandha tkompli tagħmel sforzi speċjali fir-rigward tal-kooperazzjoni, sabiex issaħħaħ it-trasparenza, il-kredibbiltà u l-obbligu ta' rendikont tal-istituzzjonijiet statali, u fir-rigward taż-żarmar tal-istruttura tal-korruzzjoni u tal-impunità li timmina l-fiduċja taċ-ċittadini u tikkostitwixxi wieħed mill-ostakli prinċipali għall-iżvilupp tal-pajjiż;
53. Jesprimi t-tħassib tiegħu dwar in-nuqqas ta' djalogu politiku osservat mill-Qorti f'ċerti oqsma kritiċi li jirċievu appoġġ mill-Appoġġ għall-Pjan Nazzjonali (objettivi ta' edukazzjoni, żvilupp tal-istatistika nazzjonali u riforma tas-servizz pubbliku); meta jitqies li l-politika tal-Kummissjoni tiffaċilita l-implimentazzjoni tal-azzjoni tal-UE u qed twassal għal titjib tanġibbli; jistieden lill-Kummissjoni ssaħħaħ id-djalogu politiku, b'mod speċjali fis-setturi strateġiċi u prijoritarji, u żżomm sod f'dawk l-oqsma li fihom il-gvern ma jurix biżżejjed interess jew reattività, kif kien il-każ tal-politika nazzjonali tal-ġustizzja u s-sigurtà u l-każ tal-Osservatorju Ġudizzjarju;
54. Jistieden lill-Kummissjoni tkompli ttejjeb il-programmazzjoni konġunta mal-Gvern tal-Honduras, iżda anki mal-Istati Membri tal-Unjoni, u tagħmel sforz speċjali fil-koordinament intern u ma' donaturi oħrajn, bl-iskop li tiżgura li t-tqassim tax-xogħol ikun kemm jista' jkun effiċjenti, tilħaq il-komplementarjetà fejn ikun possibbli u, b'mod partikolari, tevita l-problemi identifikati mill-Qorti: il-proliferazzjoni ta' proġetti identiċi jew simili (l-istess setturi, l-istess benefiċjarji), interventi kontradittorji, sovrappożizzjonijiet jew nuqqas ta' azzjoni, speċjalment fis-setturi prijoritarji; jirrimarka li l-Kummissjoni għandha ssib ukoll sistema rapida u effikaċi ta' funzjonament mad-donaturi l-oħrajn bil-għan li jitnaqqsu l-iskadenzi u jinkisbu dinamiżmu, effiċjenza u riżultati;
55. Jinnota li madwar nofs l-appoġġ bilaterali tal-Unjoni fil-Honduras jingħata permezz ta' appoġġ mill-baġit, kemm ġenerali kif ukoll settorjali; jenfasizza bi tħassib li, b'mod speċjali minħabba l-instabbiltà makroekonomika sinifikanti tal-pajjiż, kif ukoll in-nuqqasijiet tekniċi u l-problemi ta' frodi u korruzzjoni fil-ġestjoni tal-finanzi pubbliċi, l-appoġġ baġitarju jista' joħloq riskji konsiderevoli;
56. Jinnota bi tħassib li għalkemm ir-rapport tal-Qorti jirrimarka li l-appoġġ baġitarju kien allokat għal strateġiji nazzjonali pertinenti u kredibbli, f'uħud mis-setturi prijoritarji, l-istrateġiji tal-gvern ma kinux ċari jew inkella kienu frammentati u ma ngħatawx baġits speċifiċi, filwaqt li l-istituzzjonijiet affettwati ma kinux f'pożizzjoni li jiżviluppaw politiki u riformi;
57. Jirrikonoxxi li l-Kummissjoni identifikat dawn ir-riskji u ppruvat timmitigahom; madankollu, jerġa' jirrimarka lill-Kummissjoni li l-appoġġ baġitarju mhuwiex karta bajda u li l-impenji ta' riforma min-naħa tal-gvern mhumiex neċessarjament garanzija suffiċjenti; f'dan is-sens, jistieden lill-Kummissjoni, bil-għan li jittaffa kwalunkwe riskju, tkompli tgħasses bir-reqqa sabiex il-linji gwida dwar l-appoġġ baġitarju jiġu applikati u rrispettati fl-istadji kollha tal-proċedura; jistieden ukoll lill-Kummissjoni tevita l-appoġġ baġitarju f'dawk is-setturi li fihom ma jkollhiex ċertezza ta' risposta kredibbli u rilevanti min-naħa tal-gvern;
58. Jaqbel mal-Kummissjoni li s-sospensjoni ta' diversi pagamenti ta' appoġġ baġitarju għal ċertu żmien, kif kien il-każ fl-2012 minħabba s-sitwazzjoni makroekonomika ġenerali u n-nuqqas ta' qbil bejn il-Honduras u l-FMI, mhijiex neċessarjament messaġġ kontradittorju li jista' jikkomprometti l-effikaċja tal-għajnuna, kif indikat mill-Qorti, anzi, bil-kuntrarju, tista' tippermetti li jintbagħtu messaġġi ċari ħafna lill-gvern li jeħtieġ isolvi malajr u b'mod effikaċi l-problemi li nstabu;
59. Jinnota b'interess kbir li l-Honduras huwa l-ewwel pajjiż fejn huwa applikat l-appoġġ baġitarju orjentat lejn ir-riżultati; madankollu, jesprimi t-tħassib tiegħu għall-fatt li l-Qorti kkonkludiet li d-dgħufijiet fl-istrumenti ta' monitoraġġ ostakolaw il-valutazzjoni tar-riżultati miksuba, li l-monitoraġġ tagħhom wera diversi nuqqasijiet u li r-rakkomandazzjonijiet mogħtija ma ġewx segwiti b'mod konsistenti; jistieden lill-Kummissjoni tfassal rapport dettaljat li jkun jinkludi l-objettivi, l-indikaturi u l-parametri ta' riferiment li ntużaw, il-metodi ta' kalkolu u ta' verifika, eċċ., u tivvaluta l-effikaċja u l-impatt tagħhom sabiex jitkejlu r-riżultati miksuba u sabiex, fl-istess ħin, jittejbu l-komunikazzjoni, il-viżibbiltà u l-impatt tal-azzjoni tal-Unjoni; jistieden ukoll lill-Kummissjoni tagħmel enfasi akbar fuq ir-riżultati tal-objettivi stabbiliti fl-istrateġiji ta' djalogu politiku mal-gvern tal-Honduras kif ukoll fid-djalogu mas-soċjetà ċivili u mad-donaturi l-oħrajn;
60. Peress li l-ġestjoni tajba tal-finanzi pubbliċi hija kundizzjoni fundamentali sabiex ikunu jistgħu jinġibdu fondi mill-appoġġ baġitarju, u peress li fil-Honduras dan huwa wieħed mill-akbar nuqqasijiet minkejja l-pjanijiet suċċessivi tal-Gvern u l-għajnuna tal-Kummissjoni, jidhirlu li l-Kummissjoni għandha tagħmel enfasi speċjali biex tkompli ssaħħaħ dan is-settur; f'dan is-sens, u filwaqt li jitqies ir-rwol li għandha tiżvolġi l-Qorti Superjuri tal-Awdituri (Tribunal Superior de Cuentas) tal-Honduras fil-ġestjoni tar-riżorsi tal-istat, jistieden lill-Kummissjoni tiżviluppa programmi speċifiċi ta' kooperazzjoni mal-Qorti bil-għan li tipprovdi assistenza teknika u taħriġ f'dan is-settur;
61. Jistieden lill-Gvern tal-Honduras jipprovdi l-mezzi u l-finanzjament kollha meħtieġa sabiex il-Qorti Superjuri tal-Awdituri tal-Honduras tkun tista' twettaq il-kompitu tagħha b'mod indipendenti, effettiv u f'konformità mal-istandards internazzjonali fil-qasam tal-awditjar, tat-trasparenza u tal-obbligu ta' rendikont;
62. Jinnota bi tħassib l-osservazzjoni tal-Qorti li fl-uffiċċju tal-Unjoni fil-Honduras għad hemm nuqqas ta' persunal speċjalizzat fil-ġestjoni tal-finanzi pubbliċi u ta' kwistjonijiet makroekonomiċi li jirrigwardaw it-tranżazzjonijiet tal-appoġġ baġitarju, u jirrimarka li dan huwa partikolarment riskjuż minħabba l-instabbiltà ekonomika kronika ta' pajjiż li, minkejja dawk iċ-ċirkustanzi serji, għadu qed jingħata appoġġ baġitarju; fid-dawl tar-riskji identifikati mill-Qorti, jistieden lill-Kummissjoni tieħu azzjoni b'urġenza biex iżżid l-għadd ta' persunal fl-uffiċċju tal-Unjoni fil-Honduras;
63. Jinnota li l-kooperazzjoni tal-Unjoni fil-Honduras qed tagħti appoġġ lill-organizzazzjonijiet tas-soċjetà ċivili għall-promozzjoni tas-sigurtà alimentari, id-drittijiet tal-bniedem u l-ugwaljanza bejn is-sessi, u li attwalment jinsabu fil-fażi ta' implimentazzjoni madwar 35 proġett tematiku b'total ta' aktar minn EUR 9 miljun; jinnota wkoll li fil-ftehim mas-soċjetà ċivili fil-Honduras, id-delegazzjoni tal-Unjoni fasslet pjan direzzjonali li ġie approvat fl-2014 li jinkludi azzjonijiet ta' djalogu politiku u azzjonijiet ta' appoġġ maħsuba għall-pajjiż; iqis li huwa ta' importanza fundamentali li l-organizzazzjonijiet tas-soċjetà ċivili jiġu involuti mhux biss fil-proċess ta' konsultazzjoni li jwassal għall-abbozzar tal-pjanijiet direzzjonali, iżda anke fl-implimentazzjoni, fil-monitoraġġ u fir-rieżami tagħhom;
64. Jesprimi t-tħassib kbir tiegħu dwar it-tnaqqis tal-ispazju tas-soċjetà ċivili fil-pajjiżi li qed jiżviluppaw; jinnota bi tħassib kbir li, fl-ewwel tliet xhur biss tal-2014, l-Unità għar-Reġistrazzjoni u l-Monitoraġġ ta' Assoċjazzjonijiet Ċivili (Unidad para el Registro y Monitoreo de Asociaciones Civiles) irrevokat il-liċenzji ta' aktar minn 10 000 NGO talli ma ppreżentawx rapporti dwar il-finanzi u l-programmi tagħhom lill-gvern (FitW 2015) u li minkejja xi bidliet pożittivi f'dawn l-aħħar snin, uħud mil-liġijiet u l-miżuri amministrattivi li ġew adottati dan l-aħħar fil-Honduras ikkumplikaw u llimitaw l-ispazju u l-attività ta' dawn l-assoċjazzjonijiet li għadu jġiegħel l-għeluq ta' ħafna minnhom;
65. Jilqa' bi pjaċir l-appoġġ u l-impenn li assumiet żmien ilu l-Unjoni mas-soċjetà ċivili fil-pajjiżi li qed jiżviluppaw; huwa tal-fehma li, fil-kuntest tad-djalogu politiku u fl-iżvilupp tal-programmi ta' kooperazzjoni, il-Kummissjoni għandha tikkonċentra fuq l-iżvilupp ta' strateġiji li jistabbilixxu l-kuntest ġuridiku, amministrattiv u politiku adegwat biex l-organizzazzjonijiet tas-soċjetà ċivili jitħallew jiżvolġu r-rwol tagħhom u joperaw b'mod effikaċi, kif ukoll biex jingħataw pariri u informazzjoni b'mod regolari dwar il-fondi u l-opportunitajiet ta' finanzjament u biex titħeġġeġ l-integrazzjoni tagħhom fl-organizzazzjonijiet u fin-netwerks internazzjonali tas-soċjetà ċivili;
66. Huwa tal-fehma li l-Qorti kien imissha ddedikat kapitolu tar-rapport tagħha għall-kooperazzjoni tal-Unjoni mal-organizzazzjonijiet tas-soċjetà ċivili fil-Honduras minħabba r-rwol fundamentali li jwettqu fis-soċjetà b'mod ġenerali u fl-iżvilupp lokali b'mod partikolari, u saħansitra aktar meta jitqies il-fatt li l-Unjoni hija d-donatur prinċipali lil dawn l-organizzazzjonijiet fil-pajjiżi li qed jiżviluppaw u assumiet rwol ta' tmexxija fil-protezzjoni tar-rappreżentanti tas-soċjetà ċivili u d-difensuri tad-drittijiet tal-bniedem permezz tal-użu u l-applikazzjoni ta' sensiela ta' strumenti u politiki; jittama li l-Qorti tqis dan fir-rapporti futuri tagħha;
Parti V – Rapport Speċjali Nru 31/2016 tal-Qorti tal-Awdituri bit-titolu "Infiq ta' mill-inqas euro wieħed minn kull ħamsa mill-baġit tal-UE fuq l-azzjoni klimatika: qed isir xogħol ambizzjuż, iżda hemm riskju serju li ma jkunx suffiċjenti"
67. Jilqa' r-rapport speċjali tal-Qorti u jippreżenta l-osservazzjonijiet u r-rakkomandazzjonijiet tiegħu hawn taħt;
68. Jilqa' l-impenji ambizzjużi tal-Unjoni biex, sal-2020, tnaqqas l-emissjonijiet tagħha b'minn tal-inqas 20 %, meta mqabbel mal-livelli tal-1990, u b'40 % sal-2030, u biex tonfoq mill-inqas 20 % tal-baġit tagħha fuq azzjoni relatata mal-klima għall-perjodu baġitarju 2014-2020; jilqa' l-progress ġenerali li sar; madankollu, jiddispjaċih li skont il-Qorti hemm riskju serju li l-objettiv għall-baġit ta' 20 % mhux se jintlaħaq;
69. Iqis li huwa ta' importanza kbira għall-Kummissjoni li turi kontinwament sens ta' tmexxija u impenn suffiċjenti rigward kwistjonijiet tat-tibdil fil-klima permezz tal-implimentazzjoni effikaċi tal-Ftehim ta' Pariġi, kif ukoll li tikkonsolida l-kredibbiltà u l-għodod internazzjonali tagħha għat-tiswir ta' kundizzjonijiet għall-politika tal-Unjoni dwar il-klima u d-diplomazija ekoloġika fis-snin li ġejjin;
70. Jilqa' l-implimentazzjoni tal-impenn fil-qafas ta' politiki diġà eżistenti, mingħajr ma jinħolqu strumenti finanzjarji ġodda; iqis li dan għandu jikkontribwixxi għal koerenza akbar fost id-diversi oqsma politiċi tal-Unjoni; jistieden lill-Kummissjoni u lill-Istati Membri jabbozzaw pjan koordinat dwar is-sostenn massimu għall-koeżjoni u l-kontinwità ta' diversi programmi;
71. Jistieden lill-Kummissjoni tiżviluppa strateġija globali konkreta biex jintlaħaq l-objettiv stabbilit li jkun ifisser pjanijiet ta' azzjoni għal qasam speċifiku, li jelenkaw miżuri u strumenti dettaljati, metodoloġiji ta' kejl u ta' rappurtar, u indikaturi tal-prestazzjoni, użati f'azzjonijiet b'rabta mal-klima f'oqsma politiċi speċifiċi; jistieden lill-Kummissjoni u lill-Istati Membri jkomplu jiżviluppaw standards komuni u unifikati għall-implimentazzjoni ta' sistemi ta' monitoraġġ, evalwazzjoni u verifika xierqa, partikolarment fir-rigward tal-Markaturi ta' Rio u ta' rappurtar tal-iżborż tal-infiq relatat mal-klima;
72. Jiddispjaċih li l-Qorti identifikat id-dgħufijiet tas-sistema ta' traċċar tal-Unjoni, li jżidu b'mod sostanzjali r-riskju li jkun hemm sovrastima tal-infiq relatat mal-azzjoni klimatika; jistieden lill-Kummissjoni tirrispetta b'mod sistematiku l-prinċipju ta' prudenza sabiex jiġu evitati s-sovrastimi; jistieden lill-Kummissjoni tirrieżamina l-istimi u tikkoreġi l-koeffiċjenti tal-klima meta jiġi applikat ir-riskju ta' sovrastima;
73. Jistieden lill-Kummissjoni tagħti prijorità lill-iżvilupp ta' pjan ta' azzjoni f'ċerti oqsma b'potenzjal qawwi ħafna, partikolarment il-programm Orizzont 2020, l-agrikoltura u s-sajd, u dan f'kooperazzjoni mal-Istati Membri; jistieden ukoll lill-Kummissjoni tiżviluppa koordinament intensiv tal-attivitajiet fil-qasam tal-iżvilupp ta' teknoloġiji u innovazzjonijiet ġodda dwar il-protezzjoni ambjentali flimkien mal-Istitut Ewropew tal-Innovazzjoni u t-Teknoloġija (EIT);
74. Jirrimarka dwar il-ħtieġa partikolari li l-Kummissjoni tikseb riżultati rigward il-parametri ta' riferiment relatati mal-klima, billi ssaħħaħ l-integrazzjoni tad-diversi strumenti ta' programmazzjoni tagħha sabiex tiffavorixxi livell għoli ta' koerenza u possibbilment ta' koordinament fost l-Istati Membri, sabiex jintlaħaq l-objettiv globali ta' mill-anqas 20 % tal-baġit tal-Unjoni għal soċjetà b'livell aktar baxx ta' karbonju u reżiljenti għall-klima;
75. Jiddispjaċih għan-nuqqas ta' objettivi speċifiċi f'partijiet sostanzjali tal-baġit tal-Unjoni; jistieden lill-Kummissjoni tabbozza pjan ġenerali li jiddeskrivi liema strumenti ta' finanzjament jistgħu jikkontribwixxu, u sa liema punt, biex jintlaħaq l-objettiv ta' 20 % tal-baġit; jinnota bi tħassib li n-nuqqas ta' pjan huwa sinjal ta' kompatibbiltà baxxa ta' oqsma baġitarji differenti;
76. Jinnota bi tħassib li hemm ftit informazzjoni dwar l-ispiża għall-mitigazzjoni u l-adattament tal-klima, u sa liema punt l-azzjoni tal-UE relatata mal-klima se tikkontribwixxi għat-tnaqqis tal-emissjonijiet tas-CO2, filwaqt li d-data disponibbli tista' ma tkunx kumparabbli bejn l-Istati Membri; jistieden lill-Kummissjoni tkompli tiżviluppa r-rappurtar dwar il-punt sa fejn l-objettiv li jintefaq l-20 % tal-baġit tal-Unjoni fil-perjodu 2014-2020 għall-azzjonijiet klimatiċi qed jiġi implimentat fil-politiki kollha, bl-ispeċifikazzjoni tal-ammonti impenjati u żborżati u l-informazzjoni relatata mal-mitigazzjoni jew mal-adattament u l-identifikazzjoni tal-oqsma li fihom jeħtieġ li jitjiebu r-riżultati marbuta mal-azzjoni klimatika;
77. Jemmen li l-integrazzjoni tal-programmi ta' finanzjament jeħtieġ li tiġi rfinuta aktar billi jiġu definiti aktar strateġiji ta' adattament jew mitigazzjoni u pjanijiet ta' azzjoni relatati, inklużi strumenti ta' kwantifikazzjoni u ta' investiment adegwati u inċentivi dwar il-klima meħtieġa, u metodi aħjar ta' traċċar tal-istimi, sabiex isiru previżjonijiet ġusti dwar il-progress miksub fost il-programmi tal-Unjoni u l-azzjonijiet tal-Istati Membri;
78. Jistieden lill-Kummissjoni tiżviluppa malajr ambjent favorevoli għat-tranżizzjoni lejn ekonomija b'livell baxx ta' karbonju, billi tadatta l-kundizzjonijiet tal-investiment u l-oqfsa u l-istrumenti ta' nfiq għall-innovazzjoni u l-modernizzazzjoni fis-setturi rilevanti ewlenin kollha;
79. Jinnota b'dispjaċir li ma hemm l-ebda għodda li tipprovdi aġġornament ikkonsolidat pluriennali dwar is-sitwazzjoni fil-baġit kollu tal-UE; iqis li hemm bżonn ta' evalwazzjoni ex post u rikalkolu tal-kontribuzzjonijiet previsti għall-finanzjament għall-klima;
80. Jiddispjaċih li m'hemm l-ebda qafas ta' rappurtar speċifiku mwettaq mill-Kummissjoni dwar l-identifikazzjoni u l-kejl tal-kontroimplikazzjonijiet tal-politiki tal-UE li jikkontribwixxu negattivament għat-tibdil fil-klima u fuq il-kejl ta' kemm ikun kbir is-sehem tal-baġit tal-UE li jintefaq fid-direzzjoni opposta; huwa mħasseb li mingħajr din id-data l-Kummissjoni ma tistax tagħti stampa ċara sa liema punt l-Unjoni tikkontribwixxi għall-mitigazzjoni tat-tibdil fil-klima; jistieden lill-Kummissjoni tidentifika b'mod sistematiku l-azzjonijiet li huma potenzjalment kontroproduċenti u tipprevedihom fil-kalkoli finali dwar il-mitigazzjoni tat-tibdil fil-klima;
Parti VI – Rapport Speċjali Nru 32/2016 tal-Qorti tal-Awdituri bit-titolu "Assistenza mill-UE lill-Ukrajna"
81. Jinnota li l-assistenza finanzjarja u esperta mill-UE għar-riforma tal-Ukrajna kienet meħtieġa; madankollu, jenfasizza li l-implimentazzjoni tar-riformi għadha ferm aktar lura milli kien mistenni;
82. Jiddispjaċih li għadhom jeżistu strutturi qodma, li huma reżistenti għar-riforma, il-modernizzazzjoni u d-demokratizzazzjoni, filwaqt li l-forzi li huma lesti jirriformaw jiffaċċjaw diffikultajiet kbar biex jipprevalu;
83. Jilqa' l-assistenza mill-Unjoni lill-Ukrajna; madankollu, huwa tal-opinjoni li jmissha tiġi vinkolata ma' sforzi tanġibbli min-naħa tal-Gvern tal-Ukrajna bl-intenzjoni li jtejjeb is-sitwazzjoni f'pajjiżu stess; speċifikament, it-titjib tas-sistema ta' riżorsi proprji permezz ta' skema fiskali effiċjenti u trasparenti, li ma tkunx tkopri biss l-introjtu taċ-ċittadini imma anke l-assi tal-oligarki;
84. Jappella għal ġlieda effiċjenti kontra l-korruzzjoni li għadha mifruxa, u għal appoġġ effikaċi tal-organizzazzjonijiet impenjati favur din il-ġlieda;
85. Jappella biex il-poter ġudizzjarju fil-pajjiż jiġi strutturat mill-ġdid biex isir strument indipendenti impenjat favur l-istat tad-dritt;
86. Jeżiġi kontroll aktar strett tas-settur bankarju, b'mod li jiġu evitati eżodi tal-kapital lejn pajjiżi terzi li jikkawżaw insolvenzi tal-istituti bankarji; jindika l-ħtieġa f'dan ir-rigward li l-appoġġ baġitarju jingħata biss bil-kundizzjoni li l-assistenza finanzjarja mogħtija tkun qed tintuża b'mod trasparenti u komprensiv;
87. Huwa tal-opinjoni li ġeneralment, qabel tingħata kwalunkwe għajnuna finanzjarja, imissha tkun saret valutazzjoni minn qabel tal-prospettivi ta' suċċess tiegħu;
88. Huwa konvint li hemm bżonn li tingħata aktar attenzjoni għall-ħolqien u l-edukazzjoni ta' strutturi amministrattivi kompetenti u deċentralizzati;
Parti VII – Rapport Speċjali Nru 33/2016 tal-Qorti tal-Awdituri bit-titolu "Mekkaniżmu tal-Unjoni għall-Protezzjoni Ċivili: il-koordinazzjoni tar-reazzjonijiet għal diżastri li seħħew barra mit-territorju tal-UE kienet effettiva f'termini ġenerali"
89. Jilqa' r-rapport speċjali tal-Qorti; japprova r-rakkomandazzjonijiet tiegħu u japprova r-rieda tal-Kummissjoni li tikkunsidrahom;
90. Jenfasizza l-importanza kbira ta' reazzjoni rapida u koerenti għad-diżastri naturali u għal dawk ikkawżati mill-bniedem sabiex jitnaqqas l-impatt ekonomiku, ambjentali u uman tagħhom;
91. Jieħu nota tas-sodisfazzjon ġenerali tal-Qorti dwar il-mod kif il-Kummissjoni tittratta l-proċess ta' reazzjoni għad-diżastri;
92. Jinkoraġġixxi lill-Kummissjoni tibni fuq ir-riżorsi tagħha, inklużi proċeduri baġitarji, ta' mobilizzazzjoni u tal-għażla tal-esperti, b'tali mod li l-pajjiżi affettwati jirċievu mill-Unjoni assistenza immedjata skont il-ħtiġijiet tagħhom; jisħaq fuq l-importanza ta' "punti fokali ta' protezzjoni ċivili" maħtura fi ħdan l-uffiċċji nazzjonali u reġjonali tan-Netwerk fuq il-post tal-ECHO u fost il-persunal tagħha fid-delegazzjonijiet tal-Unjoni f'pajjiżi ta' riskju;
93. Jilqa' l-varar tal-"Korp Mediku Ewropew" fi Frar 2016 li kabbar b'mod sostanzjali l-"akkomunament volontarju" tal-Mekkaniżmu ta' Protezzjoni Ċivili tal-UE b'"riżerva" ta' timijiet mediċi u tas-saħħa pubblika disponibbli biex iqiegħdu fil-prattika t-tagħlimiet misluta mill-kriżi tal-Ebola; iqis li dan l-approċċ, jiġifieri li jkun hemm riżerva ta' timijiet mediċi u timijiet speċjalizzati oħra ta' valutazzjoni u ta' appoġġ, irid jitkompla u jittejjeb aktar;
94. Jissuġġerixxi li jitneħħew il-piżijiet amministrattivi mhux meħtieġa kollha li jxekklu kemm lill-istati parteċipanti kif ukoll liċ-Ċentru ta' Koordinazzjoni għal Rispons ta' Emerġenza (ERCC) milli jwieġbu aktar fil-pront, b'mod partikolari fil-bidu ta' kriżi;
95. Jitlob lill-istati parteċipanti jirreġistraw aktar assi fl-akkomunament volontarju sabiex jitjieb l-istat ta' tħejjija għal reazzjoni għad-diżastri;
96. Jenfasizza l-importanza tal-iskambju ta' informazzjoni u kooperazzjoni bejn il-Kummissjoni, korpi oħra tal-Unjoni u n-Nazzjonijiet Uniti fil-faċilitazzjoni ta' tweġiba strutturata f'każ ta' emerġenza; jilqa' l-ftehimiet ta' kooperazzjoni ffirmati mal-Uffiċċju tan-NU għall-Koordinazzjoni tal-Affarijiet Umanitarji (OCHA) u l-Programm Dinji tal-Ikel (WFP), u jħeġġeġ lill-Kummissjoni tiffirma aktar ftehimiet ta' kooperazzjoni mal-Organizzazzjoni Dinjija tas-Saħħa (WHO), l-Organizzazzjoni Internazzjonali għall-Migrazzjoni (IOM) u ma' atturi oħra involuti;
97. Ifakkar li r-rekwiżiti ta' kwalità u ta' interoperabbiltà jiġu definiti u mwessa' skont l-istandards il-ġodda tad-WHO dwar il-moduli mediċi kif ukoll skont sħab strateġiċi oħra u l-kundizzjonijiet qafas tagħhom, biex tiġi żgurata azzjoni bikrija assoċjata ma' koordinazzjoni aktar komprensiva fil-missjonijiet internazzjonali; iqis li biex tiġi garantita d-disponibbiltà jew il-mobilizzazzjoni immedjata tal-kapaċitajiet mill-bidu ta' emerġenza u biex jiġu evitati l-iżbalji ta' finanzjament, il-proċessi ta' proviżjonar jeħtieġ li jiġu ottimizzati u fil-biċċa l-kbira standardizzati;
98. Iħeġġeġ it-tkomplija tal-isfruttament tas-sinerġiji potenzjali mal-atturi u l-istrumenti l-oħra involuti, b'mod partikolari l-għajnuna umanitarja u għall-iżvilupp, u l-evitar tad-duplikazzjoni tal-azzjonijiet li diġà twettqu;
99. Jistieden lill-Kummissjoni ttejjeb il-funzjonalità tal-pjattaforma ta' komunikazzjoni tal-ERCC, CECIS, sabiex l-informazzjoni tkun tista' tinkiseb aktar faċilment mill-partijiet ikkonċernati, inkluż l-aċċess mobbli għat-timijiet tal-EUCP fil-post;
100. Huwa tal-opinjoni li l-għajnuna umanitarja u l-protezzjoni ċivili għandhom ikunu segwiti b'attivitajiet oħra bil-għan li jrawmu kultura ta' prevenzjoni, kif ukoll il-bini tal-kapaċità u r-reżiljenza ta' komunitajiet vulnerabbli jew milquta minn diżastri;
Parti VIII – Rapport Speċjali Nru 34/2016 tal-Qorti tal-Awdituri bit-titolu "Il-Ġlieda kontra l-Ħela tal-Ikel: opportunità għall-UE sabiex ittejjeb l-effiċjenza fir-riżorsi tal-katina tal-provvista tal-ikel"
101. Jilqa' r-rapport speċjali tal-Qorti li janalizza bir-reqqa l-effikaċja tal-Unjoni fil-ġlieda kontra l-ħela tal-ikel; japprova r-rakkomandazzjonijiet tal-Qorti u jistieden lill-Kummissjoni tieħu kont ta' dawn ir-rakkomandazzjonijiet;
102. Jinnota bi tħassib kbir li skont l-istimi, madwar terz tal-ikel prodott globalment għall-konsum mill-bniedem jinħela jew jintilef; jiddeplora l-fatt li l-Unjoni ma tikkumbattix il-ħela tal-ikel b'mod effettiv u li s'issa pprovdiet biss azzjonijiet inkoerenti u frammentati;
103. Jenfasizza li l-Unjoni għandha potenzjal kbir biex tindirizza l-problema tal-ħela tal-ikel billi taġġusta l-politiki eżistenti mingħajr ma ġġarrab spejjeż addizzjonali u għandha taspira li tagħmel dan; madankollu, jinnota b'dispjaċir li minkejja r-retorika mimlija tama, kien hemm nuqqas ta' rieda politika biex l-impenji jiġu tradotti f'miżuri ta' politika;
104. Jiddispjaċih ħafna li l-ambizzjonijiet tal-Kummissjoni fil-ġlieda kontra l-ħela tal-ikel pjuttost naqsu b'mod ċar maż-żmien; jiddeplora n-nuqqas ta' azzjoni politika mmirata fil-qasam tal-ħela tal-ikel u li l-effetti pożittivi li joħorġu minn xi oqsma ta' politika huma pjuttost b'kumbinazzjoni; jistenna bil-ħerqa l-valutazzjoni tar-riżultati tal-Pakkett tal-Ekonomija Ċirkolari fil-qasam tal-ġlieda kontra l-ħela tal-ikel;
105. Iqis li huwa sinjal tal-approċċ inkonsistenti min-naħa tal-Kummissjoni, l-ewwel, li filwaqt li l-Unjoni hija meqjusa minn ta' quddiem fil-ġlieda kontra t-tibdil fil-klima, mhijiex impenjata biżżejjed fil-ġlieda kontra l-ħela tal-ikel u dan jikkontribwixxi b'mod dirett għal effetti negattivi fuq il-klima, u, it-tieni, li filwaqt li kull sena l-Unjoni tinvesti mijiet ta' miljuni ta' euro f'għajnuna għall-iżvilupp, fil-ġlieda kontra l-ġuħ u fil-konformità mal-kummerċ ġust, ma tindirizzax biżżejjed il-kwistjoni tal-ġlieda kontra l-ħela tal-ikel li hija waħda mill-kawżi diretti ta' dawk l-istess problemi;
106. Itenni l-istedina tiegħu lill-Kummissjoni biex tieħu azzjoni immedjata kontra l-ħela tal-ikel; jistieden lill-Kummissjoni twettaq l-impenji tagħha fir-rigward ta' dokumenti ta' politika rilevanti relatati mal-ġlieda kontra l-ħela tal-ikel;
107. Jistieden lill-Kummissjoni tipprovdi koordinazzjoni mill-qrib fil-livell tal-Unjoni u f'dak nazzjonali sabiex tgħaqqad l-approċċi differenti ta' diversi Stati Membri fir-rigward tal-prevenzjoni tal-ħela tal-ikel, tad-donazzjoni tal-ikel, tas-sikurezza tal-ikel u tal-prattiki ta' iġjene tajbin; jistieden lill-Kummissjoni tistabbilixxi pjattaforma għall-kondiviżjoni tal-aħjar prattiki fil-ġlieda kontra l-ħela tal-ikel, li tallinja aħjar il-ħidma tagħha mal-attivitajiet tal-Istati Membri;
108. Jiddispjaċih li l-azzjoni tal-Kummissjoni f'livell tekniku kienet limitata għall-istabbiliment ta' gruppi ta' ħidma u ta' esperti, li madankollu ma wasslu għal ebda input applikabbli; jistieden lill-Kummissjoni ttejjeb l-azzjoni tagħha f'livell tekniku u tikseb riżultati konkreti; jistieden lill-Kummissjoni tistabbilixxi kooperazzjoni eqreb mal-Aġenzija Ewropea għall-Ambjent u mal-EIT li huma kapaċi jipprovdu assistenza esperta u teknika soda;
109. Jiddispjaċih li l-Kummissjoni ma tqisx li huwa meħtieġ li tinħoloq definizzjoni komuni tal-ħela tal-ikel u ma tikkunsidrax li huwa meħtieġ li tistabbilixxi ġerarkija speċifika tal-ħela tal-ikel; jistieden lill-Kummissjoni tħejji definizzjoni komuni tal-ħela tal-ikel, metodoloġija komuni għall-kejl u l-monitoraġġ tal-ħela tal-ikel, u linji gwida dwar il-ġerarkija tal-iskart fil-każ tal-ħela tal-ikel b'kooperazzjoni mal-Istati Membri;
110. Jistieden lill-Kummissjoni tabbozza pjan ta' azzjoni li jidentifika l-oqsma ta' politika b'potenzjal li jindirizzaw il-ħela tal-ikel, b'enfasi fuq il-prevenzjoni u d-donazzjoni, u tiddefinixxi l-opportunitajiet li jistgħu jiġu sfruttati fil-qafas ta' dawn il-politiki; jistieden lill-Kummissjoni tabbozza pjanijiet ta' azzjoni li jinkludu miri li jistgħu jitkejlu u indikaturi tal-prestazzjoni, u tabbozza valutazzjonijiet tal-impatt f'oqsma ta' politika speċifiċi;
111. Jiddispjaċih li għalkemm id-donazzjoni tal-ikel tirrappreżenta t-tieni l-aktar għażla preferuta għall-prevenzjoni tal-ħela tal-ikel, kien hemm ħafna ostakli f'diversi livelli differenti li jfissru li għad mhijiex użata biżżejjed; jiġbed l-attenzjoni għad-diffikultajiet iffaċċjati mill-awtoritajiet tal-Istati Membri, b'mod partikolari biex id-donazzjoni tal-ikel tikkonforma mal-qafas legali attwali; jistieden lill-Kummissjoni toħloq pjattaforma speċifika għall-iskambju ta' prattiki tajbin fost l-Istati Membri sabiex tiffaċilita d-donazzjoni tal-ikel; jistieden lill-Kummissjoni tikkunsidra l-kontribuzzjonijiet tal-awtoritajiet lokali u reġjonali fir-reviżjoni tad-dispożizzjonijiet legali rilevanti;
112. Jistieden lill-Kummissjoni tiffinalizza u tippubblika linji gwida dwar ir-ridistribuzzjoni u d-donazzjoni tal-ikel, inklużi arranġamenti fiskali għad-donaturi, li jkunu bbażati fuq l-aħjar prattiki kondiviżi bejn l-Istati Membri li bħalissa qed jieħdu azzjoni attiva fil-ġlieda kontra l-ħela tal-ikel; jinkoraġġixxi lill-Kummissjoni tfassal linji gwida dwar kif jingħelbu ostakli differenti marbuta mad-donazzjoni tal-ikel u dwar konċessjonijiet fiskali għal katini ta' ħwienet u kumpaniji li jagħtu donazzjonijiet tal-ikel;
113. Jiddispjaċih li l-kunċetti ta' "l-aħjar qabel" u "uża sa" huma ġeneralment mhux ċari għall-parteċipanti fil-livelli kollha tal-katina tal-provvista tal-ikel; jistieden lill-Kummissjoni tiċċara dawn il-kunċetti u tagħmel mezz li l-linji gwida dwarhom isiru vinkolanti sabiex tiġi evitata kwalunkwe interpretazzjoni żbaljata;
114. Jinkoraġġixxi lill-Istati Membri jedukaw lill-pubbliku ġenerali fl-oqsma tal-immaniġġjar tal-ikel u l-ħela tal-ikel;
115. Jiddeplora l-fatt li, minkejja inizjattivi individwali u limitati f'uħud mill-istituzzjonijiet tal-Unjoni, il-korpi Ewropej la għandhom il-qafas leġiżlattiv u lanqas linji gwida komuni li jirregolaw l-immaniġġjar ta' ikel mhux ikkunsmat ipprovdut mis-servizzi tal-catering tal-istituzzjonijiet; jistieden lill-Kummissjoni tabbozza dispożizzjonijiet komuni li jindirizzaw il-kwistjoni tal-ħela tal-ikel fl-istituzzjonijiet Ewropej, inklużi linji gwida dwar il-prevenzjoni tal-ħela tal-ikel kif ukoll regoli dwar id-donazzjoni ta' ikel skartat, sabiex timminimizza l-ħela tal-ikel ikkawżat mill-istituzzjonijiet Ewropej;
Parti IX – Rapport Speċjali Nru 35/2016 tal-Qorti tal-Awdituri bit-titolu "L-użu tal-appoġġ baġitarju biex tittejjeb il-mobilizzazzjoni tad-dħul domestiku fl-Afrika sub-Saħarjana"
116. Jilqa' r-rapport speċjali tal-Qorti; japprova r-rakkomandazzjonijiet tagħha; jesprimi sodisfazzjon dwar ir-rieda tal-Kummissjoni li tapplikahom; jiddispjaċih li r-risposti tal-Kummissjoni huma pjuttost vagi u bla ambizzjoni;
117. Jisħaq fuq l-importanza tal-mobilizzazzjoni tad-dħul domestiku (MDD) fil-pajjiżi l-anqas żviluppati billi din tnaqqas id-dipendenza mill-għajnuna għall-iżvilupp, twassal għal titjib fil-governanza pubblika u tiżvolġi rwol ċentrali fil-bini tal-istat;
118. Jenfasizza li, skont il-Qorti, il-Kummissjoni għadha ma użatx il-kuntratti ta' appoġġ baġitarju b'mod effikaċi biex tappoġġa lill-MDD f'pajjiżi b'introjtu baxx u b'introjtu medju inferjuri fl-Afrika sub-Saħarjana; madankollu, jinnota li l-approċċ il-ġdid tal-Kummissjoni żied il-potenzjal ta' din il-forma ta' għajnuna li tagħti appoġġ lill-MDD b'mod effikaċi;
119. Jirrimarka li t-tisħiħ tas-sistemi tat-taxxa jikkontribwixxi mhux biss biex jiżdied aktar dħul prevedibbli, iżda anke għall-obbligu ta' rendikont tal-gvernijiet billi joħloq rabta diretta bejn il-kontribwenti u l-gvern tagħhom; jappoġġa l-inklużjoni espliċita tat-titjib tal-MDD fil-lista ta' sfidi ewlenin għall-iżvilupp indirizzati permezz tal-appoġġ baġitarju;
120. Jiddispjaċih li l-Kummissjoni ma tatx biżżejjed kunsiderazzjoni lill-MDD meta fasslet l-operazzjonijiet tagħha ta' appoġġ baġitarju; jenfasizza li ma ġewx evalwati r-riskji ewlenin relatati mal-eżenzjonijet mit-taxxa, u mal-ġbir u t-trasferiment tat-taxxi u tad-dħul mhux fiskali mir-riżorsi naturali;
121. Ifakkar fl-importanza tal-mobilizzazzjoni tad-dħul fil-pajjiżi li qed jiżviluppaw filwaqt li jiġbed l-attenzjoni għall-isfidi relatati mal-evitar tat-taxxa, l-evażjoni tat-taxxa u l-flussi finanzjarji illeċiti; jinkoraġġixxi t-tisħiħ tal-assistenza finanzjarja u teknika għall-pajjiżi li qed jiżviluppaw u oqfsa reġjonali ta' amministrazzjoni tat-taxxa, kif ukoll l-adozzjoni ta' prinċipji għan-negozjar ta' trattati dwar it-taxxa;
122. Jirrimarka li l-awditu żvela nuqqas ta' għodod ta' monitoraġġ xierqa biex jiġi vvalutat il-punt sa fejn l-appoġġ baġitarju kkontribwixxa għat-titjib kumplessiv fl-MDD;
123. Jemmen li huwa kruċjali li titkompla l-promozzjoni ta' sistemi fiskali nazzjonali ġusti u trasparenti fil-qasam tal-politika tat-taxxa, li jiżdied l-appoġġ għall-proċessi u l-korpi ta' sorveljanza fil-qasam tar-riżorsi naturali, u li jitkompla l-appoġġ għar-riformi fil-governanza li jippromwovu l-isfruttament sostenibbli tar-riżorsi naturali u t-trasparenza; jenfasizza li l-ftehimiet ta' kummerċ ħieles inaqqsu d-dħul mit-taxxa għall-pajjiżi b'introjtu baxx u b'introjtu medju inferjuri u jafu jkunu kontroproduċenti għal tali pajjiżi; jitlob b'insistenza li l-Kummissjoni tiżgura li l-konsegwenzi fiskali tal-ftehimiet ta' kummerċ ħieles mal-pajjiżi b'introjtu baxx u b'introjtu medju inferjuri jitqiesu fil-valutazzjonijiet tar-riskju meta jiġu nnegozjati ftehimiet ta' kummerċ ħieles;
124. Jistieden lill-Kummissjoni żżomm mal-linji gwida hija u twettaq valutazzjonijiet makroekonomiċi u tal-ġestjoni tal-finanzi pubbliċi tal-aspetti marbutin mal-MDD biex tikseb stampa aktar ċara tal-kwistjonijiet l-aktar problematiċi, eż. l-iskala tal-inċentivi fiskali, l-ipprezzar ta' trasferiment, l-evażjoni tat-taxxa;
125. Jissottolinja l-fatt li biex jitjieb it-tfassil tal-operazzjonijiet tal-appoġġ baġitarju, il-proċedura għall-identifikazzjoni tar-riskji li jheddu l-ilħuq tal-objettivi ffissati għandha tkun aktar komprensiva u tisfrutta l-Istrument ta' Valutazzjoni ta' Dijanjostika tal-Amministrazzjoni tat-Taxxa, kull meta disponibbli;
126. Jenfasizza l-ħtieġa li jiġu applikati aktar ta' spiss kundizzjonijiet speċifiċi għall-MDD billi dawn jassoċjaw b'mod ċar l-iżborż tal-pagamenti tal-appoġġ baġitarju mal-progress tal-pajjiż sieħeb fir-riformi tal-MDD; jitlob lill-Kummissjoni tagħżel il-kundizzjonijiet li huma rilevanti u li jkollhom l-aktar impatt wiesa' fuq l-MDD;
127. Jirrikonoxxi li l-Kummissjoni jkollha topera f'kuntest politiku u istituzzjonali kumpless; ifakkar fir-rilevanza ta' djalogu politiku strutturat, li jinvolvi interlokuturi mill-gvern nazzjonali u minn donaturi oħra, bil-għan li jkunu ddeterminati l-oqsma ta' interess u titfassal strateġija ta' għajnuna mħejjija apposta;
128. Jinkoraġġixxi lill-Kummissjoni testendi l-komponent tal-bini tal-kapaċitajiet tal-appoġġ baġitarju hija u tħejji sisien sodi għal trasformazzjoni ekonomika u soċjali fit-tul, kif ukoll tindirizza l-ostakli ewlenin għall-ġbir effiċjenti tad-dħul pubbliku;
129. Jirrimarka li l-konferma ta' influwenza diretta tal-isforzi ta' appoġġ baġitarju fuq il-mobilizzazzjoni tar-riżorsi nazzjonali tirrikjedi evalwazzjoni aktar dettaljata tal-oqsma speċifiċi ta' sistema fiskali li tkun tippermetti l-attribuzzjoni ta' avvanzi li saru lill-partijiet individwali tal-assistenza fornuta;
Parti X – Rapport Speċjali Nru 36/2016 tal-Qorti tal-Awdituri bit-titolu "Valutazzjoni tal-arranġamenti għall-għeluq tal-programmi tal-koeżjoni u tal-iżvilupp rurali għall-2007-2013"
130. Jilqa' r-rapport speċjali tal-Qorti u japprova r-rakkomandazzjonijiet tagħha;
131. Jinnota b'sodisfazzjon li l-Kummissjoni pprovdiet appoġġ adegwat u f'waqtu biex tgħin lill-Istati Membri jħejju għall-għeluq tal-programmi għall-2007-2013;
132. Jilqa' d-disponibbiltà tal-Kummissjoni li tikseb armonizzazzjoni ulterjuri tad-dispożizzjonijiet regolatorji bejn il-fondi, fosthom dwar it-terminoloġija, u l-proċessi ta' aċċertament u ta' għeluq, kull meta din ittejjeb il-ġestjoni tal-fondi tal-Unjoni u tikkontribwixxi għal implimentazzjoni aktar sempliċi u aktar effettiva fl-Istati Membri u fir-reġjuni;
133. Jinnota li sitt deċiżjonijiet dwar proġetti kbar għall-perjodu 2007-2013 għadhom pendenti;
134. Jinnota bi stagħġib ir-rifjut tal-Kummissjoni li tikkunsidra impenji speċifiku b'rabta mal-proposti leġiżlattivi għall-perjodu ta' wara l-2020, peress li taf li diġà jistgħu jibnu fuq l-esperjenza ta' żewġ perjodi finanzjarji kompluti (2000-2006 u 2007-2013); madankollu, huwa rassigurat mill-fatt li dan ir-rifjut kien ġej pjuttost mit-tħassib tal-Kummissjoni dwar il-prerogattivi ġuridiċi tagħhom aktar milli minn nuqqas ta' qbil dwar il-kontenut;
135. Jappoġġa l-appell tal-Qorti għal allinjament ulterjuri tad-dispożizzjonijiet regolatorji għall-għeluq bejn is-settur tal-koeżjoni u l-miżuri relatati mal-investiment taħt l-iżvilupp rurali;
136. Iqis li r-rati tar-riskji residwi kkalkulati jibqgħu kwantità mhux magħrufa fuq il-bażi tal-esperjenza u jistgħu jintużaw bħala indikaturi;
137. Jinnota li l-Qorti qed titlob li l-perjodi ta' eliġibbiltà m'għandhomx jikkoinċidu ma' perjodu sussegwenti tal-programm wara l-2020 u t-tħassib tagħha li l-perjodi ta' eliġibbiltà estiżi (jiġifieri, n+2, n+3) huma waħda mir-raġunijiet għal xogħlijiet finanzjarji b'lura u l-bidu tard tal-perjodu ta' programmazzjoni sussegwenti flimkien ma' dewmien fil-finalizzazzjoni tal-leġiżlazzjoni riveduta fir-rigward tal-programmazzjoni u l-finanzjament u r-regoli ta' implimentazzjoni assoċjati, b'mod partikolari fl-2014-2015; jenfasizza, f'dan ir-rigward, l-importanza li jiġu żgurati l-assorbiment massimu u t-tmexxija bla xkiel ta' proġetti pluriennali;
138. Jinnota li l-għeluq finali tal-perjodu finanzjarju jseħħ biss kull seba' snin; għalhekk, jikkondividi l-opinjoni tal-Qorti li l-Kummissjoni għandha tinforma lill-awtorità baġitarja u lill-Kumitat għall-Kontroll tal-Baġit tal-Parlament dwar l-eżitu finali tal-proċedura ta' gћeluq f'dokument separat; iqis li tali dokument għandu mhux biss jikkonferma l-legalità u r-regolarità tan-nefqa iżda għandu wkoll ikejjel ir-riżultat u l-impatt tal-programmi (approċċ ibbażat fuq il-prestazzjoni);
Parti XI – Rapport Speċjali Nru 1/2017 tal-Qorti tal-Awdituri bit-titolu "Jenħtieġ li jsiru aktar sforzi biex il-potenzjal sħiħ tan-netwerk Natura 2000 jiġi implimentat"
139. Jilqa' r-rapport speċjali tal-Qorti u japprova r-rakkomandazzjonijiet tagħha;
140. Jissottolinja l-importanza tal-bijodiversità għall-umanità; jinnota li n-netwerk Natura 2000 stabbilit skont id-Direttiva dwar l-Għasafar(13) u d-Direttiva dwar il-Ħabitats(14) (id-Direttiva dwar in-Natura) huwa l-qofol tal-istrateġija tal-Unjoni dwar il-bijodiversità; madankollu, jinnota bi tħassib li l-potenzjal sħiħ tiegħu għadu ma ġiex sfruttat għalkollox;
141. Jinnota li r-rwol ġenerali tal-Kummissjoni huwa li tipprovdi gwida għall-Istati Membri; jiddispjaċih li l-Istati Membri ma qisux biżżejjed il-pariri tal-Kummissjoni;
142. Jiddispjaċih li l-Qorti kkonkludiet li l-Istati Membri ma ġestewx in-netwerk Natura 2000 kif xieraq u li l-koordinazzjoni bejn l-awtoritajiet nazzjonali u l-partijiet ikkonċernati fl-Istati Membri ma kinitx adegwata;
143. Ifakkar li minħabba n-natura transfruntiera tiegħu, l-implimentazzjoni tan-netwerk Natura 2000 tirrikjedi koordinazzjoni b'saħħitha fost l-Istati Membri; jistieden lill-Istati Membri jistabbilixxu struttura b'saħħitha f'livell nazzjonali sabiex jippromwovu l-kooperazzjoni transfruntiera; jistieden lill-Kummissjoni tipprovdi gwida mtejba għall-Istati Membri għall-bini ta' pjattaforma ta' kooperazzjoni;
144. Jinnota bi tħassib kbir li l-objettivi ta' konservazzjoni ħafna drabi ma kinux speċifiċi biżżejjed u mhux kwantifikati, filwaqt li l-pjanijiet ta' ġestjoni ma ġewx definiti b'mod preċiż u ma kellhomx miri għat-tlestija tagħhom; itenni li dan jista' jfixkel il-valur miżjud tan-netwerk Natura 2000; jistieden lill-Kummissjoni tarmonizza r-regoli dwar approċċ effettiv lejn l-istabbiliment ta' objettivi ta' konservazzjoni u pjanijiet ta' ġestjoni fil-perjodu ta' programmazzjoni li jmiss; jistieden ukoll lill-Kummissjoni tivverifika jekk l-Istati Membri humiex isegwu l-gwida u, meta jkun meħtieġ, tipprovdilhom aktar appoġġ ta' konsulenza;
145. Jistieden lill-Istati Membri jistabbilixxu l-miżuri ta' konservazzjoni meħtieġa f'waqthom sabiex jiġi żgurat il-valur miżjud tagħhom u biex jaġġornaw il-pjanijiet ta' ġestjoni kif xieraq; jistieden lill-Kummissjoni tiċċekkja bir-reqqa dwar dewmien potenzjali tal-proġetti ta' konservazzjoni;
146. Jinnota li sabiex in-netwerk Natura 2000 isir effettiv, l-involviment ta' partijiet ikkonċernati ewlenin bħall-utenti u s-sidien tal-art huwa essenzjali; jiddispjaċih li fil-biċċa l-kbira tal-Istati Membri hemm nuqqas ta' mezzi ta' komunikazzjoni effikaċi; jistieden lill-Istati Membri jtejbu l-koordinazzjoni bejn l-awtoritajiet nazzjonali u d-diversi partijiet ikkonċernati;
147. Huwa mħasseb dwar il-fatt li l-Istati Membri naqsu milli jivvalutaw b'mod adegwat il-proġetti li kellhom impatt negattiv fuq is-siti Natura 2000, li l-miżuri kompensatorji ma kinux utilizzati biżżejjed u li l-approċċ fost l-Istati Membri jvarja b'mod wiesa'; jistieden lill-Kummissjoni tipprovdi lill-Istati Membri bi gwida aktar strutturata dwar kif u meta jiġu applikati miżuri kumpensatorji fil-prattika u biex tissorvelja l-użu tagħhom;
148. Jiddispjaċih li d-dokumenti ta' programmazzjoni 2014-2020 ma rriflettewx bis-sħiħ il-ħtiġijiet ta' finanzjament u l-Kummissjoni ma indirizzatx in-nuqqasijiet b'mod strutturat; jistieden lill-Kummissjoni tħejji iktar bir-reqqa għall-perjodu ta' programmazzjoni li jmiss;
149. Jiddispjaċih li s-sistemi ta' monitoraġġ u ta' rappurtar għan-netwerk Natura 2000 ma kinux adegwati biex jipprovdu informazzjoni komprensiva dwar l-effikaċja tan-netwerk; huwa mħasseb li ebda sistema ta' indikaturi tal-prestazzjoni speċifiċi tal-użu tal-fondi tal-Unjoni ma ġiet żviluppata biex tirrifletti fuq il-prestazzjoni tan-netwerk Natura 2000; huwa tal-opinjoni li dan ifixkel l-effikaċja tan-netwerk Natura 2000; jilqa' l-fatt li l-Kummissjoni introduċiet sett ta' indikaturi komprensivi obbligatorji għall-proġetti kollha għall-perjodu ta' programmazzjoni 2014-2020 taħt il-Programm LIFE; jistieden lill-Kummissjoni tapplika l-istess approċċ għal programmi oħra fil-perjodu ta' programmazzjoni li jmiss;
150. Jinnota bi tħassib li l-pjanijiet ta' monitoraġġ fil-livell tas-sit ta' sikwit ma kinux inklużi f'dokumenti ta' ġestjoni tas-sit u li ma kinux dettaljati jew bi skadenza speċifika; huwa mħasseb ukoll li l-formoli standard għad-data ma kinux aġġornati u d-data pprovduta mill-Istati Membri dwar ir-rapport dwar l-Istat tan-Natura ma kinux kompluti, mhux preċiżi u mhux komparabbli; jistieden lill-Istati Membri u lill-Kummissjoni jirrimedjaw din il-kwistjoni fil-pjan ta' azzjoni maħsub;
151. Jilqa' l-iżvilupp mill-Kummissjoni ta' reġistru ċentrali għar-reġistrazzjoni tal-ilmenti u l-mistoqsijiet relatati ma' Natura 2000; jinnota li fil-maġġoranza tagħhom il-każijiet ingħalqu mingħajr passi proċedurali ulterjuri; jistieden lill-Kummissjoni ssegwi l-ilmenti u l-mistoqsijiet kollha b'mod rigoruż;
152. Jilqa' l-istabbiliment tal-Proċess Bijoġeografiku li jipprovdi mekkaniżmu għal kooperazzjoni fost il-partijiet ikkonċernati dwar il-ġestjoni tan-netwerk Natura 2000 u opportunità korrispondenti ta' netwerking; madankollu, jistieden lill-Kummissjoni ssolvi l-kwistjoni tal-problema lingwistika li tostakola l-kisba tiegħu;
153. Jiddispjaċih ħafna li l-Qafas ta' Azzjoni Prijoritizzata (PAF) ħoloq stampa mhux affidabbli tal-ispejjeż tan-netwerk Natura 2000, u li d-data ppreżentata mill-Istati Membri kienet ineżatta u limitata; jinnota bi tħassib li l-istimi tal-finanzjament ma kinux affidabbli u komparabbli, u b'hekk xekklu l-monitoraġġ preċiż tal-ammont tal-fondi tal-Unjoni ddedikati għan-netwerk Natura 2000; jiddispjaċih li dan wassal biex l-Oqfsa ta' Azzjoni Prijoritizzata kellhom utilità limitata fl-iżgurar tal-konsistenza tal-finanzjament tal-Unjoni għall-protezzjoni tal-bijodiversità taħt in-netwerk Natura 2000; iħeġġeġ lill-Kummissjoni tipprovdi lill-Istati Membri b'aktar linji gwida strutturati dwar ir-rappurtar u l-monitoraġġ u dwar it-tlestija tal-PAF; jistieden lill-Istati Membri jiżguraw li d-data pprovduta tkun eżatta;
154. Huwa tal-opinjoni li l-allokazzjonijiet finanzjarji għan-netwerk Natura 2000 iridu jkunu identifikabbli u l-użu tagħhom ikun traċċabbli, inkella l-impatt tal-investimenti ma jistax jitkejjel; sakemm in-netwerk Natura 2000 ikun kofinanzjat mill-FEŻR/FK u l-FAEŻR, jistieden lid-direttorati ġenerali rispettivi tal-Kummissjoni jżidu kapitolu speċifiku dwar in-netwerk Natura 2000 fir-rapporti ta' attività annwali tagħhom;
155. Jilqa' t-twaqqif tal-grupp ta' esperti u l-gruppi ta' ħidma ad hoc dwar prattiki armonizzati u jistieden lill-Kummissjoni tuża r-riżultati tal-attivitajiet tagħhom fil-perjodu ta' programmazzjoni li jmiss;
156. Jistieden lill-Kummissjoni tinforma lill-kumitati rilevanti tal-Parlament dwar il-pjan ta' azzjoni favur it-titjib tal-implimentazzjoni tad-Direttivi dwar in-Natura(15);
Parti XII – Rapport Speċjali Nru 2/2017 tal-Qorti tal-Awdituri bit-titolu "In-negozjar, li sar mill-Kummissjoni, tal-Ftehimiet ta' Sħubija 2014-2020 u l-programmi fil-qasam tal-Koeżjoni, għall-perjodu 2014-2020: l-infiq qed ikun aktar immirat fuq il-prijoritajiet ta' Ewropa 2020, iżda l-arranġamenti għall-kejl tal-prestazzjoni qed ikunu dejjem aktar kumplessi"
157. Jilqa' l-konstatazzjonijiet, il-konklużjonijiet u r-rakkomandazzjonijiet tal-Qorti fir-rapport speċjali tagħha; iqis l-analiżi tal-Qorti tal-fażi ta' programmazzjoni 2014-2020 tal-implimentazzjoni tal-FSIE bħala utli u f'waqtha biex tassisti lil-leġiżlaturi u lill-Kummissjoni jifformulaw konklużjonijiet xierqa għall-perjodu wara l-2020;
158. Jinnota r-risposti tal-Kummissjoni u li l-Kummissjoni taċċetta ħamsa mir-rakkomandazzjonijiet tal-Qorti kompletament u żewġ rakkomandazzjonijiet parzjalment; jilqa' d-disponibbiltà tal-Kummissjoni li timplimentahom u jistieden lilha u lill-Istati Membri jimplimentaw ir-rakkomandazzjonijiet b'mod sħiħ u tempestiv;
159. Ma jaqbilx mal-opinjoni tal-Qorti u tal-Kummissjoni skont liema s-setgħat imsaħħa tal-Parlament kienu, fihom infushom, fattur għal dewmien bla bżonn fl-adozzjoni tar-regolamenti rilevanti għall-perjodu 2014-2020;
160. Jiddispjaċih għad-dewmien mill-Kummissjoni fil-preżentazzjoni tal-proposta tagħha għall-qafas finanzjarju pluriennali wara l-2020 li joħloq il-prospett ta' dewmien sinifikanti fin-negozjati u fl-adozzjoni tal-leġiżlazzjoni korrispondenti dwar il-QFP u l-programmi u l-istrumenti finanzjarji, u b'hekk tiġi pperikolata l-implimentazzjoni tempestiva tagħhom fil-perjodu ta' wara l-2020;
161. Jisħaq fuq il-fatt li l-proposta għal regolamenti ġodda għall-politika ta' koeżjoni ta' wara l-2020, li tikkonsisti f'ġabra unika ta' regoli jew f'format ieħor, jeħtiġilha tiżgura, fil-prattika, simplifikazzjoni, aċċessibbiltà msaħħa għall-fondi u implimentazzjoni ta' suċċess tal-objettivi ta' din il-politika;
162. Jenfasizza l-ħtieġa li tiġi evitata r-ripetizzjoni tad-dewmien fl-adozzjoni tal-programmi operazzjonali, kif ukoll il-problemi identifikati mill-Qorti bħal negozjati aktar kumplessi, impenjattivi u twal tar-regolamenti dwar il-FSIE għall-perjodu 2014-2020, l-adozzjoni tardiva tal-leġiżlazzjoni sekondarja u tal-linji gwida u l-bżonn ta' ħafna sessjonijiet ta' approvazzjonijiet tal-programmi operazzjonali mill-Kummissjoni; jiddispjaċih li dawn in-nuqqasijiet imorru kontra l-objettiv ta' simplifikazzjoni tas-sistema ta' ġestjoni tal-politika ta' koeżjoni;
163. Jinnota li, fir-Rapport Speċjali Nru 2/2017, il-Qorti kkonkludiet li l-Ftehimiet ta' Sħubija wrew li huma strument effettiv għad-delimitazzjoni tal-finanzjament taħt is-SIE għall-objettivi tematiċi u l-prijoritajiet għall-investiment, u biex jingħata appoġġ lill-enfasi fuq l-objettivi tal-Istrateġija Ewropa 2020 għat-tkabbir u l-impjiegi; madankollu, jissottolinja li l-implimentazzjoni b'suċċess tal-objettivi tirrikjedi baġit adegwat favur il-politika ta' koeżjoni wara l-2020;
164. Josserva li, għall-kuntrarju tal-perjodi preċedenti, kien meħtieġ li l-osservazzjonijiet tal-Kummissjoni dwar l-abbozzi tal-programmi operazzjonali jiġu adottati mill-Kulleġġ tal-Kummissarji, filwaqt li fil-perjodu ta' programmazzjoni preċedenti l-programmi operazzjonali finali biss kellhom jiġu adottati mill-Kulleġġ; iħeġġeġ lill-Kummissjoni terġa' tqis il-valur miżjud ta' tali proċedura hija u tabbozza l-proposta tagħha għall-perjodu ta' programmazzjoni ta' wara l-2020;
165. Jistieden lill-Kummissjoni tanalizza b'attenzjoni l-problemi indikati hawn fuq u tieħu miżuri biex tevitahom fil-perjodu wara l-2020, kif ukoll kull azzjoni neċessarja ta' titjib u li tippermetti programmazzjoni rapida u ta' kwalità;
166. Jistieden lill-Istati Membri u lill-Kummissjoni jsaħħu l-konsultazzjoni tagħhom fl-abbozzar tal-programmi operazzjonali li għandha tiffaċilita proċess rapidu tal-approvazzjoni tagħhom;
167. Jissottolinja l-importanza tal-użu ta' terminoloġija preċiża u armonizzata li tippermetti li r-riżultati miksuba fil-qasam tal-politika ta' koeżjoni jitkejlu b'mod adegwat; jiddispjaċih li l-Kummissjoni ma pproponietx definizzjonijiet komuni tat-termini "riżultati" u "output" fil-proposta tagħha għar-Regolament Finanzjarju l-ġdid; jistieden lill-Kummissjoni tintroduċi definizzjonijiet komuni ċari ta' termini bħal "output", "riżultati" u "impatt" mill-aktar fis possibbli u sew qabel il-bidu tal-perjodu ta' wara l-2020;
168. Ifakkar li kapaċità amministrattiva adegwata, speċjalment fil-livell nazzjonali u reġjonali, hija kruċjali għall-ġestjoni u l-implimentazzjoni bla intoppi tal-programmi operazzjonali, inkluż għall-monitoraġġ u għar-rappurtar tal-objettivi u tar-riżultati miksuba permezz tal-indikaturi rilevanti; jinsisti, f'dan ir-rigward, li l-Kummissjoni u l-Istati Membri jużaw l-assistenza teknika disponibbli biex tittejjeb il-kapaċità amministrattiva fil-livelli differenti;
169. Jistieden lill-Kummissjoni ssaħħaħ u tiffaċilita l-kondiviżjoni tal-"aħjar prattiki" fil-livell kollha;
170. Huwa mħasseb dwar il-fatt li l-Istati Membri japplikaw bosta indikaturi addizzjonali ta' eżitu u riżultati flimkien mal-indikaturi fornuti mill-atti bażiċi legali; jibża' li jkun hemm regolamentazzjoni żejda (l-hekk imsejħa "gold-plating effect") li tista' tagħmel l-użu tal-fondi strutturali aktar ikkumplikat u inqas effikaċi; jistieden lill-Kummissjoni tiskoraġġixxi lill-Istati Membri milli jsegwu tali approċċ;
171. Jenfasizza r-rilevanza li jitkejjel l-impatt fuq perjodu medju u twil tal-programmi, billi huwa biss meta l-impatt jitkejjel li min jieħu d-deċizjonijiet jista' jaċċerta jekk l-objettivi politiċi ntlaħqux; jistieden lill-Kummissjoni tkejjel espliċitament l-"impatt" matul il-perjodu ta' programmazzjoni ta' wara l-2020;
Parti XIII – Rapport Speċjali Nru 3/2017 tal-Qorti tal-Awdituri bit-titolu "Assistenza mill-UE lit-Tuneżija"
172. Jilqa' r-rapport speċjali tal-Qorti li jivvaluta l-effiċjenza u l-effikaċja tal-assistenza mill-Unjoni mogħtija lit-Tuneżija; japprova r-rakkomandazzjonijiet tiegħu u jippreżenta l-osservazzjonijiet u r-rakkomandazzjonijiet tiegħu hawn taħt;
173. Jinnota li l-finanzjament tal-Unjoni, b'mod ġenerali, intefaq tajjeb billi kkontribwixxa b'mod sinifikanti għat-tranżizzjoni demokratika u għall-istabbiltà ekonomika tat-Tuneżija wara r-rivoluzzjoni;
174. Jinnota li l-azzjonijiet tal-Unjoni kienu kkoordinati tajjeb mad-donaturi ewlenin u fi ħdan l-istituzzjonijiet u d-dipartimenti tal-UE; jistieden lill-Kummissjoni tiżgura li tinkiseb programmazzjoni konġunta mal-Istati Membri, sabiex jittejbu l-fokus u l-koordinament tal-għajnuna;
175. Jirrikonoxxi li l-Kummissjoni u s-SEAE kellhom jaħdmu f'ambjent politiku, soċjali u ta' sigurtà volatili, li rrappreżenta sfida ewlenija fl-għoti ta' għajnuna komprensiva;
176. Jistieden lill-Kummissjoni tkompli tirfina l-approċċ għal appoġġ baġitarju settorjali billi tiddeskrivi l-prijoritajiet tal-pajjiż, it-tfassil ta' kundizzjonijiet u b'hekk tiffaċilita approċċ tal-Unjoni aktar strutturat u mmirat u ssaħħaħ il-kredibbiltà kumplessiva tal-istrateġija nazzjonali Tuneżina;
177. Jinnota li l-finanzjament mill-Unjoni ta kontribut sinifikanti għat-tranżizzjoni demokratika u għall-istabbiltà ekonomika tat-Tuneżija; madankollu, jitlob lill-Kummissjoni u lis-SEAE jnaqqsu l-fokus tal-azzjonijiet tagħhom għal numru iżgħar ta' oqsma ddefiniti tajjeb sabiex jiġi mmassimizzat l-impatt tal-assistenza mill-Unjoni;
178. Jistieden lill-Kummissjoni ssegwi l-aħjar prassi rigward il-programmi ta' appoġġ baġitarju u tapplika l-kundizzjonijiet għall-iżborż rilevanti li se jistimula lill-awtoritajiet Tuneżini jwettqu riformi essenzjali; jesprimi t-tħassib tiegħu dwar allokazzjoni mhux stretta ta' fondi "aktar għal aktar" li s-soltu kienu relatati mat-twettiq ta' aktar rekwiżiti u ma kinitx preċeduta minn analiżi dettaljata ta' kemm sar progress;
179. Jenfasizza s-sinifikat ta' valutazzjoni estensiva tal-Ġestjoni tal-Finanzi Pubbliċi, preferibbilment bl-użu tal-PEFA(16), sabiex jiġu identifikati dgħufijiet potenzjali fil-provvediment ta' għajnuna tal-Unjoni u jiġu indirizzati;
180. Jitlob lill-Kummissjoni ttejjeb it-tfassil tal-programmi u l-proġetti billi tistabbilixxi sett ta' indikaturi u linji bażi preċiżi li jippermettu evalwazzjoni xierqa tal-limitu sa fejn intlaħqu l-objettivi;
181. Jenfasizza l-ħtieġa li l-enfasi titqiegħed fuq l-iżvilupp ekonomiku sostenibbli u fit-tul minflok fuq azzjonijiet li jwasslu biss għal irkupru temporanju fis-suq tax-xogħol;
Parti XIV – Rapport Speċjali Nru 4/2017 tal-Qorti tal-Awdituri bit-titolu "Nipproteġu l-baġit tal-UE minn infiq irregolari: Il-Kummissjoni għamlet użu dejjem akbar mill-miżuri preventivi u l-korrezzjonijiet finanzjarji fil-qasam tal-Koeżjoni matul il-perjodu 2007-2013"
182. Jilqa' l-konstatazzjonijiet, il-konklużjonijiet u r-rakkomandazzjonijiet tal-Qorti fir-rapport speċjali tagħha;
183. Jirrikonoxxi l-importanza tal-implimentazzjoni tal-objettivi tal-politika ta' koeżjoni, b'mod partikolari biex jitnaqqsu d-disparitajiet fl-iżvilupp bejn ir-reġjuni, jiġu rristrutturati ż-żoni industrijali li jkunu sejrin lura u titħeġġeġ il-kooperazzjoni transfruntiera, transnazzjonali u interreġjonali, biex b'hekk jingħata kontribut għall-ilħuq tal-objettivi strateġiċi tal-Unjoni; iqis li din l-importanza tiġġustifika s-sehem sinifikanti tagħha mill-baġit tal-Unjoni; jenfasizza l-importanza tal-ġestjoni finanzjarja tajba tagħha, tal-prevenzjoni u d-deterrenza tal-irregolaritajiet u tal-korrezzjonijiet finanzjarji;
184. Jinnota li l-Kummissjoni aċċettat ir-rakkomandazzjonijiet kollha tal-Qorti u jistidinha timplimentahom b'mod sħiħ u fi żmien debitu;
185. Josserva wkoll, b'mod ġenerali, li l-Kummissjoni għamlet użu effettiv mill-miżuri għad-dispożizzjoni tagħha matul il-perjodu ta' programmazzjoni 2007-2013 biex tipproteġi l-baġit tal-Unjoni minn infiq irregolari;
186. Jilqa' l-fatt li, fil-perjodu ta' programmazzjoni 2007-2013, il-Kummissjoni bdiet timplimenta l-miżuri korrettivi u l-korrezzjonijiet finanzjarji ferm qabel milli għamlet fil-perjodu 2000-2006 u b'impatt aktar inċiżiv; madankollu, jenfasizza li tali miżuri korrettivi jridu jiżguraw il-protezzjoni tal-interessi finanzjarji tal-Unjoni waqt li fl-istess ħin jirrikonoxxu l-importanza tal-implimentazzjoni f'waqtha u effettiva tal-programmi operazzjonali milquta;
187. Jistieden lill-Kummissjoni tibqa' viġilanti meta teżamina d-dikjarazzjonijiet tal-għeluq ippreżentati mill-Istati Membri għall-perjodu ta' programmazzjoni 2007-2013, kif ukoll fil-futur;
188. Jistieden lill-Kummissjoni tippreżenta rapport analitiku u konsolidat dwar il-miżuri preventivi u l-korrezzjonijiet finanzjarji kollha imposti matul il-perjodu ta' programmazzjoni 2007-2013, abbażi tar-rapport għall-perjodu preċedenti;
189. Jissottolinja li l-interruzzjonijiet u s-sospensjonijiet tal-pagamenti jirrappreżentaw riskju finanzjarju sinifikanti għall-Istati Membri u jistgħu jwasslu wkoll għal diffikultajiet għall-Kummissjoni fil-ġestjoni baġitarja tagħha; jistieden lill-Kummissjoni tiżgura sforzi bbilanċjati biex tipproteġi l-baġit u l-ilħuq tal-objettivi tal-politika ta' koeżjoni;
190. Jissottolinja li jekk l-Istati Membri nfushom jiskopru irregolaritajiet u jieħdu miżuri preventivi, dan jirriżulta f'inqas ħin imqatta' fuq l-identifikazzjoni tal-problemi u jħalli iktar ħin biex dawn jiġu riżolti; iqis li dan ifisser ukoll li s-sistemi ta' ġestjoni u kontroll fl-Istati Membri jaħdmu b'mod effettiv u b'hekk li l-livell ta' irregolaritajiet jista' jkun taħt is-soll tal-materjalità; għalhekk, jistieden lill-Istati Membri jkunu aktar proattivi u responsabbli u jiskopru u jikkoreġu l-irregolaritajiet abbażi tal-kontroll u tal-awditi tagħhom stess, bil-għan li jtejbu s-sistemi ta' ġestjoni u ta' kontroll fil-livell nazzjonali ħalli jkunu evitati aktar korrezzjonijiet finanzjarji netti u telf ta' fondi;
191. Jistieden lill-Istati Membri jipprovdu lill-Kummissjoni b'informazzjoni suffiċjenti f'termini ta' volum u ta' kwalità f'każijiet ta' korrezzjonijiet finanzjarji li ngħataw bidu b'segwitu għall-awditi tal-Kummissjoni bil-għan li jkunu żgurati proċeduri rapidi;
192. Jisħaq, f'dan ir-rigward, fuq l-importanza taċ-ċertezza tar-regolamentazzjoni u gwida u assistenza teknika adegwati min-naħa tal-Kummissjoni fir-rigward tal-awtoritajiet tal-Istati Membri, inkluża formulazzjoni b'mod speċifiku biżżejjed tar-rekwiżiti tagħha; jistieden ukoll lill-Kummissjoni taħdem f'kooperazzjoni mill-qrib mal-awtoritajiet tal-Istati Membri bil-għan li ttejjeb l-effiċjenza tal-kontrolli tal-ewwel u tat-tieni livell;
193. Jistieden lill-Kummissjoni tipprovdi lill-Istati Membri bi gwida għar-rappurtar armonizzat dwar l-implimentazzjoni tal-korrezzjonijiet finanzjarji li se jiffaċilitaw il-monitoraġġ u l-evalwazzjoni tal-impatt tal-korrezzjonijiet finanzjarji eżegwiti mill-Istati Membri;
194. Jappoġġa l-konklużjoni tal-Qorti skont liema l-qafas legali fir-rigward tal-korrezzjonijiet finanzjarji għall-perjodu ta' programmazzjoni ta' wara l-2020 għandu jissaħħaħ iżda l-enfasi primarja trid tibqa' fuq il-prevenzjoni tal-irregolaritajiet u tal-frodi;
195. Jistieden lill-Kummissjoni twaqqaf, mill-aktar fis possibbli, sistema ta' monitoraġġ integrata, li tippermetti li l-informazzjoni li tinsab fid-databases tintuża biex issir analiżi komparattiva, li tkun tkopri kemm il-miżuri preventivi kif ukoll il-korrezzjonijiet finanzjarji għall-perjodu 2014-2020, u tipprovdi aċċess għall-informazzjoni fi żmien debitu lill-Parlament, lill-Kunsill u lill-awtoritajiet rilevanti tal-Istati Membri;
196. Jistieden lill-Qorti biex, fl-attività ta' awditjar futura tagħha, tikkonċentra aktar fuq id-dgħufijiet sistematiċi u tippreżenta rakkomandazzjonijiet kemm lill-Kummissjoni kif ukoll lill-Istati Membri dwar it-titjib tal-funzjonament tas-sistema globali tal-ġestjoni u tal-kontroll finanzjarji;
Parti XV – Rapport Speċjali Nru 5/2017 tal-Qorti tal-Awdituri bit-titolu "Il-qgħad fost iż-żgħażagħ - il-politiki tal-UE għamlu differenza? Valutazzjoni tal-Garanzija għaż-Żgħażagħ u tal-Inizjattiva favur l-Impjieg taż-Żgħażagħ"
197. Jilqa' r-rapport speċjali tal-Qorti u huwa kuntent li l-Kummissjoni taċċetta wħud mir-rakkomandazzjonijiet u se tikkunsidrahom;
198. Jinnota li r-rata tal-qgħad fost iż-żgħażagħ fl-Unjoni naqset f'dawn l-aħħar snin; madankollu, jiddispjaċih li f'nofs l-2016 18,8 % taż-żgħażagħ kienu għadhom qiegħda; jinkoraġġixxi bil-qawwa lill-Istati Membri jużaw l-appoġġ disponibbli tal-Unjoni biex jindirizzaw din is-sitwazzjoni li ilha teżisti;
199. Huwa mħasseb ħafna dwar il-fatt li l-popolazzjoni NEET (barra mill-edukazzjoni, l-impjieg jew it-taħriġ) hija skonnessa mill-edukazzjoni u s-suq tax-xogħol; jifhem li din il-popolazzjoni hija l-aktar diffiċli biex tintlaħaq permezz ta' programmi operazzjonali li jimplimentaw skemi finanzjarji tal-qgħad fost iż-żgħażagħ; iqis li għall-perjodu 2017-2020, l-attenzjoni għandha tkun fuq din il-popolazzjoni, sabiex jiġi żgurat l-ilħuq tal-objettivi ewlenin tal-Garanzija għaż-Żgħażagħ (YG);
200. Jenfasizza li l-integrazzjoni tal-popolazzjoni NEET tirrikjedi, b'mod sinifikanti, iżjed finanzjament tal-Unjoni u l-Istati Membri għandhom jimmobilizzaw ukoll riżorsi addizzjonali mill-baġits nazzjonali tagħhom;
201. Jenfasizza li l-Garanzija għaż-Żgħażagħ għamlet kontribut pożittiv favur l-indirizzar tal-qgħad fost iż-żgħażagħ mill-2012 iżda li r-rata ta' qgħad fost iż-żgħażagħ tibqa' għolja b'mod inaċċettabbli, u għalhekk jitlob li l-Inizjattiva favur l-Impjieg taż-Żgħażagħ tiġi estiża sal-2020;
202. Jiddispjaċih li ebda wieħed mill-Istati Membri li saru żjarat fihom ma seta' jipprovdi lin-NEETs kollha b'opportunità li jaċċettaw offerta fi żmien erba' xhur minn meta jidħlu fl-iskema tal-Garanzija għaż-Żgħażagħ;
203. Jilqa' b'mod partikolari r-rakkomandazzjoni tal-Qorti li jeħtieġ li tingħata aktar attenzjoni biex titjieb il-kwalità tal-offerti;
204. Jinnota li l-Kummissjoni, fil-komunikazzjoni tagħha ppubblikata f'Ottubru 2016(17), tikkonkludi li teżisti l-ħtieġa li tittejjeb l-effikaċja tagħha;
205. Jinnota l-isfida li għadha teżisti ta' nuqqas ta' tlaqqigħ tal-ħiliet biex jissodisfaw id-domandi tas-suq tax-xogħol; jitlob lill-Kummissjoni, fil-qafas tal-Kumitat tal-Impjiegi (EMCO) tal-Kunsill, tippromwovi l-iskambju tal-aħjar prattiki bejn l-Istati Membri bil-għan li din il-kwistjoni titqajjem fl-aġenda dwar l-impjiegi;
206. Jilqa' l-kooperazzjoni tal-Kummissjoni mal-Istati Membri biex jidentifikaw u jxerrdu prattika tajba fil-monitoraġġ u r-rappurtar ibbażat fuq is-sistemi eżistenti fl-Istati Membri; ifakkar lill-Kummissjoni li l-komparabbiltà tad-data tibqa' fundamentali għal dawn il-finijiet;
207. Jinnota li, sabiex jintlaħaq l-għan ta' offerta ta' impjieg ta' kwalità fit-tul għaż-żgħażagħ kollha taħt l-24 sena f'reġjuni identifikati, se jkunu meħtieġa ħafna aktar riżorsi;
Parti XVI – Rapport Speċjali Nru 6/2017 tal-Qorti tal-Awdituri bit-titolu "Ir-rispons tal-UE għall-kriżi tar-refuġjati: l-approċċ "hotspot""
208. Jilqa' r-rapport speċjali tal-Qorti; japprova r-rakkomandazzjonijiet tiegħu u jippreżenta l-osservazzjonijiet u r-rakkomandazzjonijiet tiegħu hawn taħt;
209. Jinnota t-tweġiba tal-Kummissjoni u l-impenn tagħha li tappoġġa lill-awtoritajiet Taljani u Griegi; jilqa' l-fatt li l-Kummissjoni taċċetta r-rakkomandazzjonijiet kollha tal-Qorti sabiex tkompli tiżviluppa l-aspetti speċifiċi tal-approċċ "hotspot";
210. Jiddispjaċih li fir-rapport speċjali tagħha, il-Qorti ma setgħetx tittratta l-istampa usa', inkluża r-rilokazzjoni tal-applikanti fi Stati Membri oħra; jenfasizza li l-ostakli fil-proċeduri ta' segwitu kkawżaw sfida kostanti għall-funzjonament xieraq tal-hotspots;
211. Jirrikonoxxi l-importanza tal-implimentazzjoni tal-aġenda Ewropea dwar il-migrazzjoni; jenfasizza l-bżonn li jitkompla l-iżvilupp ta' miżuri fuq perjodu qasir, kif ukoll ta' dawk fuq perjodu twil, għall-ġestjoni aħjar tal-fruntieri u biex jiġu indirizzati l-kawżi ewlenin tal-migrazzjoni illegali;
212. Jistieden lill-Kummissjoni, lill-Uffiċċju Ewropew ta' Appoġġ fil-qasam tal-Asil (EASO), lill-Europol, lill-Frontex (fid-dawl tal-mandat il-ġdid tagħha bħala Gwardja Ewropea tal-Fruntiera u tal-Kosta), lill-awtoritajiet nazzjonali u lil organizzazzjonijiet internazzjonali oħra biex ikomplu u jżidu l-appoġġ tagħhom għall-hotspots; jinnota li huwa biss permezz ta' kooperazzjoni aktar intensa bejn il-Kummissjoni, l-aġenziji u l-Istati Membri li jista' jkun żgurat l-iżvilupp b'aktar suċċess tal-kunċett tal-hotspots;
213. Jenfasizza f'dan ir-rigward li, speċjalment fil-każ tal-Italja, il-wasla kontinwa ta' migranti tibqa' tippreżenta sfidi enormi, li għalihom huwa essenzjali l-appoġġ tal-Unjoni u tal-Istati Membri tagħha;
214. Jisħaq fuq l-importanza tal-Fond għall-Asil, il-Migrazzjoni u l-Integrazzjoni (AMIF) u tal-Fond għas-Sigurtà Interna (ISF); jappella għall-possibbiltà li jiġu applikati r-regoli finanzjarji ta' emerġenza għall-AMIF u l-ISF; jinsisti li l-uniku mod biex tiżdied l-effiċjenza tal-hotspots fl-appoġġ tal-Istati Membri l-iktar esposti huwa billi jiżdiedu r-riżorsi finanzjarji biex jittejbu u jinħolqu infrastrutturi ta' akkoljenza u akkomodazzjoni, li huma essenzjali meta jaslu numri enormi ta' migranti;
215. Jilqa' r-riżultati tal-awditu tal-Qorti dwar is-sitwazzjoni tal-migranti minorenni fil-hotspots, u jisħaq fuq l-importanza li jiġi żviluppat approċċ integrat għall-akkoljenza tagħhom, filwaqt li dejjem jitqiesu l-aħjar interessi tagħhom; jappella għal użu aħjar tar-riżorsi finanzjarji għall-akkoljenza tal-minorenni u għal taħriġ għall-persunal li se jaħdem mill-qrib mal-persuni l-aktar vulnerabbli; ifakkar li wara l-pubblikazzjoni ta' dan ir-rapport speċjali, il-Kummissjoni ppubblikat komunikazzjoni ffukata kompletament fuq il-migranti minorenni(18); jissottolinja l-importanza ta' din il-komunikazzjoni u jistieden lill-Istati Membri jimplimentaw bis-sħiħ ir-rakkomandazzjonijiet inklużi f'dan id-dokument;
216. Għalhekk, jistieden lill-Kummissjoni u lill-Kunsill iżidu l-isforzi tagħhom ta' appoġġ għall-hotspots permezz ta' rilokazzjoni aktar effettiva u, jekk ma jkunx hemm raġunijiet għal ammissjoni, permezz tal-proċeduri ta' ritorn;
217. Huwa allarmat dwar ir-rapporti kontinwi ta' traffikar tat-tfal; jappella għal miżuri addizzjonali għall-protezzjoni tat-tfal, speċjalment il-minorenni mhux akkumpanjati, mill-wasla tagħhom 'il quddiem; iqis li huwa inaċċettabbli li t-traffikanti jkomplu jirrappreżentaw theddida diretta għat-tfal;
218. Jistieden lill-Europol ikompli bl-isforzi tiegħu fil-ġlieda kontra l-migrazzjoni illegali, it-traffikar tal-bnedmin u l-ġlieda kontra l-organizzazzjonijiet kriminali involuti, u jappoġġa lill-awtoritajiet nazzjonali fil-ġestjoni ta' investigazzjonijiet kriminali possibbli dwar il-ġestjoni tal-hotspots;
219. Jilqa' l-isforzi tal-awtoritajiet nazzjonali Taljani u Griegi biex jirreġistraw l-ogħla numru possibbli ta' migranti li jaslu f'pajjiżhom, b'rata ta' reġistrazzjoni ta' 78 % fil-Greċja fl-2016, meta mqabbel ma' 8 % fl-2015, u ta' 60 % fl-2015, meta mqabbel ma' medja ta' 97 % għall-2016 fl-Italja; jissottolinja li l-uniku mod kif ikun hemm sistema ta' akkoljenza effikaċi huwa li jkollna stampa eżatta tas-sitwazzjoni fil-post;
220. Jistieden lill-Kummissjoni u lill-Kunsill jiżguraw il-kwalità tal-eżami tal-applikazzjoni għall-asil fil-hotspots; jirrikonoxxi ċ-ċirkustanzi diffiċli li fihom l-applikazzjonijiet iridu jiġu pproċessati, iżda jenfasizza l-ħtieġa li jiġu evitati proċeduri mgħaġġla li jwasslu biex isiru l-iżbalji; barra minn hekk, jenfasizza li l-Istati Membri l-iktar esposti għandhom ikunu responsabbli biss għar-reġistrazzjoni u t-teħid tal-marki tas-swaba' tal-migranti kollha, iżda li l-proċeduri ta' segwitu għandhom ikunu responsabbiltà komuni tal-Istati Membri kollha, fi spirtu ta' solidarjetà; jappella biex dawk li qegħdin ifittxu l-asil jiġu informati b'mod xieraq dwar il-proċeduri ta' rilokazzjoni, dwar id-drittijiet tagħhom u dwar il-pajjiżi ta' destinazzjoni possibbli;
221. Jistieden lill-Kunsill jiżgura, mingħajr dewmien, li n-nuqqas li għadu jeżisti ta' esperti jiġi rimedjat bl-appoġġ tal-EASO kif ukoll tal-Istati Membri; huwa konvint li, speċjalment fil-każ tal-Italja, ikun meħtieġ appoġġ addizzjonali fil-futur ukoll; jistieden lill-Kummissjoni u lill-Kunsill jaqblu dwar pjan biex tali kapaċità addizzjonali tkun disponibbli minnufih fuq talba tal-Italja u l-Greċja;
222. Jissottolinja li l-hotspots huma postijiet iddedikati għar-reġistrazzjoni tal-migranti li jkunu deħlin u għalhekk dawn m'għandhomx isiru affollati, u lanqas ċentri ta' detenzjoni; jistieden lill-Istati Membri jkomplu bl-isforzi tagħhom biex ipoġġu fil-prattika l-miżuri neċessarji kollha biex jikkonformaw bis-sħiħ mal-Karta tad-Drittijiet Fundamentali tal-Unjoni Ewropea;
223. Huwa mħasseb dwar il-bosta partijiet ikkonċernati li attwalment qed jiġu involuti fl-istabbiliment u l-funzjonament tal-hotspots u jitlob li l-Kummissjoni u l-Istati Membri jissottomettu proposti li jagħmlu l-istruttura aktar trasparenti u responsabbli;
224. Jirrakkomanda lill-Qorti tikkunsidra rapport ta' segwitu malajr dwar il-funzjonament tal-hotspots b'ambitu usa' li jinkludi analiżi tal-proċeduri ta' asil, rilokazzjoni u ritorn;
Parti XVII – Rapport Speċjali Nru 7/2017 tal-Qorti tal-Awdituri bit-titolu "Ir-rwol il-ġdid tal-korpi taċ-ċertifikazzjoni f'dak li jirrigwarda l-infiq taħt il-PAK: pass pożittiv lejn mudell ta' awditu uniku iżda hemm dgħufijiet sinifikanti li jridu jiġu indirizzati"
225. Jilqa' r-rapport speċjali tal-Qorti, u japprova l-kummenti u r-rakkomandazzjonijiet tagħha; jinnota b'sodisfazzjon li l-Kummissjoni taċċetta l-biċċa l-kbira tar-rakkomandazzjonijiet li saru u se tikkunsidra li, jew diġà bdiet, timplimentahom;
226. Jirrikonoxxi l-progress pożittiv li sar fil-mudell tal-awditjar tan-nefqa tal-PAK; madankollu, jiddispjaċih li l-iskema ta' awditjar uniku għadha ma taħdimx bil-potenzjal sħiħ tagħha;
227. Ifakkar lill-Kummissjoni fir-responsabbiltà finali tagħha tal-użu effiċjenti tan-nefqa tal-PAK; barra minn hekk, iħeġġeġ lill-Kummissjoni tiżgura li l-applikazzjoni tal-metodi ta' kontroll tkun simili biżżejjed fl-Unjoni kollha, u li l-korpi ta' ċertifikazzjoni (CBs) kollha japplikaw l-istess kriterji f'xogħolhom;
228. Jinnota li s-CBs ilhom jawditjaw b'mod indipendenti lill-aġenziji tal-pagamenti tal-pajjiż rispettiv tagħhom mill-1996; jilqa', f'dan ir-rigward, il-fatt li fl-2015, għall-ewwel darba, is-CBs kienu rikjesti jaċċertaw il-legalità u r-regolarità tan-nefqa relatata; iqis li dan huwa żvilupp importanti ħafna peress li jista' jgħin lill-Istati Membri jsaħħu l-kontrolli tagħhom u jnaqqsu l-ispejjeż ta' awditjar, u jippermetti lill-Kummissjoni tikseb aktar assigurazzjoni indipendenti dwar il-legalità u r-regolarità tan-nefqa tal-PAK;
229. Madankollu, jiddispjaċih li l-Kummissjoni tista' tuża x-xogħol tas-CBs sa ċertu punt biss, peress li skont ir-rapport tal-Qorti, hemm dgħufijiet sinifikanti fit-tfassil fil-qafas attwali, li minħabba fihom l-opinjonijiet tas-CBs ma jikkonformawx bis-sħiħ mal-istandards u r-regoli tal-awditjar f'ċerti oqsma importanti;
230. Jinnota bi tħassib mir-rapport tal-Qorti li kien hemm dgħufijiet kemm fil-metodoloġija kif ukoll fl-implimentazzjoni, fost oħrajn l-istrateġiji tal-awditjar ħafna drabi ma jkunux xierqa, settijiet ta' kampjuni inadegwati jkunu qed jitfasslu, u l-awdituri tas-CBs spiss ma jkollhomx livell suffiċjenti ta' ħiliet u kompetenzi legali; madankollu, jirrikonoxxi li l-2015 setgħet kienet sena diffiċli għall-Istati Membri, peress li r-regoli u l-linji gwida rilevanti tal-Unjoni kienu għaddejjin minn perjodu ta' varar dak iż-żmien, u jista' jkun li l-Korpi ta' Ċertifikazzjoni ma jkunux ġew ipprovduti b'biżżejjed informazzjoni u taħriġ dwar l-implimentazzjoni prattika tagħhom, jew mogħtija biżżejjed gwida dwar in-numru meħtieġ ta' kampjuni;
231. Jistieden lill-Kummissjoni tagħmel aktar sforzi biex jiġu indirizzati n-nuqqasijiet sottolinjati fir-rapport tal-Qorti, u biex jinkiseb mudell ta' awditjar uniku tassew effiċjenti fin-nefqa tal-PAK; iħeġġeġ lill-Kummissjoni timmonitorja u tappoġġja b'mod attiv lis-CBs fit-titjib ta' xogħolhom u l-metodoloġija dwar il-legalità u r-regolarità tan-nefqa;
232. Jindika b'mod partikolari l-ħtieġa li jiġu żviluppati metodi ta' ħidma aktar affidabbli fil-linji gwida relatati mar-riskju li tintefaħ l-assigurazzjoni li tirriżulta mill-kontrolli interni u japprova r-rimarki tal-Qorti rigward ir-rappreżentattività mhux xierqa tal-kampjuni u t-tip ta' ttestjar permess, il-kalkolu mhux meħtieġ ta' żewġ rati ta' żball differenti u kif jintużaw ir-rati, u l-opinjonijiet mhux affidabbli li huma bbażati fuq żball sottostmat;
233. Jinnota wkoll mir-rapport tal-Qorti li, minkejja n-natura li ħafna drabi ma tkunx affidabbli tal-istatistika ta' kontroll tal-Istati Membri, il-Kummissjoni tkompli tibbaża l-mudell ta' assigurazzjoni tagħha fuq din id-data, u li fl-2015 l-opinjoni tas-CBs kienet biss wieħed mill-fatturi meħuda inkunsiderazzjoni;
234. Jiddispjaċih li l-konsegwenzi li jirriżultaw minn dan in-nuqqas ta' affidabbiltà huma ċari; jinnota, pereżempju, li fil-pagamenti diretti, DĠ AGRI ta' pagamenti supplementari lil 12 minn 69 aġenzija tal-pagamenti b'rata ta' żball ta' aktar minn 2 %, filwaqt li aġenzija tal-pagamenti waħda biss inizjalment ikkwalifikat id-dikjarazzjoni tagħha, u li fl-2015, DĠ AGRI ħareġ ukoll riżervi għal 10 aġenziji tal-pagamenti; jinnota wkoll li fiż-żoni rurali, DĠ AGRI ta pagamenti supplementari lil 36 minn 72 aġenzija tal-pagamenti u f'14-il każ ir-rata ta' żball aġġustata kienet ogħla minn 5 %, u li fl-2015 DĠ AGRI ħareġ ukoll riżervi għal 24 aġenzija tal-pagamenti minn 18-il Stat Membru;
235. Jistieden lill-Kummissjoni tiffoka fuq dan in-nuqqas ta' affidabbiltà u tiżviluppa miżuri sabiex tikseb bażi affidabbli għall-mudell ta' assigurazzjoni tagħha; jemmen li l-Kummissjoni għandha, f'dan ir-rigward, tiggwida b'mod attiv lis-CBs biex joħorġu opinjonijiet adegwati, u japprofittaw mill-informazzjoni u d-data pprovduta b'konsegwenza;
236. Iħeġġeġ lill-Kummissjoni tirrikjedi wkoll li s-CBs jimplimentaw salvagwardji xierqa biex jiżguraw ir-rappreżentattività tal-kampjuni tagħhom, tippermetti lis-CBs iwettqu biżżejjed ittestjar fuq il-post, tirrikjedi li s-CBs jikkalkulaw rata waħda biss ta' żball għal-legalità u r-regolarità, u tiżgura li l-livell ta' żball irrappurtat mill-aġenziji tal-pagamenti fl-istatistika ta' kontroll tagħhom ikun inkluż b'mod korrett fir-rata ta' żball tas-CBs;
237. Jirrakkomanda, b'mod partikolari, li l-Kummissjoni tinsisti biex l-opinjonijiet dwar il-legalità u r-regolarità tan-nefqa tal-PAK ikunu ta' kwalità u b'portata li jippermettu lill-Kummissjoni taċċerta ruħha dwar l-affidabbiltà tad-data ta' kontroll tal-aġenziji tal-pagamenti, jew meta jkun xieraq, tistma l-aġġustament neċessarju tar-rati ta' żball tal-aġenziji tal-pagamenti abbażi tal-opinjonijiet pprovduti mis-CBs;
238. Jinnota li, f'dak li għandu x'jaqsam mar-rakkomandazzjoni Nru 7 tal-Qorti, il-Kummissjoni trid tiżgura li r-rata ta' żball tal-aġenziji tal-pagamenti ma takkumulax wisq fir-rata ta' żball globali tas-CBs; jemmen li l-linji gwida f'dan ir-rigward għandhom ikunu ċari kemm jista' jkun sabiex jiġu evitati interpretazzjonijiet ħżiena fil-korrezzjonijiet finanzjarji;
239. Jinnota wkoll mir-rapport tal-Qorti li s-salvagwardja tan-nuqqas ta' avviż minn qabel tal-aġenziji tal-pagamenti dwar liema tranżazzjonijiet se jkunu soġġetti għal twettiq mill-ġdid, ġiet kompromessa fil-każ tal-Italja, fejn is-CB kien ta lill-aġenzija tal-pagamenti avviż minn qabel dwar liema benefiċjarji kienu se jiġu skrutinizzati qabel ma l-aġenzija tal-pagamenti wettqet il-maġġoranza ta' kontrolli fuq il-post inizjali tagħha; jenfasizza bil-qawwa li l-applikazzjoni adegwata tal-metodu ta' għażla bbażat fuq it-talbiet għandha tiġi garantita f'kull każ, u avviżi minn qabel ma jistgħux jiġu applikati mingħajr konsegwenzi;
240. Jirrimarka li għal tranżazzjonijiet mhux IACS (kemm FAEG u FAEŻR), hemm disparità sinifikanti bejn il-perjodu li għalih il-kontrolli fuq il-post huma rrappurtati (sena kalendarja) u l-perjodu li għalih in-nefqa titħallas (mis-16 ta' Ottubru 2014 sal-15 ta' Ottubru 2015 għas-sena finanzjarja 2015); jinnota li, konsegwentement, uħud mill-benefiċjarji soġġetti għal kontrolli fuq il-post imwettqa matul is-sena kalendarja 2014 ma ġewx rimborżati fis-sena finanzjarja 2015, u s-CBs ma jistgħux jinkludu r-riżultati ta' dawn it-tranżazzjonijiet fil-kalkolu tagħhom tar-rata ta' żball għas-sena finanzjarja kkonċernata; jistieden lill-Kummissjoni toħroġ b'soluzzjoni xierqa għas-sinkronizzazzjoni ta' dawn il-kalendarji;
241. Jirrimarka li l-iskedi ta' kontroll għall-aġenziji tal-pagamenti jistgħu jkunu limitati ħafna, speċjalment fi Stati Membri bi staġun qasir tat-tkabbir, u l-għoti ta' informazzjoni rilevanti lis-CBs fi żmien debitu jista' ħafna drabi jkun ta' sfida kbira; jinnota li dan jista' jwassal għall-użu ta' diversi metodi ta' kontroll differenti u rati ta' żball doppji, peress li s-CBs ma jistgħux isegwu l-proċedura ta' kontroll tal-aġenziji tal-pagamenti b'mod sħiħ; jemmen li din il-kwistjoni tista' tiġi riżolta, pereżempju permezz ta' miżuri ta' monitoraġġ bis-satellita;
242. Iqis li t-teknoloġija ġdida tista' tiġi sfruttata aħjar b'mod ġenerali fil-kontroll tan-nefqa tal-PAK: meta jista' jintlaħaq livell suffiċjenti ta' affidabbiltà, pereżempju permezz ta' kontroll satellitari, il-benefiċjarji u l-awdituri m'għandhomx jitgħabbew b'numru eċċessiv ta' awditi fuq il-post; jenfasizza li filwaqt li jiġu żgurati l-interessi finanzjarji tal-finanzjament tal-UE fin-nefqa tal-PAK, l-għan aħħari tal-iskema ta' awditjar uniku għandu jkun li tipprovdi kontrolli effiċjenti, sistemi amministrattivi li jiffunzjonaw u tnaqqis tal-piż burokratiku;
243. Barra minn hekk, jenfasizza li l-mudell ta' awditjar uniku għandu jinkludi inqas saffi fis-sistema ta' kontroll u jinvolvi inqas spejjeż għall-Unjoni, l-Istati Membri u l-benefiċjarji; iqis li għandha ssir enfasi akbar fuq l-affidabbiltà tas-sistema ġenerali ta' kontroll tal-Istat Membru, minflok ma ssir enfasi sempliċement fuq kontrolli supplementari għall-benefiċjarji; iqis li s-sistema ta' kontroll għadha wisq ta' piż għall-benefiċjarji, li f'dawk l-Istati Membri fejn l-irregolaritajiet u l-frodi huma anqas komuni, is-sistema ġenerali tal-awditjar uriet li hija suffiċjenti, u li l-affidabbiltà tista' tiġi żgurata b'metodi oħra minbarra kontrolli eċċessivi fuq il-post;
244. Jistieden lill-Kummissjoni tieħu nota partikolari tar-rapport tal-Qorti u r-rakkomandazzjonijiet tal-Parlament u tiżviluppa aktar is-sistema ta' kontroll tan-nefqa tal-PAK lejn approċċ ta' awditjar verament uniku;
245. Jenfasizza li ħafna min-nuqqasijiet identifikati mill-Qorti ġew imqajma u indirizzati mill-Kummissjoni fil-linji gwida tagħha tal-2018; jilqa' l-progress kostanti li sar mill-korpi taċ-ċertifikazzjoni;
Parti XVIII – Rapport Speċjali Nru 8/2017 tal-Qorti tal-Awdituri bit-titolu "Il-kontrolli tas-sajd tal-UE: jenħtieġu sforzi addizzjonali"
246. Sabiex titjieb l-eżattezza tal-informazzjoni dwar il-kapaċità tas-sajd, jitlob lill-Istati Membri biex, sal-2018, jistabbilixxu proċeduri li jivverifikaw l-eżattezza tal-informazzjoni rreġistrata fir-reġistri nazzjonali tal-flotot tagħhom;
247. Fil-kuntest ta' kwalunkwe emenda futura għar-Regolament tal-Kunsill (KE) Nru 1224/2009(19) ("ir-Regolament dwar il-Kontroll"), u sabiex titjieb l-eżattezza tal-informazzjoni dwar il-kapaċità tas-sajd, jitlob lill-Kummissjoni tinkludi fil-proposta leġiżlattiva tagħha regoli dettaljati għall-verifiki regolari dokumentarji u fuq il-post, kemm tal-indikaturi tat-tunnelleġġ gross (TG) kif ukoll dawk tal-qawwa tal-magna (kW) li jintużaw għall-kalkolu tal-kapaċità tas-sajd;
248. Fil-kuntest ta' kwalunkwe emenda futura għar-Regolament dwar il-Kontroll, u sabiex jitjieb il-monitoraġġ tal-attivitajiet ta' bastimenti tas-sajd żgħar, jistieden lill-Kummissjoni tinkludi fil-proposta leġiżlattiva tagħha:
(a) it-tneħħija tal-eżenzjonijiet tal-VMS(20) għal bastimenti li jkunu bejn 12 u 15-il metru twal;
(b) ir-rekwiżit għall-installazzjoni ta' sistemi iżgħar u orħos ta' lokalizzazzjoni għal bastimenti li jkunu inqas minn 12-il metru twal;
249. Sabiex tiġi żgurata t-trasparenza tad-distribuzzjoni tal-kwoti tas-sajd, jitlob lill-Istati Membri biex, sal-2019, jinfurmaw lill-Kummissjoni dwar is-sistema ta' allokazzjoni tal-kwoti tagħhom f'konformità mal-Artikolu 16 tar-Regolament dwar il-PKS(21), inkluż il-mod kif il-kriterji trasparenti u oġġettivi jkunu ġew inkorporati fid-distribuzzjoni tal-kwoti tas-sajd fost il-partijiet ikkonċernati;
250. Sabiex jitjiebu l-kompletezza u l-affidabbiltà tad-data dwar is-sajd, jitlob lill-Istati Membri biex, sal-2019:
(a) jeżaminaw mill-ġdid u jtejbu l-proċess għar-reġistrazzjoni u l-verifika tad-data f'forma stampata tal-attivitajiet tas-sajd; jintroduċu b'mod gradwali proċessi biex jirreġistraw u jivverifikaw id-data elettronika dwar l-attivitajiet tas-sajd mibgħuta minn bastimenti b'tul totali ta' anqas minn 10 metri; jiżguraw li dawn is-sistemi jkunu kompatibbli u jippermettu l-iskambju ta' data bejn l-Istati Membri, il-Kummissjoni u l-Aġenzija Ewropea għall-Kontroll tas-Sajd;
(b) jiżguraw li jkollhom data affidabbli dwar l-attività ta' bastimenti taħt l-10 metri fit-tul permezz tal-introduzzjoni gradwali ta' rekwiżiti xierqa ta' reġistrazzjoni u rappurtar, li jkunu rħas u faċli biex jintużaw, u li japplikaw ir-regoli stabbiliti mir-Regolament dwar il-Kontroll biex jiġbru d-data;
(c) jikkompletaw il-validazzjoni u l-kontroverifika tad-data dwar l-attivitajiet tas-sajd;
251. Jitlob lill-Kummissjoni biex, sal-2019:
(a) tistabbilixxi pjattaforma għall-iskambju tal-informazzjoni li għandha tintuża mill-Istati Membri biex jibagħtu d-data vvalidata f'formats u f'kontenuti standard, biex b'hekk l-informazzjoni disponibbli għas-servizzi differenti tal-Kummissjoni tkun taqbel mad-data tal-Istati Membri;
(b) tippromwovi l-iżvilupp ta' sistema orħos, aktar sempliċi u li tkun faċli għall-utent biex tiffaċilita l-komunikazzjoni elettronika tal-attivitajiet tas-sajd għal bastimenti li jkunu inqas minn 12-il metru twal; tintroduċi, għall-bastimenti ta' bejn l-10 metri u 12-il metru fit-tul, l-obbligu li jintużaw sistemi ta' reġistrazzjoni u rappurtar elettroniċi (e-logbooks) flok dawk stampati; tintroduċi b'mod gradwali, għall-bastimenti b'tul ta' inqas minn 10 metri, l-obbligu li jirreġistraw u jirrappurtaw il-qabdiet tagħhom permezz ta' sistema elettronika orħos, aktar sempliċi u faċli biex tintuża;
(c) tanalizza l-problemi li jkun fadal fil-kompletezza u l-affidabbiltà tad-data fil-livell tal-Istati Membri, u tiddeċiedi dwar azzjonijiet xierqa mal-Istati Membri meta jkun meħtieġ;
252. Fil-kuntest ta' kwalunkwe emenda futura tar-Regolament dwar il-Kontroll, u sabiex titjieb il-kompletezza tal-affidabbiltà tad-data dwar is-sajd, jistieden lill-Kummissjoni tinkludi fil-proposta leġiżlattiva tagħha:
(a) it-tneħħija tas-Sistema Elettronika ta' Rappurtar u ta' eżenzjonijiet tad-dikjarazzjonijiet elettroniċi għall-bastimenti li jkunu bejn 12 u 15-il metru twal;
(b) rieżami tal-obbligi ta' rappurtar tad-data dwar il-qabdiet tal-Istati Membri, taħt ir-Regolament dwar il-Kontroll, sabiex jiġu inklużi d-dettalji taż-żona tas-sajd, tad-daqs tal-bastimenti, u tat-tagħmir tas-sajd;
253. Sabiex l-ispezzjonijiet jittejbu, jistieden lill-Istati Membri jiżviluppaw u jużaw protokolli u rapporti ta' spezzjoni standard li jkunu aktar adattati għall-kundizzjonijiet reġjonali u tekniċi speċifiċi tas-sajd minn dawk previsti fl-Anness XXVII tar-Regolament (UE) Nru 404/2011(22); jistieden lill-Istati Membri jagħmlu dan f'konsultazzjoni mal-Aġenzija Ewropea għall-Kontroll tas-Sajd u sal-2019, meta r-regolament il-ġdid dwar il-miżuri tekniċi(23) mistenni jidħol fis-seħħ;
254. Fil-kuntest ta' kwalunke emenda futura tar-Regolament dwar il-Kontroll, jitlob lill-Kummissjoni tinkludi fil-proposta leġiżlattiva tagħha l-użu obbligatorju mill-Istati Membri tas-Sistema Elettronika tar-Rapporti ta' Spezzjoni sabiex tiżgura riżultati eżawrjenti u aġġornati tal-ispezzjonijiet nazzjonali; jistieden lill-Kummissjoni tinkludi wkoll fil-proposta l-obbligu għall-Istati Membri li jikkondividu r-riżultati tal-ispezzjonijiet ma' Stati Membri oħra kkonċernati;
255. Sabiex tkun żgurata l-effikaċja tas-sistema tas-sanzjonijiet, jistieden lill-Istati Membri biex, sal-2019:
(a) jieħdu kont dovut tal-ksur rikorrenti jew ta' trasgressuri persistenti meta jistabbilixxu s-sanzjonijiet;
(b) jimplimentaw bis-sħiħ is-sistemi tal-punti u jiżguraw l-applikazzjoni konsistenti tagħhom fit-territorji rispettivi tagħhom;
256. Fil-kuntest ta' kwalunkwe emenda futura tar-Regolament dwar il-Kontroll, jitlob lill-Kummissjoni biex, fil-proposta leġiżlattiva tagħha, tinkludi dispożizzjoni li tipprevedi sistema għall-iskambju ta' data dwar ksur u sanzjonijiet f'kooperazzjoni mal-Aġenzija Ewropea għall-Kontroll tas-Sajd u l-Istati Membri;
Parti XIX – Rapport Speċjali Nru 9/2017 tal-Qorti tal-Awdituri bit-titolu ''Appoġġ mogħti mill-UE għall-ġlieda kontra t-traffikar tal-bnedmin fl-Asja t'Isfel/ix-Xlokk tal-Asja"
257. Jilqa' r-rapport speċjali tal-Qorti; japprova r-rakkomandazzjonijiet tagħha u jippreżenta l-osservazzjonijiet u r-rakkomandazzjonijiet tiegħu hawn taħt;
258. Jirrikonoxxi li minkejja l-ambjent diffiċli li kellha topera fih, l-Unjoni għamlet kontribut tanġibbli lejn il-ġlieda kontra t-traffikar tal-bnedmin fl-Asja t'Isfel u x-Xlokk tal-Asja;
259. Jilqa' l-progress li sar fil-ġlieda kontra t-traffikar tal-bnedmin permezz ta' miżuri bħall-ħatra ta' uffiċjali ta' kollegament Ewropej għall-migrazzjoni f'pajjiżi speċifiċi; jitlob li l-ħidma f'dan ir-rigward tkompli;
260. Iħeġġeġ lill-Unjoni tintensifika l-kooperazzjoni tagħha mal-gvernijiet nazzjonali u reġjonali, kif ukoll ma' organizzazzjonijiet oħra preżenti fiż-żona (bħan-NU, l-ASEAN u NGOs rilevanti) u mas-soċjetà ċivili, sabiex tikseb ħarsa ġenerali aħjar lejn il-prijoritajiet li għad fadal u b'hekk tħejji pjan ta' azzjoni aktar immirat;
261. Jenfasizza l-importanza li jinqerdu l-faqar estrem u d-diskriminazzjoni tal-minoranzi u bejn is-sessi fil-pajjiżi tal-Asja t'Isfel u tax-Xlokk tal-Asja, kif ukoll li jiġu kkonsolidati l-pedamenti demokratiċi u tad-drittijiet tal-bniedem tagħhom bl-għajnuna tal-EIDHR;
262. Jistieden lill-Kummissjoni tiżviluppa database komprensiva, koerenti u affidabbli dwar l-għajnuna finanzjarja kontra t-traffikar, biex b'hekk id-distribuzzjoni tal-fondi tkun aktar ġustifikata u tilħaq lill-benefiċjarji li effettivament għandhom l-aktar ħtiġijiet urġenti; jaqbel mal-Kunsill dwar il-ħtieġa li tiġi elaborata lista aġġornata ta' reġjuni u pajjiżi affettwati mit-traffikar tal-bnedmin, u li dik il-lista tiġi inkluża fid-database;
263. Jilqa' l-komunikazzjoni tal-Kummissjoni bit-titolu "Rappurtar dwar is-segwitu tal-Istrateġija tal-UE dwar l-Eradikazzjoni tat-traffikar tal-bnedmin u identifikazzjoni ta' azzjonijiet konkreti oħra" (COM(2017)0728) ippubblikata mill-Kummissjoni f'Diċembru 2017; jistieden lill-Kummissjoni tipproponi miżuri speċifiċi li għandhom jiġu żviluppati għal kull reġjun;
264. Jilqa' l-fatt li t-traffikar tal-bnedmin se jkompli jkun prijorità fiċ-ċiklu ta' politika tal-Unjoni li jmiss dwar il-kriminalità internazzjonali organizzata u serja bejn l-2018 u l-2021;
265. Iqis li huwa essenzjali li jissaħħu l-aġenziji tal-infurzar tal-liġi fl-istati tal-Asja t'Isfel u tax-Xlokk tal-Asja, sabiex ikunu aktar effettivi fl-identifikazzjoni u ż-żarmar tan-netwerks tat-traffikar tal-bnedmin; jitlob b'insistenza li jitħarrxu s-sanzjonijiet għall-kriminali involuti fit-traffikar tal-bnedmin;
266. Jistieden lill-Kummissjoni u lill-Istati Membri jkomplu l-ġlieda kontra t-traffikar tal-bnedmin fl-Unjoni permezz ta' kooperazzjoni politika u ġudizzjarja, sabiex jiġu indirizzati l-gruppi mafjużi li jużaw l-Unjoni bħala d-destinazzjoni aħħarija għall-vittmi tat-traffikar tal-bnedmin, kif innutat fil-komunikazzjoni ta' Diċembru 2017;
267. Jemmen li tinħtieġ konnessjoni aħjar bejn l-għażla taż-żmien għal azzjonijiet mitiganti, ir-riżorsi permessi għal din il-kwistjoni, u aktar kooperazzjoni bejn is-SEAE, il-Kummissjoni, l-ASEAN u n-Nazzjonijiet Uniti biex tkun possibbli ġlieda aktar effiċjenti kontra t-traffikar tal-bnedmin;
268. Jistieden lis-SEAE u lill-Kummissjoni jindirizzaw ukoll il-kwistjoni tat-traffikar tal-bnedmin billi jesploraw mezzi oħra ta' azzjoni bħal ftehimiet bilaterali u multilaterali;
Parti XX – Rapport Speċjali Nru 10/2017 tal-Qorti tal-Awdituri bit-titolu "Jenħtieġ li l-appoġġ li jingħata mill-UE lil bdiewa żgħażagħ ikun immirat aħjar biex jitrawwem tiġdid ġenerazzjonali effettiv"
269. Huwa tal-opinjoni li fir-rigward tal-politiki tal-PAK eżistenti:
(a) tinħtieġ evalwazzjoni komprensiva tal-għodda u l-miżuri kollha li jistgħu jiġu kkombinati biex tingħata għajnuna lill-bdiewa żgħażagħ, issir enfasi fuq il-komprabbiltà fl-Unjoni kollha, fuq il-konsistenza jew l-inkonsistenza fl-indikaturi tar-riżultati, u fuq l-ostakli għad-dħul fis-suq min-naħa tal-bdiewa żgħażagħ li jistgħu jiġu indirizzati fir-reviżjoni futura tal-PAK;
(b) l-objettivi għandhom jiġu definiti b'mod aħjar f'termini ta' tiġdid ġenerazzjonali, possibilment b'għan kwantifikat, u għandha tinġabar informazzjoni dwar il-livelli ta' suċċess fit-tiġdid ġenerazzjonali kif ukoll il-fatturi li jikkontribwixxu għalih jew li jxekkluh;
270. Huwa tal-opinjoni li għall-PAK wara l-2020, il-leġiżlazzjoni għandha titfassal b'tali mod li l-Kummissjoni tindika (jew tirrikjedi lill-Istati Membri jindikaw, konformement mad-dispożizzjonijiet dwar il-ġestjoni kondiviża) loġika ta' intervent ċara għall-istrumenti ta' politika li jindirizzaw it-tiġdid ġenerazzjonali fl-agrikoltura; iqis li l-loġika ta' intervent għandha tinkludi:
(a) valutazzjoni soda tal-ħtiġijiet tal-bdiewa żgħażagħ li tinvestiga r-raġunijiet sottostanti għalfejn iż-żgħażagħ li jkunu jridu jsiru bdiewa jiffaċċjaw ostakli biex jistabbilixxu l-azjendi agrikoli, u ostakli bħal dawn huma mifruxa f'żoni ġeografiċi, setturi agrikoli jew karatteristiċi speċifiċi oħrajn tal-azjendi;
(b) valutazzjoni ta' liema ħtiġijiet jistgħu jiġu indirizzati mill-istrumenti ta' politika tal-Unjoni u liema ħtiġijiet jistgħu jew diġà qed jiġu indirizzati aħjar mill-politiki tal-Istati Membri, kif ukoll analiżi ta' liema forom ta' appoġġ (eż. pagamenti diretti, somma f'daqqa, strumenti finanzjarji) huma l-aktar adatti biex jaqblu mal-ħtiġijiet identifikati;
(c) miżuri ta' sensibilizzazzjoni ta' tipi possibbli ta' assistenza għal trasferiment iktar kmieni ta' razzett lil suċċessur flimkien ma' servizzi jew miżuri ta' konsulenza bħal skema ta' rtirar sodisfaċenti bbażata fuq l-introjtu jew id-dħul nazzjonali jew reġjonali fis-settur agrikolu, alimentari u forestali;
(d) minkejja l-perjodu twil ta' trasferimenti ppjanati tal-azjendi agrikoli, l-iżgurar ta' definizzjoni tal-objettivi SMART, li permezz tagħha r-riżultati mistennija tal-istrumenti ta' politika jsiru espliċiti u kwantifikabbli, f'termini tar-rata mistennija ta' tiġdid ġenerazzjonali u tal-kontribut għall-vijabbiltà tal-azjendi li jingħataw appoġġ; iqis, b'mod partikolari, li għandu jkun ċar jekk l-istrumenti ta' politika għandhomx l-għan li jappoġġaw l-akbar għadd possibbli ta' bdiewa żgħażagħ jew għandhomx jimmiraw lejn tipi speċifiċi ta' bdiewa żgħażagħ (eż. dawk bl-aħjar edukazzjoni, dawk li se jistabbilixxu azjenda agrikola f'żoni żvantaġġati, dawk li se jintroduċu teknoloġiji għall-iffrankar tal-enerġija jew tal-ilma fl-azjendi, dawk li qed iżidu l-profittabilità jew il-produttività tal-azjendi, dawk li qed jimpjegaw aktar nies);
271. Fl-implimentazzjoni tal-miżuri tal-PAK ta' wara l-2020, jistieden lill-Istati Membri jtejbu l-għanijiet tal-miżuri billi:
(a) japplikaw kriterji biex jiżguraw l-għażla tal-proġetti l-aktar kosteffikaċi, bħall-proġetti li jwasslu għall-ogħla żieda fil-produttività sostenibbli jew fil-vijabbiltà tal-azjendi li jingħataw appoġġ, jew l-ogħla żieda fl-impjieg fiż-żoni bl-ogħla livell ta' qgħad jew f'żoni żvantaġġati bil-livell l-aktar baxx ta' tiġdid ġenerazzjonali;
(b) japplikaw kriterji ċari għall-valutazzjoni tal-mod kif il-bdiewa żgħażagħ ikunu jistgħu jiġu appoġġati f'każ ta' kontroll konġunt tal-azjendi ġuridiċi (eż. billi jiddefinixxu x'perċentwal ta' drittijiet tal-vot jew ta' ishma l-benefiċjarju għandu jkollu, ikun definit il-perjodu li matulu jkun hemm kambjament fil-bilanċ tal-ishma, x'perċentwal minimu tad-dħul tiegħu jew tagħha għandu jiġi mill-attività tiegħu jew tagħha fl-azjenda appoġġata) biex l-għajnuna tiġi allokata lil bdiewa żgħażagħ li l-biedja fl-azjendi sostnuti tagħhom tikkostitwixxi l-attività prinċipali;
(c) japplikaw sollijiet minimi għoljin biżżejjed tal-punti li għandhom jintlaħqu mill-proġetti, u jaqsmu l-baġit tal-miżuri b'mod adegwat biex jipprovdu disponibbiltà indaqs tal-fondi lill-bdiewa żgħażagħ li jkunu se jistabbilixxu azjenda agrikola matul id-durata kollha kemm hi tal-perjodu ta' programmazzjoni;
(d) itejbu l-użu tal-pjanijiet ta' direzzjoni tan-negozju bħala għodda biex jivvalutaw kemm il-ħtieġa għal finanzjament pubbliku permezz ta' valutazzjoni – fl-istadju tal-applikazzjoni – tal-vijabbiltà probabbli tal-azjendi mingħajr l-għajnuna, kif ukoll – fi tmiem il-proġetti – l-impatt tal-għajnuna fuq il-vijabbiltà tal-azjenda jew fuq objettivi speċifikati b'mod ċar (eż. l-impjieg, l-introduzzjoni ta' teknoloġiji għall-iffrankar tal-enerġija jew tal-ilma);
272. Huwa tal-opinjoni li l-leġiżlazzjoni rigward il-miżuri tal-PAK ta' wara l-2020 għandha tiggarantixxi li l-Kummissjoni u l-Istati Membri (f'konformità mad-dispożizzjonijiet dwar il-ġestjoni kondiviża) itejbu s-sistema ta' monitoraġġ u evalwazzjoni; iqis b'mod partikolari li:
(a) il-Kummissjoni għandha tiddefinixxi indikaturi tal-outputs, tar-riżultati u tal-impatti li jkunu jippermettu li ssir valutazzjoni tal-progress, l-effikaċja u l-effiċjenza tal-għodod ta' politika meta mqabbla mal-objettivi, billi timxi fuq l-aħjar prattiki, bħal indikaturi utli li jkunu ġew żviluppati mill-Istati Membri fis-sistemi ta' monitoraġġ tagħhom;
(b) l-Istati Membri għandhom jiġbru regolarment data reali dwar il-karatteristiċi strutturali u finanzjarji tal-azjendi li jingħataw appoġġ (eż. id-dħul, l-introjtu, l-għadd ta' impjegati, l-innovazzjonijiet introdotti, il-livelli edukattivi tal-bdiewa) li tkun tippermetti li ssir valutazzjoni ta' kemm il-miżuri huma effiċjenti u effikaċi fl-ilħuq tal-objettivi mixtieqa ta' politika;
(c) il-Kummissjoni u l-Istati Membri għandhom jirrikjedu li jsiru evalwazzjonijiet biex jipprovdu informazzjoni utli dwar il-kisbiet tal-proġetti u tal-miżuri, li tkun ibbażata fuq data reali dwar l-evoluzzjoni tal-karatteristiċi strutturali u finanzjarji tal-azjendi li jingħataw appoġġ, billi jimxu fuq l-aħjar prattiki (eż. valutazzjonijiet komparattivi, analiżijiet kontrofattwali, stħarriġiet) bħal dawk identifikati f'dan l-awditu (ara l-kaxxa 5 tar-rapport speċjali tal-Qorti dwar il-każ tal-Emilja-Romanja fil-paragrafu 75);
(d) ikun żgurat li l-bdiewa żgħażagħ ikollhom aċċess faċli għall-konsulenza u għall-istrumenti li jgħinuhom jirreaġixxu b'mod effiċjenti u effikaċi għat-theddid ta' disturbi fis-suq jew saturazzjonijiet tas-suq kif ukoll volatilità tal-prezzijiet; iqis li b'dan il-mod, il-kompetittività u l-orjentament tas-suq jistgħu jissaħħu u l-fluttwazzjonijiet relatati mal-kriżijiet fl-introjtu tal-produtturi jistgħu jitnaqqsu;
Parti XXI – Rapport Speċjali Nru 11/2017 tal-Qorti tal-Awdituri bit-titolu "Il-Fond fiduċjarju Bêkou tal-UE għar-Repubblika Ċentru-Afrikana: bidu promettenti minkejja xi nuqqasijiet''
273. Jilqa' r-rapport speċjali tal-Qorti, u japprova l-kummenti u r-rakkomandazzjonijiet tagħha;
274. Jilqa' l-ħolqien tal-Fond fiduċjarju Bêkou Ewropew u l-kontribut tiegħu għar-rispons internazzjonali għall-kriżi fir-Repubblika Ċentru-Afrikana; jirrikonoxxi li, f'diversi modi, dan l-ewwel fond fiduċjarju jista' jitqies bħala proġett pilota importanti, u li hemm bżonn li tiġi żviluppata gwida aktar preċiża dwar il-kwistjoni sistemika tal-koordinazzjoni, il-monitoraġġ u l-evalwazzjoni tad-donaturi, skont approċċ aktar sistemiku, biex jinkisbu garanziji;
275. Jinnota li l-fondi fiduċjarji kienu parti minn reazzjoni ad hoc fil-kuntest ta' nuqqas ta' riżorsi u flessibbiltà meħtieġa għal approċċ rapidu u komprensiv għal kriżijiet ewlenin; jemmen li hemm bżonn ta' aktar żmien biex tiġi ppruvata l-effikaċj tiegħu u biex inkomplu nitgħallmu mill-implimentazzjoni operazzjonali;
276. Jemmen ukoll li għandha tingħata attenzjoni partikolari lill-effikaċja u l-governanza politika tal-fondi fiduċjarji, kif ukoll lin-nuqqas ta' garanziji u sorveljanza tal-użu aħħari tal-fondi allokati;
277. Jemmen li għandha tingħata attenzjoni speċjali lill-osservazzjonijiet tal-Qorti li jirreferu għall-influwenza limitata li l-fond għandu fuq il-koordinazzjoni fost il-partijiet ikkonċernati, u li l-Kummissjoni għandha tagħmel dak kollu li huwa fis-setgħa tagħha biex tuża l-esperjenzi diġà miksuba fl-attivitajiet tal-Fond Ewropew għall-Iżvilupp (FEŻ) f'oqsma bħalma huma l-implimentazzjoni u l-koordinazzjoni tal-investimenti b'ħafna partijiet u l-ġestjoni tar-responsabbiltà għar-riżultati;
278. Jisħaq fuq il-fatt li kwalunkwe strument finanzjarju u strument finanzjarju mħallat ġdid għandu jibqa' konformi mal-objettivi komprensivi tal-politika ta' żvilupp tal-Unjoni, u jiffoka fuq l-oqsma bl-ogħla valur miżjud u impatt strateġiku;
279. Jinnota li, sal-lum, il-kontribuzzjonijiet tal-Istati Membri għall-fond fiduċjarju kienu relattivament baxxi; jitlob lill-Istati Membri jinvolvu ruħhom aktar sabiex jiżguraw li dan il-fond iwassal għall-objettivi politiċi mistennija;
280. Jemmen li għandha tingħata l-attenzjoni dovuta għall-kontroll tal-ispejjeż ta' ġestjoni u dawk amministrattivi meta mqabbla mal-kontribuzzjonijiet totali; huwa favur li tali għodod ġodda fil-qasam tal-iżvilupp ikunu koerenti mal-istrateġija u l-għanijiet ta' politika tal-FEŻ u jikkomplementawhom;
281. Jistieden lill-Kummissjoni timplimenta mekkaniżmi ta' kontroll komprensivi biex tiżgura l-iskrutinju politiku, mill-Parlament, tal-governanza, il-ġestjoni u l-implimentazzjoni ta' dawn l-istrumenti l-ġodda fil-kuntest tal-proċedura ta' kwittanza; jikkunsidra li huwa importanti li jiġu żviluppati strateġiji speċifiċi għas-superviżjoni ta' dawk l-istrumenti, b'objettivi, miri u rieżamijiet speċifiċi;
Parti XXII – Rapport Speċjali Nru 12/2017 tal-Qorti tal-Awdituri bit-titolu "Implimentazzjoni tad-Direttiva dwar l-Ilma tax-Xorb: titjib fil-kwalità tal-ilma u fl-aċċess għalih fil-Bulgarija, fl-Ungerija u fir-Rumanija, iżda l-ħtiġijiet ta' investiment għadhom sostanzjali"
282. Peress li l-aċċess għall-ilma tax-xorb ta' kwalità tajba huwa waħda mill-ħtiġijiet l-aktar bażiċi taċ-ċittadini, jenfasizza li l-Kummissjoni għandha tagħmel l-almu tagħha biex timmonitorja s-sitwazzjoni aħjar, speċjalment fir-rigward taż-żoni żgħar tal-provvista tal-ilma, li huma eqreb l-utenti finali; ifakkar li l-ilma tax-xorb ta' kwalità ħażina jista' jwassal għal riskji għas-saħħa taċ-ċittadini Ewropej;
283. Iħeġġeġ lill-Istati Membri jagħtu aktar informazzjoni liċ-ċittadini fir-rigward tal-kwalità tal-ilma tax-xorb ipprovdut lilhom, peress li f'numru ta' Stati Membri ċ-ċittadini mhumiex konxji li l-ilma tal-vit huwa tajjeb għax-xorb;
284. Jiddeplora l-fatt li l-Istati Membri mhumiex obbligati jirrappurtaw dwar il-kwalità tal-ilma taż-żoni żgħar tal-provvista tal-ilma; jittama li d-Direttiva riveduta dwar l-Ilma tax-Xorb(24) issib soluzzjoni għal din is-sitwazzjoni;
285. Jissottolinja l-importanza tas-sostenibbiltà tal-infrastruttura tal-ilma u jenfasizza l-importanza li ċ-ċittadini jinżammu involuti fil-manutenzjoni tal-infrastruttura tal-ilma;
286. Jenfasizza l-fatt kruċjali li l-politiki tal-ipprezzar tal-ilma jridu jrawmu l-effiċjenza u jirkupraw l-ispejjeż tal-użu tal-ilma; jinnota li hija r-responsabbiltà tal-Istati Membri li jipprovdu ilma tax-xorb ta' kwalità għolja u għall-but ta' kulħadd liċ-ċittadini kollha tagħhom, peress li l-ilma huwa ġid komuni u dritt tal-bniedem;
287. Ifakkar lill-Kummissjoni li d-diskussjonijiet li għaddejjin u t-tendenzi li qed jikbru favur il-liberalizzazzjoni u l-privatizzazzjoni tas-servizzi tal-ilma f'diversi Stati Membri saru kwistjoni ewlenija ta' tħassib għaċ-ċittadini;
Parti XXIII – Rapport Speċjali Nru 13/2017 tal-Qorti tal-Awdituri bit-titolu "Sistema Ewropea unika tal-ġestjoni tat-traffiku ferrovjarju: l-għażla politika qatt se ssir realtà?"
288. Jilqa' r-rapport speċjali tal-Qorti, u japprova l-kummenti u r-rakkomandazzjonijiet tagħha;
289. Jinnota li l-Kummissjoni ma evalwatx tajjeb l-impatt tal-pakketti leġiżlattivi li varat mis-sena 2000 'l hawn dwar is-settur ferrovjarju; jiddispjaċih li l-fondi tal-Unjoni investiti f'diversi proġetti ma jistgħux jitqiesu kosteffikaċi;
290. Jinnota li s-settur ferrovjarju ġeneralment huwa korporattiv ħafna u li dan jista' jaffettwa l-perċezzjoni tal-liberalizzazzjoni tas-suq, bir-riżultat li jkun jidher aktar bħala theddida milli bħala vantaġġ;
291. Jinnota li l-interess tal-Istati Membri li jtejbu l-interoperabbiltà jrid ikun akkumpanjat minn stima tal-ispejjeż u tal-finanzjament meħtieġ; jinkoraġġixxi lill-Istati Membri jistabbilixxu miri realistiċi meta jallokaw l-appoġġ finanzjarju tal-Unjoni għas-sistema ERTM u jagħti parir lill-Kummissjoni biex tistabbilixxi skadenzi li jistgħu jintlaħqu għall-implimentazzjoni;
292. Jilqa' l-impenn tal-Kummissjoni li tfassal kalendarju għaż-żarmar flimkien mal-Istati Membri, b'objettivi legalment vinkolanti; għalhekk, jilqa' l-fatt li l-Kummissjoni ddeċidiet li taħdem mal-industrija biex tippromwovi l-użu ta' sistema tal-offerti komuni mfassla mill-Komunità tal-Ferroviji Ewropej;
293. Iqis li l-investimenti għoljin meħtieġa minn din is-sistema, flimkien mal-benefiċċju differiti għal dawk li jġarrbu l-ispejjeż, jirrikjedu valutazzjoni strateġika tal-prijoritajiet stabbiliti fil-Kunsill u l-Istati Membri; jilqa' l-pjan Ewropew ta' varar u l-pjan ta' azzjoni dettaljat assoċjat tal-ERTMS, li l-għan tiegħu huwa li jiżgura fluss kontinwu ta' għajnuna; iħeġġeġ lill-Istati Membri jiffukaw fuq koordinazzjoni aħjar tal-pjan Ewropew ta' varar u jiżguraw li l-impenji tal-Unjoni jitqiesu fil-prijoritajiet nazzjonali tagħhom; jilqa' l-impenn tal-Kummissjoni li tistabbilixxi objettivi interim fil-pjanijiet nazzjonali ta' varar biex jittejjeb il-monitoraġġ ta' taqsimiet individwali;
294. Huwa mħasseb dwar ir-rata għolja ta' diżimpenn relatata mal-appoġġ tat-TEN-T għall-proġetti ERTMS, prinċipalment minħabba l-fatt li d-dispożizzjonijiet finanzjarji tal-Unjoni mhumiex allinjati mal-istrateġiji ta' implimentazzjoni nazzjonali; jilqa' l-fatt li l-Kummissjoni qed tadatta proċeduri ta' finanzjament tas-CEF meta jkun possibbli; jistieden lill-Kummissjoni tqis u tivvaluta s-sitwazzjoni u tieħu l-miżuri meħtieġa biex tegħleb dawn in-nuqqasijiet;
295. Jiddispjaċih li l-finanzjament tal-Unjoni għal unitajiet abbord fil-biċċa l-kbira jittieħed mit-traffiku domestiku u li t-trasport tal-merkanzija ma jistax jiġi appoġġat mill-fondi ta' koeżjoni; ifakkar li t-trasport ferrovjarju tal-merkanzija huwa wieħed mill-aspetti ewlenin tas-suq uniku;
296. Jistieden lill-Kummissjoni tiżgura li n-nuqqasijiet relatati ma' inkompatibbiltajiet tas-sistema jingħelbu b'mod effikaċi fil-perjodu ta' pprogrammazzjoni li jmiss;
297. Iqis li, sabiex ikun operattiv, is-suq ferrovjarju uniku jkun jirrikjedi l-involviment sħiħ tal-operaturi tas-suq ikkonċernati qabel l-allokazzjoni tal-finanzjament tal-Unjoni; huwa tal-opinjoni li l-politika tal-Unjoni dwar is-settur ferrovjarju tirrikjedi bidla realistika tal-istrateġija, li għandha tinkludi stima tal-ispejjeż u l-benefiċċji, u l-iżvilupp ta' mudell ekonomiku fl-Istati Membri, jekk tali mudell ma jeżistix, bil-għan li jiġi ggarantit finanzjament xieraq u biex ikun possibbli li jiġu identifikati s-sorsi b'mod effikaċi;
Parti XXIV – Rapport Speċjali Nru 14/2017 tal-Qorti tal-Awdituri bit-titolu "Analiżi tal-prestazzjoni tal-ġestjoni ta' kawżi fil-Qorti tal-Ġustizzja tal-Unjoni Ewropea"
298. Jilqa' r-rapporti speċjali tal-Qorti tal-Awdituri; japprova r-rimarki u r-rakkomandazzjonijiet tagħha;
299. Jikkritika lill-Qorti tal-Ġustizzja tal-Unjoni Ewropea (QtĠ-UE) talli rrifjutat l-aċċess lill-Qorti Ewropea tal-Awdituri għal uħud mid-dokumenti li talbet għall-analiżi tal-prestazzjoni tal-QtĠ-UE; ifakkar lill-QtĠ-UE li l-Membri tal-Qorti Ewropea tal-Awdituri kif ukoll l-awdituri tagħha huma marbuta bil-kunfidenzjalità u bis-segretezza professjonali fil-qadi ta' dmirijiethom(25); jiddispjaċih li r-référendaires ma setgħux jiġu intervistati minkejja r-rwol kruċjali tagħhom fix-xogħol tal-QtĠ-UE;
300. Jinnota b'dispjaċir li mill-2012 'il quddiem il-Qorti Ġenerali qabżet kemm-il darba il-perjodu ta' żmien raġonevoli li fih il-parti f'kawża hija intitolata tistenna li tkun ngħatat is-sentenza; jistieden lill-Qorti Ġenerali tirrapporta lill-Kumitat għall-Kontroll tal-Baġit tal-Parlament ħalli tiċċara s-sitwazzjoni;
301. Jinnota li wara r-riforma tal-istruttura ġudizzjarja tal-QtĠ-UE, l-allokazzjoni tal-imħallfin għall-awli qed ssir skont l-ammont ta' kawżi f'oqsma differenti; jixtieq isir jaf kif issir din l-allokazzjoni, u jekk jintużawx awli speċjalizzati għal ċerti oqsma; jitlob data statistika dwar il-progress tal-fajls fl-ambitu tas-sistema l-ġdida;
302. Jiddispjaċih li l-Qorti Ewropea tal-Awdituri eskludiet mill-kampjunar il-kawżi li damu iktar minn darbtejn id-durata medja; huwa tal-opinjoni li mhux il-kawżi tipiċi biss huma rilevanti għall-valutazzjoni tal-prestazzjoni;
303. Jissuġġerixxi li l-lingwi ta' ħidma tal-QtĠ-UE, b'mod partikolari dawk li fihom tagħmel id-deliberazzjonijiet, jiżdiedu għall-Ingliż, il-Franċiż u l-Ġermaniż, li huma l-lingwi ta' ħidma fl-istituzzjonijiet tal-Unjoni; iħeġġeġ lill-QtĠ-UE biex tispira ruħha mill-aħjar prattiki fl-istituzzjonijiet tal-Unjoni sabiex timplimenta fil-prattika din ir-riforma tal-lingwa;
304. Jinnota li r-référendaires huma influwenti ħafna fil-proċess ta' teħid ta' deċiżjonijiet fi ħdan il-QtĠ-UE, iżda li r-rwol tagħhom u r-regoli li jiggvernaw l-imġiba tagħhom għadhom mhumiex magħrufa fid-dinja ta' barra;
305. Huwa mħasseb dwar il-fatt li fid-dawl tal-aktar fatturi frekwenti li jaffettwaw id-durata tal-proċedura bil-miktub quddiem il-Qorti Ġenerali, il-wasla u l-ipproċessar ta' dokumenti proċedurali fir-reġistru jammontaw għal 85 % tal-ħin mitlub; jistaqsi jekk ir-reġistru għandux riżorsi suffiċjenti;
306. Huwa mħasseb dwar it-tul tal-kawżi quddiem il-Qorti Ġenerali fejn jitqajmu kwistjonijiet dwar il-kunfidenzjalità;
307. Jieħu nota tal-proċess biex jiġu assenjati kawżi riferuti lill-qrati; jitlob lill-QtĠ-UE tipprovdi regoli li jistipulaw il-proċedura ta' assenjazzjoni fiż-żewġ qrati;
308. Jinnota li fl-2014 u l-2015, madwar 40 % tal-kawżi quddiem il-Qorti Ġenerali kienu assenjati barra mis-sistema ta' rotazzjoni, li jqajjem dubji dwar is-sistema nnifisha; iqajjem dubji, fl-istess ħin, dwar l-allokazzjoni diskrezzjonali ta' fajls fi ħdan il-Qorti Ġenerali; jiddispjaċih dwar in-nuqqas ta' trasparenza fil-proċedura;
309. Huwa mħasseb dwar il-vakanzi ġudizzjarji li huwa l-aktar fattur frekwenti li jaffettwa d-durata tat-trattament tal-kawżi quddiem il-QtĠ-UE; jipproponi li s-seduti u d-deliberazzjonijiet dwar firxa usa' ta' kawżi - aktar milli dawk b'ċirkostanzi speċifiċi - ikunu permissibbli matul dak il-perjodu;
310. Jinnota li l-liv minħabba mard, liv ta' maternità/tal-ġenituri, jew it-tluq ta' référendaires ukoll għandhom impatt fuq id-durata tal-kawżi; jitlob lill-QtĠ-UE tikkunsidra metodi alternattivi possibbli biex tegħleb l-assenzi temporanji u tiżgura l-progress bla xkiel tal-ħidma tagħha;
311. Huwa tal-fehma li r-riżorsi mhumiex kondiviżi b'mod proporzjonali bejn il-qrati meta jitqies l-ammont ta' xogħol rispettiv tagħhom; jissuġġerixxi li s-"cellule des lecteurs d'arrêts" fil-Qorti Ġenerali tintervjeni fi stadju aktar tard matul il-kawża;
312. Jistieden lill-Istati Membri jiżguraw li d-deċiżjonijiet ta' nomina ta' mħallfin ġodda jittieħdu ferm qabel id-data tat-tluq tal-predeċessuri tagħhom, biex tiġi żgurata tranżizzjoni bla xkiel tal-volum ta' xogħol;
313. Huwa mħasseb dwar l-approċċ ta' universalità li l-QtĠ-UE tapplika għad-diversi passi matul il-proċess; jirrakkomanda lill-QtĠ-UE tadatta l-iskadenza li tistabbilixxi biex jitqiesu t-tipoloġija u l-kumplessità tal-kawżi;
314. Jinnota li kwistjonijiet dwar il-proprjetà intellettwali jikkostitwixxu għadd sinifikanti ta' kawżi fiż-żewġ qrati; iħeġġeġ lill-QtĠ-UE tanalizza modi kif tista' tissimplifika l-proċeduri għal dawn il-kawżi, u tikkunsidra rieżami preliminari mis-servizzi ta' riċerka u dokumentazzjoni tal-QtĠ-UE;
Parti XXV – Rapport Speċjali Nru 16/2017 tal-Qorti tal-Awdituri bit-titolu ''Programmazzjoni tal-Iżvilupp Rurali: jeħtieġ li jkun hemm inqas kumplessità u aktar fokus fuq ir-riżultati''
315. Fit-tħejjija tal-perjodu ta' programmazzjoni għal wara l-2020, sabiex tiżdied l-enfasi fuq il-prestazzjoni u r-riżultati, tiżdied l-integrazzjoni bejn il-programmi ta' żvilupp rurali (PŻR) u programmi oħra, u jittejbu l-valutazzjonijiet tal-kontribut tal-PŻR għall-ilħuq tal-objettivi strateġiċi, jistieden:
(a) lill-Kummissjoni tiżgura li l-proposti ta' politika tagħha jindikaw kif se tissaħħaħ il-konsistenza bejn il-programmi individwali permezz ta' iktar żvilupp tar-rekwiżiti;
(b) lill-Istati Membri jispeċifikaw, sal-2020, kif se jiġu implimentati l-mekkaniżmi ta' koordinazzjoni, komplementarjetà u sinerġija, kif se jingħataw segwitu u kif se jsir rappurtar dwarhom fil-kuntest tal-objettivi u r-regoli globali tal-Unjoni;
316. Jistieden lill-Kummissjoni teżamina mill-ġdid it-tfassil tad-dokumenti tal-programmazzjoni sa tmiem l-2020 bil-għan li tissimplifika l-kontenut tagħhom u tnaqqas l-għadd ta' rekwiżiti għall-perjodu ta' programmazzjoni għal wara l-2020; iqis, b'mod partikolari, li dan għandu jillimita l-istruttura tad-dokumenti tal-programmazzjoni għal dawk l-elementi u l-possibbiltajiet li huma essenzjali għal ippjanar, implimentazzjoni u monitoraġġ korretti tal-infiq għall-iżvilupp rurali;
317. Jistieden lill-Kummissjoni tieħu miżuri mal-Istati Membri sa tmiem l-2018 biex tiżgura li r-rappurtar annwali msaħħaħ dwar l-implimentazzjoni fl-2019 jipprovdi informazzjoni ċara u komprensiva dwar il-kisbiet tal-programm, u li t-tweġibiet meħtieġa għall-mistoqsijiet ta' evalwazzjoni komuni jipprovdu bażi aħjar għall-perjodu ta' programmazzjoni li jmiss;
318. Fit-tħejjija għall-perjodu ta' programmazzjoni għal wara l-2020, jistieden lill-Kummissjoni tiddefinixxi b'mod aktar eżatt, fil-kuntest tal-objettivi globali tal-Unjoni għall-agrikoltura u l-iżvilupp rurali, it-tipi ta' indikaturi li għandhom jiġu stabbiliti sabiex jiġu vvalutati r-riżultati u l-impatt tal-interventi fil-qasam tal-iżvilupp rurali; iqis li l-Kummissjoni tista' tgawdi mill-esperjenza u s-soluzzjonijiet li diġà ġew żviluppati minn organizzazzjonijiet internazzjonali oħra (eż. id-WHO, il-Bank Dinji u l-OECD) fl-iffukar fuq il-prestazzjoni u r-riżultati;
319. Huwa tal-opinjoni li l-Kummissjoni jeħtieġ li tiżgura l-kontinwità tat-tip ta' investiment li attwalment jitwettaq taħt it-tieni pilastru tal-politika agrikola komuni, li huwa strument ta' finanzjament essenzjali biex tingħata spinta lit-tkabbir ekonomiku li jippromwovi l-kompetittività, l-innovazzjoni u l-impjiegi fiż-żoni rurali u muntanjużi ta' reġjuni li għadhom lura, u b'hekk jiġi żgurat żvilupp rurali sostenibbli;
320. Jitlob lill-Kummissjoni tippromwovi u tiffaċilita l-kooperazzjoni u n-netwerking nazzjonali biex, sa tmiem l-2020, jinxterdu prattiki tajba f'dak li jirrigwarda l-kejl tal-prestazzjoni żviluppati fil-livell nazzjonali;
321. Għall-perjodu ta' programmazzjoni għal wara l-2020, jitlob lill-Kummissjoni biex, sa tmiem l-2020, teżamina mill-ġdid u tieħu kont tal-esperjenza miksuba mill-implimentazzjoni tas-sistema attwali, inklużi:
(a) l-impatt tar-riżerva ta' prestazzjoni u liema mekkaniżmi alternattivi jistgħu jkomplu jtejbu l-prestazzjoni;
(b) l-adegwatezza u l-livell ta' kejl tal-indikaturi tar-riżultati li jintużaw biex tiġi aċċessata r-riżerva għall-prestazzjoni u;
(c) l-użu li jsir mis-sanzjonijiet finanzjarji biex tiġi indirizzata prestazzjoni insuffiċjenti;
322. Jistieden lill-Kunsill u lill-Kummissjoni jqisu, qabel jadottaw proposti leġiżlattivi oħra f'nofs l-2018, li jallinjaw l-istrateġija u t-tfassil ta' politika fit-tul maċ-ċiklu baġitarju, kif ukoll li jwettqu rieżami komprensiv tal-infiq qabel ma jiġi stabbilit baġit ġdid fuq terminu twil;
323. Iqis li sabiex tippermetti l-approvazzjoni tal-PŻR fil-bidu tal-perjodu ta' programmazzjoni li jmiss, il-Kummissjoni għandha tindika fil-proposti leġiżlattivi tagħha liema tibdiliet b'rabta mal-iskedar tat-tfassil ta' politika, tal-programmazzjoni u tal-implimentazzjoni huma inklużi biex jiġi żgurat li l-PŻR jistgħu jiġu approvati fil-bidu tal-perjodu ta' programmazzjoni li jmiss, biex ikun jista' jkun hemm implimentazzjoni f'waqtha mill-2020;
324. Huwa tal-opinjoni li d-deċiżjoni dwar id-durata tal-QFP għandha tikseb bilanċ ġust bejn żewġ rekwiżiti li jidhru kunfliġġenti: minn naħa waħda, il-bżonn li bosta politiki tal-Unjoni – speċjalment dawk fl-ambitu tal-ġestjoni konġunta, bħall-agrikoltura u l-koeżjoni – joperaw abbażi tal-istabbiltà u tal-prevedibbiltà ta' impenn ta' mill-inqas seba' snin, u, min-naħa l-oħra, il-bżonn ta' leġittimità u ta' obbligu ta' rendikont demokratiċi li jirriżulta mis-sinkronizzazzjoni ta' kull qafas finanzjarju maċ-ċiklu politiku ta' ħames snin tal-Parlament u tal-Kummissjoni;
Parti XXVI – Rapport Speċjali Nru 17/2017 tal-Qorti tal-Awdituri bit-titolu "L-intervent tal-Kummissjoni fil-kriżi finanzjarja Griega"
325. Jirringrazzja lill-Qorti talli ħejjiet rapport komprensiv dwar suġġett sinifikanti ħafna, li huwa marbut mill-qrib mal-attivitajiet tal-Kumitat għall-Kontroll tal-Baġit; jiddispjaċih li r-rapport tal-awditjar ħa tliet snin biex jiġi abbozzat; jissottolinja l-importanza ta' rapporti ppubblikati fil-ħin, peress li dan jiffaċilita l-ħidma tal-Kummissjoni u tal-Parlament b'mod konsiderevoli;
326. Jiddeplora l-fatt li l-Qorti kellha biss mandat limitat fl-awditjar tal-assistenza finanzjarja tal-Unjoni lill-Greċja li kienet ġestita mit-trojka li tikkonsisti mill-Kummissjoni, il-Bank Ċentrali Ewropew u l-FMI u li ma rċevietx biżżejjed informazzjoni mill-BĊE; iħeġġeġ lill-BĊE, fl-ispirtu ta' kooperazzjoni reċiproka, jipprovdi informazzjoni li tippermetti lill-Qorti jkollha stampa usa' tal-użu tal-fondi tal-Unjoni;
327. Jirrikonoxxi s-sitwazzjoni ekonomika kkumplikata madwar l-Ewropa u b'mod speċjali s-sitwazzjoni politika diffiċli fil-Greċja matul l-implimentazzjoni tal-assistenza finanzjarja tal-Unjoni peress, li kellha impatt dirett fuq l-effiċjenza tal-implementazzjoni tal-assistenza;
328. Jissottolinja l-importanza fundamentali tat-trasparenza fl-użu tal-fondi tal-Unjoni f'diversi strumenti ta' assistenza finanzjarja implimentati fil-Greċja;
329. Jitlob lill-Kummissjoni ttejjeb il-proċeduri ġenerali għat-tfassil tal-programmi ta' appoġġ, b'mod partikolari billi tiddeskrivi fil-qosor l-ambitu tax-xogħol analitiku meħtieġ għall-ġustifikazzjoni tal-kontenut tal-kundizzjonijiet, u fejn possibbli billi tindika l-għodod li jistgħu jintużaw f'sitwazzjonijiet rilevanti;
330. Jissottolinja l-ħtieġa li l-Kummissjoni ttejjeb l-arranġamenti tagħha għall-monitoraġġ tal-implimentazzjoni u l-varar tar-riformi sabiex tidentifika aħjar ostakli amministrattivi jew ostakli oħra għall-implimentazzjoni effikaċi tar-riformi; iqis ukoll li l-Kummissjoni trid tiżgura li jkollha r-riżorsi meħtieġa biex twettaq valutazzjonijiet bħal dawn;
Parti XXVII – Rapport Speċjali Nru 18/2017 tal-Qorti tal-Awdituri bit-titolu "Ajru Uniku Ewropew"
331. Jirrimarka dwar in-nuqqas ta' implimentazzjoni sħiħa tal-Ajru Uniku Ewropew minħabba r-reżistenza ta' xi professjonijiet fis-settur tal-ajru, li jiddefendu l-prerogattivi proprji tagħhom, u minħabba n-nuqqas ta' rieda politika qawwija tal-Istati Membri biex jissodisfaw il-ħtiġijiet għall-implimentazzjoni ta' din l-inizjattiva;
332. Jiddeplora l-fatt li minkejja li l-Unjoni rnexxielha telimina l-fruntieri tal-art bejn l-Istati Membri fiż-żona Schengen, sal-lum ma kinitx kapaċi telimina l-fruntieri tal-ajru bejn l-istess Stati Membri, u dan iwassal għal telf komuni ta' valur ta' EUR 5 biljun fis-sena;
333. Jirrimarka li jeħtieġ li l-indikaturi jiġu riveduti u aġġornati sabiex tiġi ssimplifikata l-iskema tal-prestazzjoni tat-traffiku tal-ajru; jilqa' l-fatt li l-Kummissjoni qalet li qed jiġu riveduti; jenfasizza li tenħtieġ data eżatta u xierqa sabiex jiġi żgurat li r-rieżami tal-indikaturi jkun effikaċi;
334. Jirrimarka li l-implimentazzjoni tal-Ajru Uniku Ewropew tnaqqas l-emissjonijiet tas-CO2 tal-industrija tal-avjazzjoni b'massimu ta' 10 %, u dan jgħin b'mod sinifikanti biex jintlaħqu l-miri tal-Ftehim ta' Pariġi dwar il-Klima;
335. Jitlob lill-Kummissjoni tagħti ħarsa aktar dettaljata lejn ir-riżultati tal-Impriża Konġunta SESAR peress li dawn jistgħu ma jkunux applikabbli għas-sitwazzjoni attwali li fiha l-Ajru Uniku Ewropew ma ġiex implimentat, u hemm riskju li jiġu applikati f'sistemi tal-ajru li ma jkunux jistgħu jikkooperaw ma' xulxin;
336. Jitlob lill-Kummissjoni tippreżenta dettalji tal-kuntratt tagħha mal-Eurocontrol sabiex jiġi mmonitorjat l-infiq tal-flus tal-kontribwenti tal-Unjoni;
337. Jirrimarka dwar il-ħtieġa li l-awtoritajiet superviżorji nazzjonali jkunu indipendenti u li jingħataw biżżejjed riżorsi finanzjarji u organizzattivi;
338. Jitlob lill-Kummissjoni tispjega lill-kumitat responsabbli tal-Parlament għaliex ma varatx proċeduri ta' ksur dwar in-nuqqas ta' implimentazzjoni tal-Blokok Funzjonali tal-Ispazju tal-Ajru, li kellhom ikunu operattivi fl-2012 iżda s'issa għadhom mhumiex;
Parti XXVIII – Rapport Speċjali Nru 21/2017 tal-Qorti tal-Awdituri bit-titolu "Ekoloġizzazzjoni: skema aktar kumplessa ta' appoġġ għall-introjtu, li għadha mhijiex ambjentalment effettiva"
 Jilqa' r-rakkomandazzjonijiet proposti mill-Qorti u jistieden lill-Kummissjoni tagħti segwitu lir-rakkomandazzjonijiet u r-rimarki deskritti fir-rapport speċjali;
 Jinnota l-infiq konsiderevolment għoli fuq il-pagament ekoloġiku l-ġdid li jirrapreżenta 30 % tat-total tal-pagamenti diretti tal-PAK u kważi 8 % tal-baġit kollu tal-Unjoni; jinnota bi tħassib li dan l-ammont ma jikkorrispondix għal-livell ta' ambizzjoni li l-pagament ekoloġiku joffri; jistieden lill-Kummissjoni tieħu kont ta' dan kollu fit-tħejjija tar-riforma tal-PAK;
 Jiddispjaċih dwar il-fatt li għadu mhuwiex ċar kif l-ekoloġizzazzjoni mistennija tikkontribwixxi għall-miri usa' tal-UE dwar it-tibdil fil-klima; jistieden lill-Kummissjoni toħloq pjan ta' azzjoni speċifiku għall-ekoloġizzazzjoni bħala parti minn riforma ġdida tal-PAK li tiddeskrivi b'mod ċar il-loġika tal-intervent kif ukoll sett ta' miri speċifiċi u li jistgħu jitkejlu;
 Huwa mħasseb dwar il-fatt li l-istrument ta' ekoloġizzazzjoni għadu miżura ta' appoġġ għall-introjtu li tippermetti lill-bdiewa jżidu l-introjtu tagħhom b'massimu ta' 1 %, filwaqt li fil-biċċa l-kbira tal-każijiet mhux neċessarjament jimponi xi obbligi jew spejjeż relatati mal-implimentazzjoni, u b'hekk jinħoloq dubju dwar ir-raison d'étre tal-finanzjament; jistieden lill-Kummissjoni tiżviluppa regoli aktar stretti dwar il-bdiewa, filwaqt li tevita użu eċċessiv tal-eżenzjonijiet;
343. Huwa mħasseb dwar il-livell ta' kumplessità u trasparenza tal-ekoloġizzazzjoni u tal-PAK innifisha; jistieden lill-Kummissjoni tissimplifika l-programm ta' ekoloġizzazzjoni u l-PAK kollha sabiex jiżdied il-livell ta' trasparenza u jiġi evitat ir-riskju għoli ta' abbuż u ta' finanzjament doppju;
 Huwa partikolarment imħasseb dwar il-konklużjoni tal-Qorti li huwa improbabbli li l-ekoloġizzazzjoni tipprovdi benefiċċji sinifikanti għall-ambjent u l-klima u jistieden lill-Kummissjoni biex terġa' tqis l-eżistenza tal-istrument u l-possibbiltà li jiġu investiti mill-ġdid il-fondi konsiderevoli tal-ekoloġizzazzjoni fi programmi diġà eżistenti u li ħafna drabi jwettqu l-istess funzjoni, li wrew li huma aktar effikaċi u ġustifikati;
345. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).
Il-BĊE għandu:
1. Ikompli jissimplifika l-proċess deċiżjonali u jiddelega ċerti deċiżjonijiet lil-livelli aktar baxxi sabiex jippermetti li l-Bord Superviżorju jiffoka fuq kwistjonijiet aktar impenjattivi;
2. Jivvaluta r-riskji involuti u jimplimenta s-salvagwardji meħtieġa, li jinkludu l-ġestjoni ta' talbiet possibbilment konfliġġenti u monitoraġġ iddedikat tal-konformità li jippermetti li jingħeleb it-tħassib dwar l-użu ta' servizzi kondiviżi;
3. Jassenja biżżejjed ħiliet u riżorsi għall-awditjar intern biex jiżgura li l-oqsma b'riskju għoli u b'riskju medju jkunu koperti fejn u meta jkun xieraq;
4. Jikkoopera bis-sħiħ mal-Qorti sabiex din tkun tista' teżerċita l-mandat tagħha u b'hekk issaħħaħ l-obbligu ta' rendikont;
5. Jifformalizza l-arranġamenti attwali tiegħu għall-kejl u d-divulgazzjoni pubblika ta' informazzjoni dwar il-prestazzjoni superviżorja, sabiex tissaħħaħ il-kontabbiltà esterna tiegħu;
6. Jemenda r-Regolament Qafas tal-MSU sabiex jifformalizza l-impenji mill-ANK parteċipanti u jiżgura li kollha kemm huma jipparteċipaw bis-sħiħ u b'mod proporzjonat fix-xogħol tat-TSK;
7. Jiżviluppa, f'kollaborazzjoni mal-ANK, profili tar-rwoli/tat-timijiet u metodi biex jiġu vvalutati kemm l-adegwatezza tal-persunal li l-ANK ikollhom l-intenzjoni li jassenjaw għat-TSK, kif ukoll il-prestazzjoni sussegwenti tagħhom;
8. Jistabbilixxi u jżomm database ċentralizzata, standardizzata u komprensiva tal-ħiliet, l-esperjenza u l-kwalifiki tal-impjegati tat-TSK, kemm dawk mill-BĊE kif ukoll dawk mill-ANK;
9. Jimplimenta kurrikulu formali ta' taħriġ kemm għall-persunal ta' superviżjoni ġdid kif ukoll għal dak eżistenti fit-TSK;
10. Jiżviluppa u jimplimenta metodoloġija bbażata fuq ir-riskju biex jiddetermina l-għadd immirat ta' persunal u l-kompożizzjoni tal-ħiliet għat-TSK;
11. Jeżamina mill-ġdid perjodikament il-mudell ta' raggruppament fil-proċess ta' ppjanar superviżorju u jaġġornah kif ikun xieraq;
12. Iżid jew inkella jerġa' jorganizza l-persunal tiegħu biex isaħħaħ il-preżenza tiegħu b'mod sostanzjali fi spezzjonijiet fuq il-post ta' banek sinifikanti, abbażi ta' prijoritizzazzjoni ċara tar-riskji;
13. Isegwi mill-qrib id-dgħufijiet fis-sistema tal-IT għal spezzjonijiet fuq il-post u jkompli bl-isforzi tiegħu biex iżid il-kwalifiki u l-ħiliet tal-ispetturi fuq il-post li jiġu mill-ANK;
Dikjarazzjoni, "Ensuring fully auditable, accountable and effective banking supervision arrangements following the introduction of the Single Supervisory Mechanism" (L-iżgurar ta' arranġamenti ta' superviżjoni bankarja li jkunu jistgħu jiġu awditjati kompletament, ikollhom obbligu ta' rendikont u jkunu effettivi wara l-introduzzjoni tal-Mekkaniżmu Superviżorju Uniku) tal-Kumitat ta' Kuntatt tal-Kapijiet tal-Istituzzjonijiet Supremi tal-Awditjar tal-Istati Membri tal-UE u l-Qorti Ewropea tal-Awdituri.
ĠU C 50, 9.2.2018, p. 80.
Dwar limiti rigward l-aċċess għall-informazzjoni ara l-Anness II tar-rapport speċjali.
Dwar l-arranġamenti ta' rappurtar eżistenti bejn il-BĊE u l-Parlament Ewropew ara l-Anness IX tar-rapport speċjali.
Id-Direttiva 2009/147/KE tal-Parlament Ewropew u tal-Kunsill tat-30 ta' Novembru 2009 dwar il-konservazzjoni tal-għasafar selvaġġi (ĠU L 20, 26.1.2010, p. 7).
Id-Direttiva tal-Kunsill 92/43/KEE tal-21 ta Mejju 1992 dwar il-konservazzjoni tal-habitat naturali u tal-fawna u l-flora selvaġġa (ĠU L 206, 22.7.1992, p. 7).
Pjan ta' azzjoni għan-natura, għaċ-ċittadini u għall-ekonomija (COM(2017)0198).
Valutazzjoni tan-Nefqa Pubblika u tar-Responsabbiltà Finanzjarja.
Il-Garanzija għaż-Żgħażagħ u l-Inizjattiva favur l-Impjieg taż-Żgħażagħ: tliet snin wara (COM(2016)0646).
Il-protezzjoni tat-tfal migranti (COM(2017)0211).
Ir-Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (ĠU L 343, 22.12.2009, p. 1).
Sistemi ta' monitoraġġ tal-bastimenti.
Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
Ir-Regolament ta' Implimentazzjoni tal-Kummissjoni (UE) Nru 404/2011 tat-8 ta' April 2011 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1224/2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd (ĠU L 112, 30.4.2011, p. 1).
Ara l-proposta tal-Kummissjoni għal regolament tal-Parlament Ewropew u tal-Kunsill dwar il-konservazzjoni ta' riżorsi tas-sajd u l-protezzjoni ta' ekosistemi tal-baħar permezz ta' miżuri tekniċi, li jemenda r-Regolamenti tal-Kunsill (KE) Nru 1967/2006, (KE) Nru 1098/2007 (KE) Nru 1224/2009 u r-Regolamenti (UE) Nru 1343/2011 u (UE) Nru 1380/2013 tal-Parlament Ewropew u tal-Kunsill, u li jħassar ir-Regolamenti tal-Kunsill (KE) Nru 894/97, (KE) Nru 850/98, (KE) Nru 2549/2000, (KE) Nru 254/2002, (KE) Nru 812/2004 u (KE) Nru 2187/2005 (COM(2016)0134).
Ara l-proposta tal-Kummissjoni għal Direttiva tal-Parlament Ewropew u tal-Kunsill dwar il-kwalità tal-ilma maħsub għall-konsum mill-bniedem (riformulazzjoni) (COM(2017)0753).
Ara l-Kodiċi ta' Kondotta għall-Membri tal-Qorti Ewropea tal-Awdituri, b'mod partikolari l-Artikolu 6 tiegħu, u l-Linji Gwida Etiċi għall-Qorti Ewropea tal-Awdituri li japplikaw għall-persunal, b'mod partikolari t-Taqsima 4 li tikkonċerna s-segretezza professjonali.